text:
མཁྱེན་བརྩེ་སྐུ་ཕྲེང་གཉིས་པ།
༈ རིས་མེད་བསྟན་པའི་མངའ་བདག་མཁྱེན་བརྩེ་སྐུ་ཕྲེང་གཉིས་པ་འཇམ་དབྱངས་མཁྱེན་བརྩེ་ཆོས་ཀྱི་བློ་གྲོས།
བླ་མ་རྡོ་རྗེ་འཆང་འཇམ་དབྱངས་ཆོས་ཀྱི་བློ་གྲོས་ནི། བོད་ལྗོངས་མདོ་ཁམས་རེ་ཁེ་ཨ་བྱམས་ཞེས་པའི་ས་ཡི་ཆར། ཡབ་ནུས་ལྡན་རྡོ་རྗེའི་གདུང་རྒྱུད་གཏེར་སྲས་འགྱུར་མེད་ཚེ་དབང་རྒྱ་མཚོ་དང་ཡུམ་གྲུབ་ཐོབ་ཀྱི་རིགས་སུ་བྱུང་བ་ཚུལ་ཁྲིམས་མཚོ་ཞེས་པ་གཉིས་ཀྱི་སྲས་སུ་སྤྱི་ལོ་ ༡༨༩༣ རབ་བྱུང་བཅོ་ལྔ་པའི་ཆུ་མོ་སྦྲུལ་ལོའི་སྟོན་ཁར་སྐུ་བལྟམས།
ཡབ་ཀྱིས་འཇམ་དབྱངས་ཆོས་ཀྱི་བློ་གྲོས་ཞེས་པའི་མཚན་གསོལ། འཇམ་མགོན་ཀོང་སྤྲུལ་བློ་གྲོས་མཐའ་ཡས་ཀྱིས་འཇམ་དབྱངས་མཁྱེན་བརྩེ་དབང་པོའི་ཕྲིན་ལས་ཀྱི་རྣམ་སྤྲུལ་ཡིན་པར་ངོས་འཛིན་མཛད། དགུང་ལོ་དྲུག་ལོན་པ་ན་སི་ཏུ་ཆོས་ཀྱི་རྒྱལ་མཚན་གྱིས་སྔ་འགྱུར་གྱི་གདན་ས་ཤར་ཀཿཐོག་གི་ཆོས་སྡེར་གདན་དྲངས། དགུང་གྲངས་བཅུར་ཕེབས་སྐབས་ཀུན་གཟིགས་དྷརྨ་སཱ་ར་སོགས་ལས་དགེ་ཚུལ་གྱི་སྡོམ་པ་བཞེས། དགུང་གྲངས་བཅོ་ལྔའི་སྟེང་རྫོང་སར་བཀྲ་ཤིས་ལྷ་རྩེའི་འོག་མིན་བླ་མའི་བཞུགས་གནས་བཀྲ་ཤིས་འཆི་མེད་གྲུབ་པའི་དགའ་ཚལ་དུ་རིས་བྲལ་རྒྱལ་བསྟན་ཡོངས་སུ་རྫོགས་པའི་ཆོས་ཀྱི་ཁྲི་ལ་ཞབས་པད་བཀོད།
དགུང་ལོ་ཉེར་དྲུག་ཐོག་རུ་དམ་ཨོ་རྒྱན་བསམ་གཏན་གླིང་དུ་མཁན་ཆེན་འཇིགས་མེད་པདྨ་བློ་གསལ་སོགས་ལས་བསྙེན་པར་རྫོགས། ཀཿཐོག་གདན་སར་འཁོད་ནས་རྗེ་སི་ཏུ་རིན་པོ་ཆེའི་ཡོངས་འཛིན་མཁན་ཆེན་ཐུབ་བསྟན་རིག་འཛིན་རྒྱ་མཚོ་རྗེ་ཉིད་ཀྱི་ཡོངས་འཛིན་དུ་བཞག་པའི་མདུན་ལྗགས་ཀློག་ཕྱག་བྲིས་ནས་བརྩམས་ལོ་གཅིག་ལྷག་རིང་ཀཿཐོག་གི་སྒྲིག་འདོན་པུ་སྟི་བཅུ་སྐོར་བློར་འཛིན་བྱང་ཆུབ་པར་ཀུན་གཟིགས་སི་ཏུ་རིན་པོ་ཆེ་ལ་རྒྱུགས་འབུལ་ཞུས། དགུང་ལོ་བཅུ་པ་ནས་ཡོངས་འཛིན་དེ་ཉིད་དང་དཔལ་ཡུལ་བླ་མ་ཤེར་འོད། མཁས་དབང་བཀྲ་ཤིས་ཆོས་འཕེལ། བླ་སྨན་ཨ་ཚང་། མཁན་ཆེན་ཀུན་དཔལ་སོགས་ལས་སྒྲ་དང་སྙན་ངག བརྡ་སྤྲོད་དང་སྐར་རྩིས། གསོ་རིག་དང་ཚད་མ་རིག་པ་སྟེ་ཐུན་མོང་གི་རིག་གནས་དང། ཀཿཐོག་མཁན་བླ་མ་བསྟན་བཟང་། མཁན་ཨ་ཀ་རིན་པོ་ཆེ། མཁན་སྐལ་བཟང་དབང་ཕྱུག གསང་བདག་བློ་གཏེར། གནས་གསར་བཀྲ་འཕེལ། དབོན་སྟོད་མཁན་རིན་པོ་ཆེ་མཁྱེན་རབ་སོགས་ལས་མདོ་ཕྱོགས་ཀྱི་རྩ་བ་དང་ས་བཅད་ཐུགས་འཛིན། འགྲེལ་པ་ལ་གཟིགས་རྟོགས་ཀྱིས་བཀའ་གནད་དོགས་དཔྱོད་གོ་དོན་རྒྱུགས་འབུལ། བརྒལ་བརྟག་གི་དམ་བཅའ་འཕེར་ངེས་མཛད།
ཁྱད་པར་ཀུན་གཟིགས་སི་ཏུ་ཆོས་ཀྱི་རྒྱ་མཚོ་དང་། དཔོན་སློབ་བློ་གཏེར་རིན་པོ་ཆེ། ཐར་རྩེ་ཞབས་དྲུང་བྱམས་པ་ཀུན་བཟང་བསྟན་པའི་ཉི་མ། ཡབ་རྗེ་འགྱུར་མེད་ཚེ་དབང་རྒྱ་མཚོ། དགོན་ཆེན་མཁན་རྒན་བསམ་གཏན་བློ་གྲོས། རྡོ་གྲུབ་བསྟན་པའི་ཉི་མ། ཞེ་ཆེན་རྒྱབ་ཚབ་པདྨ་རྣམ་རྒྱལ། སྒ་སྟོན་ངག་དབང་ལེགས་པ། ཐར་ལམ་ངག་དབང་བརྟན་པ་སོགས་ཀྱིས་མཚོན། རྣམ་ཐར་ཞལ་གསུང་མ་ལས། མདོར་ན་ཡོངས་འཛིན་བརྒྱད་ཅུ་ལྷག །བསྟེན་ནས་དམ་ཆོས་རྒྱ་ཆེར་ཐོབ། །བོད་ཡུལ་ཤིང་རྟ་ཆེ་བརྒྱད་པོ། །ཀུན་ལ་དག་སྣང་ཆེར་བསྐྱེད་ཅིང་། །ལོག་རྟོག་སྒྲིབ་པས་མ་གོས་ཤིང་། །གཤེ་སྐུར་གྲུབ་མཐའི་ཕྱོགས་འཛིན་སྤངས། །དབང་ཁྲིད་མན་ངག་རྒྱུད་ལུང་རྣམས། །རྒྱུན་བཞུགས་ཐམས་ཅད་འབད་པ་ཆེས། །ཉན་དང་མཉན་པར་འགྱུར་བར་སྨོན། །ཞེས་གསུངས་པ་ལྟར་གངས་རིའི་ཁྲོད་ཀྱི་ཐུབ་བསྟན་རིན་པོ་ཆེ་ཡིན་ནོ་ཅོག་སོ་སོའི་ཆོས་རྒྱུན་ཁུངས་དང་འབྲེལ་ངེས་པ་རྣམས་ཕྱོགས་རིས་དང་ཆོག་ཤེས་མེད་པར་དུས་རྟག་ཏུ་འབད་པ་ཆེན་པོས་སྐྱོ་དུབ་མི་མངའ་བའི་དབང་གིས་མང་དུ་ཐོས་པ་རྒྱ་མཚོའི་ཕ་མཐར་སོན། གང་གསན་ཐམས་ཅད་ཐུགས་ཉམས་སུ་བཞེས་པས་ནང་དུ་ཐུགས་རྣམ་པར་མི་རྟོག་པའི་ཏིང་ངེ་འཛིན་ལ་རྒྱུན་དུ་གནས་པའི་ཉམས་སྣང་ལ་ཞིང་ཁམས་ཀྱི་བཀོད་པ་རྣམས་ཐུགས་འདུན་པ་ཙམ་གྱིས་གཟིགས། འཇམ་དཔལ་དབྱངས་དང་འཁོར་ལོ་བདེ་མཆོག དཔལ་ཀྱེ་རྡོ་རྗེ་སོགས་ཡི་དམ་གྱི་ལྷ་ཚོགས་རྣམས་ཡང་ཡང་གཟིགས་ཤིང་བྱིན་གྱིས་རླབས་པ་དང་། རྡོ་རྗེ་ནག་པོ་ཆེན་པོ་གུར་གྱི་མགོན་པོ་སོགས་ཆོས་སྐྱོང་སྲུང་མ་རྣམས་ཀྱིས་གང་བཅོལ་གྱི་ཕྲིན་ལས་སྒྲུབ། གཞན་ཡང་རྒྱ་བོད་བླ་མ་བརྒྱུད་པ་གྲངས་མེད་པས་ཞལ་གཟིགས་ཏེ་མདོ་སྔགས་ཀྱི་ཟབ་ཆོས་བསམ་གྱིས་མི་ཁྱབ་པ་ཞིག་དག་སྣང་ཉེ་བརྒྱུད་ཀྱི་ཚུལ་དུ་བཞེས་པར་མཛད།
བསྟན་པ་ལ་ཞབས་འདེགས་སྒོ་དུ་མ་ནས་བསྒྲུབས་པའི་ཚུལ་ནི། དད་རྫས་ཆུད་ཟོས་སུ་མ་ཤོར་བར་རྗེ་གོང་མའི་གསུང་འབུམ་པོད་ཆེན་བཅུ་གསུམ་ལྷག་ཙམ་དང་། འདུས་མདོའི་འགྲེལ་པ། གསང་སྙིང་ཊཱིཀ མི་ཕམ་གསུང་སྐོར་པོད་གཉིས། གཞུང་ཆེན་རྣམས་ཀྱི་རྩ་བ་སོགས་ཤིང་སྤར་པོད་ཉེར་ལྔ་བརྐོས། ཁམས་བྱེ་རིགས་གསུམ་ལྷ་ཁང་རྨང་ནས་གསར་དུ་བཞེངས། དེར་མགོན་པོ་མ་ཕམ་པའི་སྐུ་གསེར་ཟངས་ལས་བསྐྲུན་པ་ཐོག་ཚད་ལྔ་པས་མཚོན་རྟེན་གསུམ་ཅི་རིགས། བཤད་གྲྭ་གསར་འཛུགས་ལ་གྲྭ་ཤག་སོགས་རྟེན་དང་བརྟེན་པ་བཅས་གསར་དུ་བཞེངས། མཁན་སློབ་ལྔ་བཅུ་ང་གསུམ་ལ་ཕོགས་ཐེབས་སྦྱོར་འཇགས་གནང་བའི་ཕྲིན་ལས་ད་སྐབས་ཀྱང་རྒྱལ་ཕྱི་ནང་ཀུན་ཏུ་དར་རྒྱས་བྱུང་དང་འབྱུང་བཞིན་པ། ཀུན་གཟིགས་སི་ཏུ་རིན་པོ་ཆེ་སྐུ་གཤེགས་ནས་སྔ་འགྱུར་བསྟན་པའི་འབྱུང་གནས་ཀཿཐོག་རྡོ་རྗེ་གདན་གྱི་བསྟན་པ་སྔ་ཕྱི་མི་ལོ་བཅོ་ལྔར་གཟིགས། དེ་སྐབས་རྒྱུད་སྡེའི་བཤད་གྲྭ་ཐུབ་བསྟན་ནོར་བུའི་ལྷུན་པོའི་སྤྱི་རྐང་གཏན་མེད་གྱུར་པ་གཞིར་བཞེངས་ཀྱི་ཉམས་གསོ་མཁན་སློབ་ཞལ་གྲངས་ཞེ་ལྔ་ལ་ཕོགས་ཐེབས་སྦྱོར་འཇགས། ཟངས་མདོག་དཔལ་རིའི་བློས་བསླངས་མཇུག་སྐྱོང་། ཐུབ་ཆེན་ལྷ་ཁང་རྟེན་དང་བརྟེན་པ་བཅས་གསར་བཞེངས་ལ་ཐུབ་ཆེན་ཐོག་བརྩེགས་གསུམ་ཅན་གསེར་ཟངས་ལས་བསྐྲུན་པ་བཅས་གཙོ་ཆེར་རྗེ་ཉིད་ཀྱི་ཕྱག་རྫས་བཏང་། སྡེ་དགེ་ཆོས་རྒྱལ་གྱིས་སྔོན་དུས་སྦྱོར་འཇགས་གནང་ཡང་ཕྱིས་ཉམས་ཆག་གྱུར་པ་དྲྭ་སྒང་སྒྲུབ་སྡེ་གསར་བཙུགས་ལ་སྒྲུབ་ཤག་གསར་དུ་བཞེངས་ཏེ། གསུང་ངག་ལམ་འབྲས་གཙོ་བོ་གྱུར་པའི་དཔལ་ལྡན་ས་སྐྱའི་སྙན་བརྒྱུད་སྐོར་ཉམས་བཞེས་མཛད་ཅིང་བཞུགས་ཐེངས་རེར་ལོ་བཞི་རེའི་ཡུན་ཚད་ཅན། སྒྲུབ་གྲྭ་ལྔ་བཅུ་ཐམ་པ་ཇི་སྲིད་བསྟན་པ་གནས་ཀྱི་བར་བཞུགས་པའི་ཕོགས་ཐེབས་སྦྱོར་འཇགས་གནང་།
ཉམས་ལེན་གཙོ་བོ་མཁྱེན་ཀོང་མཆོག་གསུམ་གྱི་ཟབ་གཏེར་གཙོ་བོ་དང་། ཞར་བྱུང་སྒྲུབ་བརྒྱུད་ཤིང་རྟ་ཆེན་པོ་བརྒྱད་ལ་འབྲེལ་འཇོག་སྒྲུབ་ཐེངས་རེར་ལོ་ལྔ་རེའི་ཡུན་ཚད་ཅན་རོང་མེ་དཀར་མོ་སྟག་ཚང་གི་སྒྲུབ་གྲྭ་གསར་འཛུགས་ལ་སྒྲུབ་ཁང་སྔར་ཡོད་རྒྱ་བསྐྱེད། སྒྲུབ་གྲྭ་དཔོན་སློབ་དགུ་དང་སྒྲུབ་གཡོག་བཅས་ལ་མཆོད་ཕོགས་ཐེབས་རྩ་སྦྱོར་འཇགས། གཟིམ་ཁང་རྙིང་པ་རྒྱ་བསྐྱེད། དབུ་རྩེའི་ལྷ་ཁང་དང་འབྲེལ་བའི་གཟིམ་ཆུང་ཐོག་བརྩེགས་བཞི་པ་གསར་བཞེངས། སྐུ་གོང་མའི་དགོངས་བཞེད་དབུ་རྩེའི་ལྷ་ཁང་བརྩེགས་ཞབས་མར་ནང་གི་རྟེན་གསུམ་ཡོངས་རྫོགས་གསར་བཞེངས་རིན་ཐང་ཟླ་མེད། དབུ་རྩེའི་བསང་ཁང་རྟེན་དང་བརྟེན་པར་བཅས་གསར་བཞེངས། གསུང་རྟེན་ཁོ་ན་བཞེངས་པའང་། གསེར་བྲིས་པོ་ཏི་ཉིས་བརྒྱ་ལྷག་བརྩིས་པའི་པོད་ཉིས་སྟོང་ལྔ་བརྒྱ་ལྷག་གསར་བཞེངས་མཛད། མདོ་ཁམས་སུ་བཤད་སྒྲུབ་ཀྱི་སྡེ་གསར་དུ་འཛུགས་པ་རྣམས་ལའང་མཁན་པོ་གཏོང་བ། ཐེབས་རྩ་ཞབས་འདེགས། ཞལ་བཀོད་སོགས་ཀྱི་བཀའ་དྲིན་སྩལ་བ་མང་།
དགུང་ལོ་དགུ་པར་གླིང་དཀར་རྒྱལ་བློན་ལ་གང་བློ་མ་ཐུགས་ཐོག་ནས་འཆད་པ་ནས་བཟུང་ཀཿཐོག་དང་རྫོང་སར་སོགས་སུ་མདོ་སྔགས་ཀྱི་བཤད་པ་ཡང་མི་ཉུང་བར་གནང་། དེ་དག་གི་སྐབས་སུ་རྒྱུད་གཞུང་གི་བཤད་ཁྲིད་དག་ཀྱང་ཟབ་དོན་མན་ངག་གིས་དབུལ་བའི་རྟོག་གེའི་བཤད་ཡམས་དང་། གང་ཤེས་གང་དྲན་ཤ་ཟིན་སྤུ་བསྡུས་ལྟ་བུ་མ་ཡིན་པར་རྒྱས་བཤད་རྣམས་ཀྱི་ཟབ་དོན་སྙིང་པོར་དྲིལ། བསྡུས་པའི་རིགས་ཞིབ་ཅིང་རྒྱས་པར་བཀྲལ་ཏེ་བློ་གྲོས་མཆོག་དམན་ཀུན་གྱི་རྒྱུད་ལ་སྨིན་ངེས་པའི་འཆད་བྱ་མདོ་སྔགས་གང་ཡིན་གྱི་གཞུང་དོན་ཐད་ཀར་གསལ་རྒྱས་སུ་སྟོན་པར་མཛད་ཅིང་། སྐབས་ཐོབ་གསར་རྙིང་གི་བཤད་རྒྱུན་དང་ཡིག་ཆ་སོགས་གང་ལ་བརྟེན་པའི་དགོངས་དོན་མཐའ་དག་གསལ་བར་མཛད་པ་ཙམ་ལས། གཞན་དགོངས་པ་མཐུན་མིན་དང་འཐད་མི་འཐད་ཀྱི་དགག་སྒྲུབ་རིགས་གཏན་ནས་མི་མཛད། སྣོད་ལྡན་བློ་གྲོས་མཆོག་གྱུར་གྱི་རིགས་ལ་ཟབ་དོན་ལས་འཕྲོས་པའི་གསུང་བཤད་ཤིན་ཏུ་ངོ་མཚར་བ་རྒྱས་པར་གནང་། སྐུ་ཚེའི་སྨད་དབུས་ཕྱོགས་ལྷ་ལྡན། རྡོར་སྨིན་གཉིས། ལྷོ་བྲག་སྣ་བོ་ཅོག། མཁར་ཆུ། ལྷ་ལུང་། ཡར་འབྲོག་སྟག་ལུང་། གཙང་གླིང་བུ་དགོན། ས་སྐྱ་གོང་། འབྲས་ལྗོངས་རྒྱལ་ས། པདྨ་ཡང་རྩེ། རྡོ་རྗེ་གླིང་སོགས་སུ་བཀའ་ཆོས་འགའ་ཞིག་གསུངས་པ་རྣམས་ལས་བསྟན་པའི་གཞི་རྟེན་སོ་ཐར་དགེ་ཚུལ་སློང་གི་སྡོམ་པ་ཕྱིས་སྔགས་སྤྱོད་མ་མཛད་ཀྱི་བར་མང་ཙམ་བསྒྲུབས། བྱང་ཆུབ་སེམས་སྡོམ་བཀའ་སྲོལ་གཉིས་གསར་རྙིང་ཡིག་ཆ་སྣ་ཚོགས་སྟེང་སྔ་ཕྱི་ལན་གྲངས་ཆེས་མང་དུ་བསྩལ།
རྡོ་རྗེ་ཐེག་པའི་ཆོས་འཁོར་གདམས་ངག་མཛོད་ལན་གཉིས། སྒྲུབ་ཐབས་ཀུན་བཏུས་ལན་བཞི། ལམ་འབྲས་སློབ་བཤད་ལན་གསུམ། ཚོགས་བཤད་ལན་གཉིས། ངོར་ལུགས་དཀྱིལ་འཁོར་བདུན་གྱི་དབང་ཆེན་ལན་བཞི། སྔ་འགྱུར་རྙིང་མ་བཀའ་མ་ལན་གསུམ། རིན་ཆེན་གཏེར་མཛོད་དབང་ཁྲིད་ལུང་བཅས་ལན་གཅིག གཏེར་མཛོད་བཀའ་རྒྱ་ལན་གསུམ། སྙིང་ཐིག་ཡ་བཞི་ཚར་ལྔ། མཛོད་བདུན་ལུང་ཚར་གཉིས། བྱང་གཏེར་སྐོར་ཁ་ཚང་ལན་གཅིག འཇའ་ཚོན་པོད་དྲུག་ལན་གཅིག ལྔ་པའི་རྒྱ་ཅན་ཉེར་ལྔ་ལན་བཞི། སྨིན་གཏེར་ཡོངས་རྫོགས་ལན་བཞི། སྒྲུབ་ཐབས་འདོད་བུམ་ཐེངས་གསུམ། བདུད་འདུལ་དང་ཀློང་གསལ་ཆོས་སྐོར་ཚར་གཉིས། ཀུན་གཟིགས་མཁྱེན་བརྩེའི་གཏེར་ཆོས་ཡོངས་རྗོགས་དང་། བཀའ་འབུམ་ཚར་གཉིས། མཆོག་གླིང་གཏེར་ཆོས་ཡོངས་རྫོགས་ཚར་གསུམ། རྒྱུད་སྡེ་ཀུན་བཏུས་དཀྱུས་གཅིག་ཏུ་མ་གསུངས་ནའང་སྔོན་རྗེས་ཚར་གཅིག་སོང་བར་གསུངས། ས་སྐྱའི་གོང་མ་ལྔ་དང་ངོར་ཆེན་བཀའ་འབུམ་ལུང་ཚར་གཅིག རྙིང་མ་རྒྱུད་འབུམ་ལུང་ཚར་གཅིག་གསུངས་པས་མཚོན་ཞིབ་པར་རྣམ་ཐར་ཆེན་མོར་རྒྱས་པ་འབྱུང་། སྐུ་ཚེ་སྨད་དུ་འཁོར་འདས་དབྱེར་མེད། ཕྱག་རྒྱ་ཆེན་པོ། རྫོགས་ཆེན་རྣམས་ཀྱི་སྨིན་ཁྲིད་ཀྱང་སློབ་མ་སྣོད་ལྡན་མང་པོ་ལ་གནང་བ་སྟེ། དེ་དག་གི་སྐབས་སུ་དབུ་མ་ལུགས་ཀྱི་སེམས་བསྐྱེད་དང་། ཐུགས་རྗེ་ཆེན་པོའི་དབང་རྗེས་ཐུན་མོང་བ། འཕོ་ལུང་། རྐྱེན་སེལ་དབང་རྗེས་ཕྲན་ཚེགས། ཚེ་དབང་སོགས་ཀུན་ལ་འཆད་རུང་རིགས་ཁྱབ་གདལ་དུ་གནང་བ་ཙམ་ལས། གཞན་ཐམས་ཅད་གང་བྱུང་བྱུང་ལ་ཁྲོམ་ཆོས་སུ་གྱུར་པ་གཏན་ནས་མི་མཛད་ཅིང་། ཁྱིམ་པ་ཕོ་མོ་ལ་ཡི་གེ་དྲུག་པའི་བསྒོམ་བཟླས་དང་། ཐེག་ཆེན་ལམ་གྱི་རྩ་བ་དམ་པ་གསུམ་དང་བསགས་སྦྱོང་གི་སྒོ་ནས་རྣམ་དཀར་སྒྲུབ་པ་དང་། དགེ་ཚུལ་སློང་གི་སྡོམ་པའི་རྟེན་ཅན་གདམས་ཟབ་དོན་དུ་གཉེར་བ་དག་ལ་གཙོ་བོར་རང་རང་བློ་མོས་དང་འཚམ་པར་རྟེན་ཁྲིམས་གཙང་དང་ཆོས་ལུགས་རང་རང་གི་ཡི་དམ་བསྙེན་སྒྲུབ་ཉམས་ལེན་སོགས་གསར་རྙིང་བཀའ་གཏེར་རིས་མེད་ཀྱི་ཆོས་བཀའ་ཕལ་མོ་ཆེ་ལན་གྲངས་གཅིག་ནས་བཅུ་ཡི་བར་ཅི་རིགས་སུ་གང་དགོས་སོ་སོར་སྟོན་པར་མཛད།
དགུང་གྲངས་རེ་གསུམ་པ་ཤིང་ལུག་ལོ་ནས་སྐུ་འཁོར་ཉུང་བསྡུས། དབུས་ཕྱོགས་དང་། ལྷོ་ཁ། ཡར་འབྲོག། སྣར་ཐང་། ས་སྐྱ་སོགས་བརྒྱུད་དེ། འབྲས་ལྗོངས། རྡོར་གླིང་། འཕགས་ཡུལ་ལ་ཐེངས་གཉིས། བལ་ཡུལ་རྣམས་སུ་གནས་གཟིགས། མཆོད་འབུལ། ཚོགས་འཁོར། བསྟན་རིམ། སྨོན་ལམ་སོགས་གནང་། གང་དུ་བྱོན་པའི་གནས་ཡུལ་གྱི་འགྲོ་བ་མང་པོས་སྐུ་མཇལ་གསུང་ཐོས། ཐུགས་ཀྱིས་ཁྱབ་པའི་སྒོ་ནས་འབྲེལ་ཚད་དོན་ལྡན་དུ་མཛད་དོ། །གདུལ་བྱ་སྐྱོང་བའི་ཞལ་སློབ་ཀྱི་ཚོགས་ཀྱང་། སྨིན་གླིང་མཁན་གཅུང་རྣམ་གཉིས། རྫོགས་ཆེན་ཡིད་བཞིན་དྲུག་པ་དང་མཁྱེན་བརྩེ། ཞེ་ཆེན་རབ་འབྱམས་དྲུག་པ། མཁྱེན་སྤྲུལ་རབ་གསལ་ཟླ་བ། ཀཿཐོག་སི་ཏུ་སོགས་མཁན་སྤྲུལ་ཕལ་མོ་ཆེས་མཚོན་རྙིང་ཕྱོགས། ས་སྐྱའི་ཕོ་བྲང་ཁག་གི་ཁྲི་ཆེན་གཞུང་ཟུར། ངོར་ཨེ་ཝཾ་པའི་མཁན་ཞབས་རྣམ་པ། ནཱ་ལེནྡྲའི་གཟིམས་འོག་དང་བཅོ་བརྒྱད་ཁྲི་ཆེན་སོགས་ས་སྐྱ། སྐུ་ཞབས་སི་ཏུ་པདྨ་དབང་ཆེན་ཡབ་སྲས། རྒྱལ་སྲས་འཇམ་མགོན་མཆོག་སྤྲུལ། འབྲུག་ཆེན་རིན་པོ་ཆེ་སོགས་བཀའ་བརྒྱུད། མཁས་དབང་དགེ་བཤེས་འཇམ་དཔལ་རོལ་པའི་བློ་གྲོས། ཀུན་གླིང་རྟ་ཚག་རྗེ་དྲུང་། མི་ཉག་ཀྱི་ལེ་སྐྱབས་མགོན། ཏྲེ་ཧོར་དགེ་སྟག་མཆོག་སྤྲུལ། གོ་འཇོ་འགྲོ་འདྲེན་སྤྲུལ་སྐུ་སོགས་དགེ་ལུགས་ཕྱོགས་ཀྱིས་མཚོན་བསྟན་འཛིན་གྱི་སྐྱེས་ཆེན་ཡོངས་གྲགས་བགྲངས་ཀྱིས་མི་ལོང་བ་རྣམས་དང་། བོད་ཀྱི་མི་ཆེན་བཀའ་མདའ་རྩིས་གསུམ་ཕལ་ཆེར། སྡེ་དགེ་ཆོས་རྒྱལ། གླིང་རྒྱལ། ནང་ཆེན་རྒྱལ་བློན། འབྲས་ལྗོངས་ཆོས་རྒྱལ་སོགས་ཀྱིས་མཚོན་བོད་དང་བོད་ཆེན་པོའི་ལྗོངས་ཀྱི་མི་ཆེན་ཁག་ཕལ་ཆེར་ནས་དད་ལྡན་མུ་ལྟོ་ཕལ་པ་ཡན་ཆད་གང་ཟག་མཆོག་དམན་གྱི་བྱེ་བྲག་མེད་ཅིང་བསྟན་པ་རིས་སུ་མ་ཆད་པའི་སློབ་ཚོགས་གྲངས་ལས་འདས་པ་བསྐྱངས།
དགུང་ལོ་ང་དྲུག་པར་ཚེ་ལམ་ཕྱག་རྒྱའི་རྟེན་འབྲེལ་བཞེས། དམ་པ་འདི་ཉིད་ཀྱི་གསུང་རྩོམ་སྐོར་རྣམས་ཀྱང་ཐུགས་སྲས་དཔེ་ཝར་མཆོག་སྤྲུལ་རིན་པོ་ཆེ་ནས་བསྡུ་འཚོལ་གནང་བ་པོད་བཅོ་ལྔ་ལྷག་ཙམ་བཞུགས་ཤིང་ད་དུང་མུ་མཐུད་འཚོལ་སྡུད་གནང་བཞིན་མཆིས། དེ་ལྟ་བུའི་རྣམ་ཐར་ཐུན་མོང་དང་ཐུན་མོང་མ་ཡིན་པ་བསམ་ཡུལ་ལས་འདས་པ་བསྟན་ནས། དགུང་ལོ་རེ་བདུན་པ་རབ་བྱུང་བཅུ་དྲུག་པའི་ས་ཕག་ཟླ་བ་ལྔ་པའི་ཚེས་དྲུག་གི་དགོང་མོར་རྒྱ་གར་འབྲས་ལྗོངས་ཆོས་རྒྱལ་ཆེན་པོའི་གཙུག་ལག་ཁང་དུ་སླར་ཡང་བི་མ་ལའི་ཐུགས་ཀར་ཐིམ་པར་གྱུར་ཏོ། །དམ་པ་འདི་ཉིད་ཀྱི་ཕྱིའི་གདུང་རྟེན་འབྲས་ལྗོངས་བཀྲ་ཤིས་སྡིངས་སུ་བཞུགས་ཤིང་ནང་གི་གདུང་རྟེན་སྔར་འབྲས་ལྗོངས་གཙུག་ལག་ཁང་དུ་བཞུགས་པ་ཕྱིས་སུ་སྦིར་མཁྱེན་བརྩེ་བླ་བྲང་དུ་གདན་དྲངས་ཏེ་བཞུགས་སུ་གསོལ། རྗེ་འདི་ཉིད་ཀྱི་རྣམ་ཐར་ཞལ་གསུང་ཚིགས་བཅད་མ་དང་། ཐང་རྒྱལ་སྙན་རྒྱུད་ཀྱི་བླ་རྒྱུད་རྣམ་ཐར་ཁ་སྐོང་དུ་རྗེ་ཉིད་ཀྱི་རྣམ་ཐར་བསྡུས་པ་ཞལ་གསུང་། དིལ་མཁྱེན་རྡོ་རྗེ་འཆང་གིས་མཛད་པའི་རྣམ་ཐར་ཆེན་མོ། མཁན་རིན་པོ་ཆེ་ཀུན་དགའ་དབང་ཕྱུག་གིས་བསྒྲིགས་པའི་གསང་བའི་རྣམ་ཐར་དང་། འཁྲུངས་རབས་རྣམ་ཐར། གསང་རྣམ་གསོལ་འདེབས་རྒྱས་བསྡུས། བློ་གྲོས་ཕུན་ཚོགས་ཀྱིས་བསྒྲིགས་པའི་རྗེ་བླ་མའི་རྣམ་ཐར་སོགས་དཔྱད་གཞིར་བྱས་ཏེ་མདོར་བསྡུས་སུ་བསྒྲིགས་སོ། །
ཆོས་ཀྱི་བློ་གྲོས་རྩོམ་སྒྲིག་ཁང་གིས་བསྡུ་སྒྲིག་བྱས།


c: text/html

text:
ཉེ་ལམ་སྤྱི་ཟླ ༢ ཚེས ༢༧ ཉིན། ཨེ་སི་ལམ་ཁ་ཆེ་རྒྱལ་ཁབ་ཟེར་བའི་སྒྲིག་འཛུགས་ཀྱི་ཡན་ལག་ཚོགས་པ་ཞིག་གིས་བརྙན་པར་ཞིག་ཡོངས་ཁྱབ་ཏུ་བསྒྲགས་ནས། ཡུ་གུར་བའི་དྲག་པོའི་འཐབ་འཁྲུག་པས་རྒྱ་ནག་གཞུང་ལ་འཁོན་ལན་སློག་རྒྱུ་ཡིན་ཚུལ་འཇིགས་པ་བསྐུལ་འདུག
ཁ་ཆེའི་བསྟན་སྲུང་དམག་མིར་ལྟ་སྐུལ་བྱེད་མཁན་ཤེས་ནུས་དྲྭ་ཚིགས་ཚོགས་པས (Site Intelligence Group)བསྒྱུར་བའི་བརྙན་པར་དེའི་སྐད་ཆའི་ འགྱུར་ལ་གཞིགས་ན། དུས་ཡུན་སྐར་མ ༣༠འི་བརྙན་པར་དེ་ནི་ཨེ་རག་གི་ནུབ་རྒྱུད་ཁུལ་བཙན་འཛིན་བྱས་པའི་ཨེ་སི་ལམ་ཁ་ཆེ་རྒྱལ་ཁབ་ཟེར་བའི་སྒྲིག་འཛུགས་དེའི་ཡན་ལག་ཚོགས་པ་ཞིག་གིས་ཁྱབ་བསྒྲགས་བྱས་ཤིང་། བརྙན་པར་དང་མཉམ་དུ་ཨ་རབ་ཀྱི་ཡི་གེ་དང་ཡུ་གུར་གྱི་ཡི་གེ་གཉི་གའི་གསལ་བཤད་ཡོད་པ་དང་། བརྙན་པར་ནང་ཡུ་གུར་བའི་འཐབ་མོ་བ་ཡིན་ཟེར་བ་འགའ་དང་། སྒྲིག་འཛུགས་ཀྱི་གསང་བ་ཕྱི་ལ་བཤད་པའི་ཉེས་ཆད་ཕོག་མཁན་འགའི་སྐེ་གཏུབ་པའི་བརྙན་པར་བཅས་བསྟན་འདུག
གོང་ཞུས་ཤེས་ནུས་དྲྭ་ཚིགས་ཚོགས་པའི་འགྱུར་ལྟར་ན། དེའི་ཁྲོད་ཀྱི་དྲག་ཆས་པ་ཞིག་གིས་སྲོག་ཆད་གཅོད་སྐབས། རྒྱ་ནག་པས་ཁོང་ཚོའི་སེམས་ཚོར་ལ་བསམ་ཤེས་བྱེད་མི་ཐུབ། ཁོ་ཚོ་ནི་ཥ་ལི་ཧྥ(khalifah)ཡི་འཐབ་མོ་བ་ཡིན། ང་ཚོའི་ལག་གི་མེ་མདའ་ཡིས་རྒྱ་ནག་པར་སྐད་ཆ་བཤད་ངེས་ཡིན་ལ། རྒྱ་ནག་ནང་ཁྲག་གི་འཁོར་ལོ་བསྐོར་ནས། གཉའ་གནོན་འོག་གི་མི་རྣམས་ལ་འཁོན་ལན་སློག་རྒྱུ་ཡིན་ཞེས་འཇིགས་སྐུལ་བྱས་འདུག
དཀྱིལ་ཤར་བསྟན་སྲུང་དམག་གིས་དམག་བསྡུ་རྟ་ཉོ་བརྒྱུད་སྟོབས་ཤུགས་རྒྱ་སྐྱེད་པར་རྒྱ་ནག་གཞུང་གིས་དོགས་ཟོན་ནན་མོ་བྱེད་ཀྱིན་ཡོད་ལ། ལྷག་པར་དུ་རྒྱ་ནག་གི་བཙན་དབང་འོག་ཡོད་པའི་ཤར་ཏིར་ཀི་སི་ཐན་ནམ་ཞིན་ཅང་ཡུ་གུར་རང་སྐྱོང་ལྗོངས་ཟེར་བའི་ནང་དེ་བས་ཀྱང་དོགས་ཟོན་དང་གཟབ་ནན་བྱས་དང་བྱེད་ཀྱིན་ཡོད། ཉེ་ཆར་ཞིབ་འཇུག་སྡེ་ཚན་གཉིས་ཀྱིས་བཀྲམས་པའི་ཕྱིར་ཤོར་བའི་ཨེ་སི་ལམ་ཁ་ཆེ་རྒྱལ་ཁབ་ཟེར་བའི་སྒྲིག་འཛུགས་ཀྱི་གསང་བའི་ཡིག་ཆ་ལྟར་ན། རྒྱ་ནག་གི་མི་སེར ༡༠༠ ལྷག་སི་རི་ཡ་ནས་ཨེ་སི་ལམ་ཁ་ཆེ་རྒྱལ་ཁབ་ཟེར་བའི་སྒྲིག་འཛུགས་ཀྱི་ཁོངས་སུ་ཞུགས་ཡོད་པ་བཀོད་ཡོད་པ་དང་། དེ་བཞིན་དུ་རྒྱ་ནག་གཞུང་གིས་ཡུ་གུར་བ ༣༠༠ ཡས་མས་ཤིག་གིས་སི་རི་ཡ་དང་ཨེ་རག་དུ་ཡོད་པའི་ཁ་ཆེ་བསྟན་སྲུང་དམག་གི་དམག་འཐབ་ཁྲོད་ཞུགས་ཡོད་ལུགས་བཤད་འདུག
རྒྱ་ནག་ཕྱི་རོལ་གྱི་རིགས་གཅིག་རྐང་འཛིན་ཆེད་མཁས་པས་ཡུ་གུར་བའི་དྲག་ཆས་མི་སྣ་ལ་ནུས་ཤུགས་ག་ཚོད་ཅིག་ཡོད་པར་དོགས་པ་ཟས་ཡོད། དབྱེ་ཞིབ་པ་ལ་ལས། རྒྱ་ནག་གཞུང་གིས་བསམ་ངན་ཁོག་བཅུག་གིས་ཡུ་གུར་བའི་ཉེན་ཁ་ཆེ་ལུགས་སྒྲོ་འདོགས་བྱས་ནས། རྒྱ་ནག་གཞུང་གིས་ཞིན་ཅང་ས་ཁུལ་དུ་གཞི་རྒྱ་ཆེན་པོའི་དྲག་གནོན་གྱི་ལས་འགུལ་ལ་ཁ་གཡར་ས་དང་ཁག་དཀྲི་ས་བྱས་ཚུལ་སྐྱོན་བརྗོད་བྱས་འདུག
ཨེ་སི་ལམ་ཁ་ཆེ་རྒྱལ་ཁབ་ཟེར་བའི་སྒྲིག་འཛུགས་དེས་བསྒྲགས་པའི་བརྙན་པར་དེའི་དམིགས་ཡུལ་ངོ་མ་དེ་གང་ཡིན་བཤད་དཀའ་ཡང་། བརྙན་པར་དེ་བསྒྲགས་པས་རྒྱ་ནག་གཞུང་གིས་ནམ་རྒྱུན་བཤད་བསྡད་པའི་བསྟན་སྲུང་དམག་གི་འཇིགས་སྐུལ་དྲག་སྤྱོད་པའི་ཉེན་ཁ་ཆེན་པོ་འདུག་ཅེས་པའི་བཤད་སྟངས་དེ་བདེན་པའི་ར་སྤྲོད་བྱས་པ་རེད། ཡིན་ན་ཡང་། གཅིག་བགྱིས་ན་བསམ་བཞིན་དུ་རྒྱ་ནག་གི་གཞི་མེད་ཉེན་འཛུགས་ལྟར། རྒྱ་ནག་གཞུང་གིས་འཇིགས་སྐུལ་དྲག་སྤྱོད་པར་ངོས་འཛིན་བྱས་ནས་ཉེས་མེད་ཉེས་འཛུགས་དང་། མ་ཡིན་ཡིན་མདོག་གིས་རྡུང་རྡེག་ཚད་མེད་པ་བྱས་དང་བྱེད་ཀྱིན་པར་ཡ་ལན་གྱི་ཚུལ་དུ་བསྒྲགས་པའང་ཡིན་སྲིད།
དེ་མིན་དུས་ཀྱི་ཆ་ནས་ཀྱང་ཆེད་དམིགས་ཀྱི་རྣམ་པ་ཡོད་ལ། དེའང་ཨེ་སི་ལམ་ཁ་ཆེ་རྒྱལ་ཁབ་ཟེར་བའི་སྒྲིག་འཛུགས་ཀྱིས་རྒྱ་ནག་ནང་ཁྲག་གི་རྒྱ་མཚོ་བསྐྱིལ་རྒྱུ་ཡིན་ཞེས་ཉེན་བརྡ་བཏང་བའི་ཉི་མ་དེར། རྒྱ་ནག་གི་ཚད་ལྡན་དམག་དང་། དྲག་ཆས་ཉེན་རྟོག་པ། ཉེན་རྟོག་པ་བཅས་མི་ཆིག་ཁྲི་བརྒལ་བས་གྲུབ་པའི་མིང་ལ “འཇིགས་སྐུལ་དྲག་སྤྱོད་པར་རྒོལ་རྡུང་དང་བརྟན་བརླིང་ལ་སྲུང་སྐྱོབ” ཅེས་བཏགས་པའི་དཔུང་འཇུག་དམ་བཅའི་ཚོགས་ཆེན་ཟེར་བ་ཞིག་ཞིན་ཅང་རང་སྐྱོང་ལྗོངས་ཀྱི་རྒྱལ་ས་ཨོ་རོམ་ཆི་རུ་བསྐོངས་པ་དང་ཆབས་ཅིག གཞི་རྒྱ་ཆེན་པོས་དྲག་གནོན་ལས་འགུལ་གསར་བ་ཞིག་གི་མགོ་བརྩམས་ཡོད་པ་རེད། དེའི་མ་ཚད་དཔུང་འཇུག་དམ་བཅའི་ཚོགས་ཆེན་དེའི་ཁྲོད་ཁྲབ་ལྡན་འཁོར་ལོ་དང་། ཐད་འཕུར་གནམ་གྲུ ལྕགས་ཁྲབ་འཐབ་འཁོར་སོགས་བརྒྱ་ཕྲག་མང་པོའང་ཞུགས་ཡོད་འདུག
རྒྱ་ནག་གཞུང་གིས་ཞིན་ཅང་ཧྲིལ་བོར་དམ་དྲག་ཤིན་ཏུ་ནན་མོ་བྱེད་ཀྱིན་ཡོད་ཀྱང་། ཉེན་ཚབས་ཆེ་བའི་དྲག་པོའི་འཇབ་རྒོལ་རིགས་ད་དུང་ཡང་བསྟུད་མར་བྱུང་གིན་ཡོད་ལ། རྒྱ་ནག་གཞུང་འབྲེལ་གནས་ཚུལ་ལྟར་ན། ཟླ་བ་སྔོན་མར་ལག་ཏུ་གྲི་བཟུང་བའི་མི་གསུམ་གྱིས་ཞིན་ཅང་ས་ཁུལ་དུ་འཇབ་རྒོལ་བྱས་ནས་མི་ལྔ་དོན་རྐྱེན་ཁྲོད་ཤི་ཡོད་པ་རེད།
ཞིན་ཅིང་གི་ས་ཁུལ་ཞིག་གིས་སྤེལ་བའི་གསལ་བསྒྲགས་ལྟར་ན། གལ་ཏེ་འཇིགས་སྐུལ་དྲག་སྤྱོད་པ་ཐེར་འདོན་བྱེད་མཁན་དང་། ཡང་ན་འཇིགས་སྐུལ་པར་འཐབ་འཁྲུག་རྒྱག་མཁན་སོགས་ལ་རྒྱ་ནག་མི་དམངས་ཤོག་སྒོར་ས་ཡ་ལྔ་ཡི་བྱ་དགའ་ཡོད་ཚུལ་གསལ་བསྒྲགས་བྱས་འདུག
ཞིན་ཅང་གཞུང་འབྲེལ་ཞིན་ཧྭ་དྲྭ་ཚིགས་སུ། ཞིན་ཅང་རང་སྐྱོང་ལྗོངས་དམར་ཤོག་དྲུང་ཆེ་ཁྲིན་ཆོན་གོ་ཟེར་བས་འཇིགས་སྐུལ་དྲག་ཚོགས་དང་འཇིགས་སྐུལ་དྲག་སྤྱོད་པ་ཡོད་ཚད་མི་དམངས་འཐབ་འཁྲུག་གི་རྒྱ་མཚོའི་དུར་དུ་ཆུགས་ཞེས་ངར་སྐད་བརྒྱབས་འདུག ཁྲིན་ཆོན་གོ་ཟེར་བ་དེས་དེ་སྔ་བོད་རང་སྐྱོང་ལྗོངས་ཀྱི་དམར་ཤོག་དྲུང་ཆེ་ལོ་མང་རིང་ཁུར་བ་རེད།
རྒྱ་ནག་ཕྱི་འབྲེལ་ལྷན་ཁང་གི་མགྲིན་ཚབ་པས་སྤྱི་ཟླ ༣ ཚེས ༡ རེས་གཟའ་ལྷག་པའི་ཉིན། ཁོང་ལ་བརྙན་པར་དེའི་སྐོར་རྒྱུས་ལོན་མེད་ལུགས་དང་སྦྲགས། རྒྱ་ནག་གཞུང་གིས་འཇིགས་སྐུལ་རིང་ལུགས་རིགས་མཐའ་དག་ལ་ངོ་རྒོལ་ཡོད་ཅེས་འགྲེལ་བཤད་གནང་འདུག
རང་དབང་སྡེ་ཚན་གྱི་ཞིབ་འཇུག་སྙན་ཐོ་དང་། ཡང་ན་རྒྱ་ནག་གཞུང་སོགས་ཀྱིས་ཡུ་གུར་བ་སྐོར་ཞིག་ཁ་ཆེ་བསྟན་སྲུང་དམག་ཏུ་ཞུགས་ཡོད་ལུགས་ཡང་ནས་ཡང་དུ་བཤད་ཡོད་ཀྱང་། ད་བར་བདེན་དཔང་གསལ་བོ་ཞིག་བྱེད་ཐུབ་མེད། འོད་ཀྱང་། ཉེ་ཆར་བསྒྲགས་པའི་བརྙན་པར་དེ་ནི། ཕྱི་རོལ་ཡུལ་གྱིས་དངོས་སུ་མཐོང་བའི་ཡུ་གུར་བའི་སྐད་བཤད་པའི་དྲག་ཆས་མི་སྣ་ཞིག་གིས་ཨེ་སི་ལམ་ཁ་ཆེ་རྒྱལ་ཁབ་ཟེར་བའི་སྒྲིག་འཛུགས་ལ་སྲི་ཞུ་སྒྲུབ་ཀྱིན་པའི་བདེན་དཔང་ཐོག་མ་དེ་ཡིན། བརྙན་པར་དེ་ལས་ཤེས་ཐུབ་པའི་གནད་དོན་གཞན་ཞིག་ནི། རྒྱ་ནག་དེ་ཨེ་སི་ལམ་ཁ་ཆེ་རྒྱལ་ཁབ་ཟེར་བའི་སྒྲིག་འཛུགས་ཀྱི་དམིགས་འབེན་དུ་གྱུར་ཡོད་པ་དེ་རེད།
གོང་ཞུས་འདི་ལྟ་བུའི་བརྙན་པར་ཞིག་བསྒྲགས་པ་དེས་རྒྱ་ནག་གིས་ཞིན་ཅང་ཡུ་གུར་ས་ཁུལ་དུ་ལོ་མང་རིང་སྤེལ་བའི་མི་ཆོས་དང་བྲལ་བའི་དྲག་པོའི་རྡུང་རྡེག་གི་ལས་འགུལ་རིགས་མཐའ་དག་ཁྲིམས་མཐུན་དང་། ཡང་ན་གནས་ལུགས་རྒྱུ་མཚན་དང་ལྡན་པར་གྱུར་ཡོད་པས། མངོན་གསལ་དོད་པོ་ནས་ཤིན་ཏུ་མངོན་གསལ་དོད་པས་དྲག་གནོན་བྱེད་སྲིད་ལ། དེང་གི་འཛམ་གླིང་ཧྲིལ་བོའི་ཐུན་མོང་གི་ལྟ་བ་ཞིག་ནི། འཇིགས་སྐུལ་དྲག་སྤྱོད་པར་རྒོལ་རྡུང་གི་ལས་མཐའ་དག་ཁྲིམས་མཐུན་ལུགས་མཐུན་ཡིན། དེ་ལྟ་ན། ཨེ་སི་ལམ་ཁ་ཆེ་རྒྱལ་ཁབ་ཟེར་བའི་སྒྲིག་འཛུགས་ཀྱིས་རྒྱ་ནག་ཏུ་ཁྲག་གི་རྒྱ་མཚོ་བསྐྱིལ་ཐུབ་མིན་བཤད་དཀའ་ཡང་། རྒྱ་ནག་གཞུང་གིས་ཤར་ཏིར་ཀི་ས་ཐན་ནམ་ཞིན་ཅང་དུ་ཁྲག་གི་འཁོར་ལོ་བསྐོར་མི་སྲིད་པ་མིན། སེམས་ཁྲལ་འདི་ཡོ་རོབ་འཇར་མེན་ན་ཡོད་པའི་འཛམ་གླིང་ཡུ་གུར་བའི་ཚོགས་ཆེན་གྱི་མགྲིན་ཚབ་པ་སྐུ་ཞབས་ཏེལ་ཞ་ཐི རི་ཞི་ཐི་ལགས་ལའང་ཡོད་ལ། དེ་ཡང་ཁོང་གིས་གསར་འགོད་པའི་དྲི་བར་ལན་འདེབས་སྐབས། རྒྱ་ནག་གཞུང་གིས་ཞིན་ཅང་ས་ཁུལ་དུ་ལོ་མང་རིང་ལག་ལེན་དུ་བསྟར་གྱིན་པའི་དམ་དྲག་གི་སྲིད་ཇུས་དེ་ཧ་ཅང་ཧ་ཅང་གི་དྲག་པོ་རེད། བརྙན་པར་དེ་ལ་ཁ་གཡར་ནས་རྒྱ་ནག་གཞུང་གིས་ཞིན་ཅང་ས་ཁུལ་དུ་སྔར་ལས་ཀྱང་ལྷག་པའི་དམ་དྲག་གི་སྲིད་ཇུས་མི་འཛིན་རྒྱུའི་རེ་བ་ཡོད་ཅེས་བློ་དོགས་ཤིག་དང་མཉམ་དུ་བཤད་འདུག
གང་ལྟར་བརྙན་པར་ནང་སྐད་ཆ་བཤད་མཁན་ལུས་ཧྲིལ་བོ་ལྭ་བ་ནག་པོ་གོན་པའི་སྐྱེས་པ་དེ་ཡུ་གུར་བ་ཞིག་ཡིན་མིན་མི་ཤེས་ཀྱང་། བརྙན་པར་དེ་ནི་ཨེ་སི་ལམ་ཁ་ཆེ་རྒྱལ་ཁབ་ཟེར་བའི་སྒྲིག་འཛུགས་དེས་རྒྱ་ནག་གཞུང་ལ་སྤྲད་པའི་དམག་བརྡ་ཞིག་ཏུ་ངོས་འཛིན་བྱེད་ཆོག
རྒྱ་ནག་གཞུང་གིས་ཤར་ཏིར་ཀི་སི་ཐན་ནམ་ཞིན་ཅང་ས་ཁུལ་དུ་ཡུ་གུར་མི་རིགས་ཀྱི་ཆོས་ལུགས་དད་མོས་དང་ཡུལ་སྲོལ་གོམས་གཤིས་ལ་དམ་དྲག་དང་བཏང་འཛིན་ཚད་ལས་བརྒལ་བ་བྱས་ཡོད་ལ། དཔེར་ན་ཡུ་གུར་བ་སྐྱེས་པ་ཚོས་ཁ་སྤུ་བཞག་མི་ཆོག་པ། བུད་མེད་ཚོས་ལུས་གཡོག་ལྭ་རིང་གོན་མི་ཆོག་པ། ཁ་ཆེ་བའི་སྨྱུང་གནས་དུས་ཆེན་སྐབས་ཡུ་གུར་བ་ཚོས་སྨྱུང་གནས་སྲུང་མི་ཆོག་པ་སོགས་དམ་དྲག་བྱས་ཡོད། རྒྱ་ནག་གཞུང་གིས་ཡུལ་སྲོལ་དེའི་རིགས་ནི་ཨེ་སི་ལམ་ཁ་ཆེའི་ཐལ་དྲག་རིང་ལུགས་ཀྱི་མཚོན་རྟགས་ཡིན་ལུགས་བསྙད་ཡོད་པ་རེད།
གོང་ཞུས་བརྙན་པར་དེའི་ནང་ང་ཚོ་ནི་ཥ་ལི་ཧྥ(khalifah)ཡི་འཐབ་མོ་བ་ཡིན་ཞེས་གླེང་ཡོད་པས། ཥ་ལི་ཧྥ་ཟེར་བ་དེ་ཅི་ཞིག་ཡིན་ནམ་ཞེ་ན། ཥ་ལི་ཧྥ་ནི་ཨེ་སི་ལམ་ཁ་ཆེའི་ཆོས་སྲིད་གཉི་ཀའི་དབང་འཛིན་པ་མཐོ་ཤོས་ཀྱི་མཚན་གནས་ཡིན་ལ། རྒྱལ་བོ་དང་གཅིག་མཚུངས་རེད། དེ་མིན་ཁ་ཆེ་ཆོས་ལུགས་ཀྱི་སོ་ནེ་གྲུབ་མཐའི་དབུ་ཁྲིད་ཀྱི་མཚན་གནས་ཀྱང་ཡིན། ཁ་ཆེའི་སྟོན་པ་མོ་ཧན་མོ་དྷི་སྐུ་གཤེགས་རྗེས་ཁ་ཆེའི་ཨ་རབ་སྲིད་དབང་གི་དབུ་ཁྲིད་ལ་ཥ་ལི་ཧྥ་ཟེར་ཞིང་། ཡོང་ཁུངས་དེ་ཨ་རབ་ཀྱི་སྐད་ཡིན། དེ་ལ་ཁྲི་འཛིན་དང་། སྲིད་ཚབ། རྒྱུད་འཛིན་པ་སོགས་ཀྱི་གོ་དོན་ཡང་ཡོད།

robotstxt: allowed

filter: keep


text:
མི་དམངས་དྲ་བའི་འཕྲིན། ཁམས་པའི་བརྙན་འཕྲིན་ཁང་གིས་གཙོ་གཉེར་བྱེད་པ་དང་། སི་ཁྲོན་ཤམ་བྷ་ལ་རིག་གནས་སྨྱན་སྦྱོར་ཚད་ཡོད་ཀུང་སི་དང་ཁྲེན་ཏུའུ་ཧྥུ་ལེན་རིག་གནས་ཁྱབ་སྤེལ་ཚད་ཡོད་ཀུང་སི་ཡིས་གཉེར་འགན་ཁུར་ཞིང་། དམིགས་ཡུལ་ནི་རྒྱ་ཆེའི་བོད་ཀྱི་གླུ་གཞས་ལེན་པར་དགའ་པོ་ཡོད་མཁན་ཚོར་གླུ་གཞས་ལེན་པའི་ནུས་རྩལ་སྟོན་པའི་མང་ཚོགས་ཀྱི་རང་བཞིན་ལྡན་པའི་ངོམ་སྟོན་སྟེགས་བུ་ཞིག་བསྐྲུན་རྒྱུ་དང་། ཁམས་པའི་བརྙན་འཕྲིན་ཁང་གི་2018ལོའི་བོད་ཀྱི་ལོ་གསར་བརྙན་འཕྲིན་མཉམ་སྤྲོའི་དགོང་ཚོགས་ལ་ཤར་གཏོང་བྱེད་རྒྱུའི་སྟེགས་བུ་ཞིག་བསྐྲུན་རྒྱུ་རེད།
《བོད་ཀྱི་ལོ་གསར་མཉམ་སྤྲོའི་དགོང་ཚོགས། ང་སླེབས་ཡོད་》ཞེས་པ་འགྲན་བསྡུར་འགོ་ཚུགས་པའི་ཉིན་ནས་བཟུང་སྤྱི་ཚོགས་ལས་རིགས་ཁག་གི་དོ་ཁུར་དང་རྒྱབ་སྐྱོར་ཐོབ་པ་དང་རྒྱ་ཆེ་བའི་བོད་ཀྱི་གླུ་གཞས་ལེན་པར་དགའ་པོ་ཡོད་མཁན་ཚོས་ཧུར་བརྩོན་ངང་ཞུགས་པ་རེད། དེ་སྔོན་དྲ་ཐོག་ནས་མང་འདེམས་དང་དེ་བཞིན་《ཀྲུང་གོའི་བོད་གླུ་》ལས་མཚམས་སྦྱོར་བྱས་པར་བརྒྱུད། ཁྱོན་བསྡོམས་གླུ་པ་30བདམས་ཐོན་བྱུང་ཡོད་པ་རེད། དེ་ནས་ངོ་མཚར་ཆེ་བའི་འགྲན་བསྡུར་བྱས་པར་བརྒྱུད། མཐའ་མཇུག་ཏུ་གླུ་པ་བཅུ་རིམ་འཕར་བྱུང་ཡོད་པ་རེད།


text:
མཚོ་སྔོན་ཞིང་ཆེན་སྲིད་གཞུང་དྲ་བའི་འཕྲིན། མཚོ་སྔོན་ནས་ལྷོ་ཕྱོགས་སུ་བསྐྱོད་པའི་ཀན་སུའུ་དང་ཟི་ཁྲོན་ཞིང་ཆེན་བརྒལ་བའི་གཞུང་ལམ་བྱང་ཕྱོགས་བརྒྱུད་ནས་ཟི་ལིང་དང་ནུབ་ཕྱོགས་བརྒྱུད་ནས་ཡུལ་ཤུལ། མཚོ་ནུབ་ཁུལ་བཅས་གྱི་ཆབ་སྲིད་དང་དཔལ་འབྱོར་གྱི་བགྲོད་ལམ་གལ་ཆེན་སྟེ་རྒྱལ་ལམ573རྩེ་ཁོག་ནས་འབའ་ཁུགས་བར་གྱི་གཞུང་ལམ་འཛུགས་སྐྲུན་ལེགས་འགྲུབ་བྱས་ཏེ། ཉེ་སྔོན་བདེ་བླག་གིས་ཨར་ལས་འཛུགས་སྐྲུན་ལ་ཞིབ་བཤེར་རྩིས་ལེན་ཐོབ། ཐེངས་འདིའི་གཞུང་ལམ་གྱིས་རྨ་ལྷོའི་ལྷོ་ཕྱོགས་དང་མཚོ་ལྷོའི་ལྷོ་ཕྱོགས་ཀྱི་དཔལ་འབྱོར་འགྲོ་འོང་ལ་སྟབས་བདེ་གང་ལེགས་སྐྲུན་ཡོད་པ་རེད།
རྒྱལ་ལམ573རྩེ་ཁོག་ནས་འབའ་ཁུགས་བར་གྱི་གཞུང་ལམ་ནི《རྒྱལ་ཁབ་གཞུང་ལམ་དྲ་རྒྱའི་འཆར་འགོད》རྩེ་ཁོག་ནས་དར་མཚོ་བར་གྱི་གཞུང་ལམ་ཁྲོད་རྩེ་ཁོག་ནས་འབའ་ཁུགས་བར་གྱི་གཞུང་ལམ་དེ་ལ་ཟེར། སྤྱིའི་རིང་ཚད་ལ་སྤྱི་ལེ95.25ཡོད། བྱང་ཕྱོགས་བརྒྱུད་ནས་ཟི་ལིང་དང་ནུབ་ཕྱོགས་བརྒྱུད་ནས་ཡུལ་ཤུལ། མཚོ་ནུབ་ཁུལ་བཅས་གྱི་ཆབ་སྲིད་དང་དཔལ་འབྱོར་གྱི་བགྲོད་ལམ་གལ་ཆེན་ཞིག་ཡིན། རིམ་པ་གཉིས་པའི་གཞུང་ལམ་འཛུགས་སྐྲུན་གྱི་ཚད་གཞི་ལྟར་རྒྱལ་ལམ213དང227གཉིས་འབྲེལ་ཡོད་ལ་འབའ་ཁུགས་ནས་དཔལ་ཁའི་ལྷོ་རིའི་གཞུང་ལམ་དང་རྒྱལ་ལམ214འབྲེལ་བ་བརྒྱུད་འཐུས་ཚང་དུ་བཏང་བའི་འགྲིམ་འགྲུལ་དྲ་རྒྱ་འདི་གྲུབ་པ་ཡིན།
ཉེ་སྔོན། ཞིང་ཆེན་འགྲིམ་འགྲུལ་སྡེ་ཁག་གིས་རྒྱལ་ལམ573 རྩེ་ཁོག་ནས་འབའ་ཁུགས་བར་གྱི་གཞུང་ལམ་འཛུགས་སྐྲུན་ལ་ཞིབ་བཤེར་རྩིས་ལེན་ཐོབ། ཞིབ་བཤེར་རྩིས་ལེན་མ་བྱས་གོང་འབྲེལ་ཡོད་སྡེ་ཁག་གིས་ཐོག་མར་སྤུས་ཚད་ལ་ཞིབ་བཤེར་བྱས་པ་མ་ཟད་ཞིབ་བཤེར་བསམ་འཆར་བཏོན་ཏེ་ཐེངས་འདིའི་ཨར་ལས་ལམ་གྱི་རྨང་དང་ལམ་ངོས། ཟམ་པ། འགྲིམ་འགྲུལ་བདེ་འཇགས་ཀྱི་ཚད་ལོན་ཡོད་མེད་དང་ཚད་ལྡན་ཡིན་མིན་སོགས་གཞུང་ལམ་འཛུགས་སྐྲུན་ཞིབ་བཤེར་རྩིས་ལེན་གྱི་ཆ་རྐྱེན་བཏོན་པ་རེད། ཞིང་བཤེར་ཁྲོད་ཞིབ་བཤེར་ཚན་ཆུང་གིས་ཡུལ་དངོས་བརྟག་དཔྱད་དང་ལས་གཞི་འགན་ཁུར་བའི་སྙན་ཞུ་ལ་ཉན་པ་སོགས་ཀྱི་བྱེད་ཐབས་བརྒྱུད་པ་མ་ཟད་འགྲིམ་འགྲུལ་སྐྱེལ་འདྲེན་སྡེ་ཁག་གི་འབྲེལ་ཡོད་གཏན་འབེབས་གཞིར་བཟུང་སྟེ་ཞིབ་བཤེར་རྩིས་ལེན་བྱས་པ་ཡིན་ལ། ཐེངས་འདིའི་ལས་གཞི་ལ་གཞུང་ལམ་འཛུགས་སྐྲུན་ཞིབ་བཤེར་རྩིས་ལེན་གྱི་ཆ་རྐྱེན་དང་མཐུན་པས་རྒྱལ་ལམ573 རྩེ་ཁོག་ནས་འབའ་ཁུགས་བར་གྱི་གཞུང་ལམ་འཛུགས་སྐྲུན་ལ་བདེ་བླག་གིས་ཞིབ་བཤེར་རྩིས་ལེན་ཐོབ་པ་རེད།


text:
ཟླ༡༢པའི་ཚེས༡༠སྟེ་གཟའ་སྤེན་པའི་ཉིན་གྱི་ཆུ་ཚོད་བཅུ་གཉིས་པར། པེ་ཅིང་དུ་སྡོད་པའི་བོད་བརྙན་གྱི་ཚོགས་མི་དག(མི་རེ་གཉིས་ལས་བྲེལ་གྱི་དབང་གིས་ཞུགས་མ་ཐུབ)མཉམ་དུ་འཛོམས་ཏེ་ད་ལོའི་དགུན་གནང་སྐབས་ཀྱི་ལས་ཀ་ཁག་བགོས་བཀོད་སྒྲིག་བྱས་པ་དང་། དུས་མཉམ་དུ་བརྙན་ཡིག་བསྒྱུར་སྟངས་དང་ཚད་གཞི། ཁ་སྐད་ལ་ཇི་ལྟར་བསྟུན་དགོས་ཚུལ། མི་མིང་ས་མིང་སོགས་བསྒྱུར་དུས(རྗེས་ལ་མ་ཡིག་གུག་རྟགས་ནང་བཞག་རྗེས་ཞུ་དག་སྐབས་སུ་གཅིག་གྱུར་བྱེད)མཉམ་འཇོག་དགོས་པ་གང་དག་ཡོད་ཚུལ་སོགས་གུང་ཚིགས་མཉམ་གསོལ་སྐབས་ཁ་བརྡ་ལྷུག་པོར་བྱས་པ་དང་། དེའི་ནང་གི་ནང་དོན་གལ་ཆེ་བ་གཞན་ཞིག་ནི། སྐབས་དང་པོའི་ཚོགས་མི་མང་པོ་སློབ་ཐོན་བྱེད་ལ་ཉེ་བས། སྐབས་རྗེས་མ་རྣམས་ཀྱི་ལས་ཀ་འདིའི་མགོ་རྔ་བར་གསུམ་ལ་སེམས་ཤུགས་གང་ནུས་ཕུད་ནས་བོད་བརྙན་གྱི་སྲོག་རྒྱུན་སྐྱོང་རྒྱུ་ཙམ་མིན་པར། ཚོགས་མིའི་དཔུང་སྡེ་དང་ཁྱབ་བསྒྲགས། དྲྭ་རྒྱའི་གཞི་ཁྱོན་སོགས་གང་ཐད་ནས་ཇེ་རྒྱས་ཇེ་ལེགས་སུ་གཏོང་རྒྱུ་དེ་རེད།
དེ་རྗེས་ཚོགས་མི་རྣམས་སློབ་ཁང་དུ་འཛོམས་ནས་ཚོགས་པའི་ལས་ཀ་སྤྱི་དང་། ཡང་འཕྲོས་ཏེ་ཡུལ་སྐད་བར་གྱི་ཁྱད་པར་དང་དེའི་འགལ་ཆ་སེལ་ཐབས་སོགས་གཏམ་གླེང་ཚ་ཚ་འུར་འུར་བྱས་ཏེ། མཐར་ཕྱི་དྲོའི་ཆུ་ཚོད་ལྔ་པའི་སྟེང་བདེ་བླག་ངང་མཇུག་སྒྲིལ།


text:
གཙོ་ངོས།>>
ཞིབ་འཇུག>>ཀུན་འདུས།
བསྟན་པ་རབ་བརྟན། རྩོམ་སྒྲིག་པ།ཡོང་ཁུངས།བོད་ལྗོངས་སློབ་གྲྭ་ཆེན་མོའི་རིག་གཞུང་དུས་དེབ། སྤེལ་དུས། ༢༠༡༨ལོའི་ཟླ་བ་༠༩ཚེས་༢༩ཉིན།
༄༅།། བོད་ཀྱི་རླུང་རྟའི་རྒྱན་རིས་ཀྱི་བྱུང་བ་དང་དེའི་ཁྱད་ཆོས་སྐོར་མདོ་ཙམ་གླེང་བ།
བསྟན་པ་རབ་བརྟན།
རབ་དཀར་ཁ་བའི་རྡུལ་མང་བརྩེགས་པའི་ས་འཛིན་གྱི་ལྷུན་པོ་ཤེལ་དཀར་གྱི་མཆོད་རྟེན་ཇི་འདྲ་བ་མང་པོས་ཡོངས་སུ་བསྐོར་བ་དང་། མཚོ་དང་མཚེའུ་སྣ་ཚོགས་གཡུའི་མེ་ལོང་ངམ་མར་གད་ཀྱི་གཞོང་པ་ལྟ་བུ་གང་ས་གང་དུ་ཁེངས་པ། མུ་མཐའ་མེད་པའི་རྩྭ་ཐང་གི་སྤང་ལྗོངས་ཐོག་མེ་ཏོག་སྣ་ཚོགས་རབ་ཏུ་བཞད་པ། ཤར་ལྷོའི་ཕྱོགས་སུ་རྐང་འཐུང་རིགས་སྣ་ཚོགས་ཡལ་འདབ་རབ་ཏུ་རྒྱས་ནས་ནགས་ཚལ་སྟུག་པོས་བརྒྱན་པའི་སཱ་ལའི་སྨན་ལྗོངས་ཀྱི་གནས་འདིར་ཡུན་རིང་མོ་ཉིད་ནས་འཚོ་ཞིང་གནས་པའི་རང་ཅག་བོད་མི་རིགས་ནི་རྒྱལ་ཡོངས་ཀྱི་གྲངས་ཉུང་མི་རིགས་ཀུན་གྱི་ནང་ནས་ལོ་རྒྱུས་ཡུན་རིང་ཤོས་དང་། རིག་གནས་ཕུན་སུམ་ཚོགས་ཤོས། སྒྱུ་རྩལ་ལ་དང་དོད་ཆེ་ཤོས་བྱེད་མཁན་བཅས་ཡིན་པ་ནི་ལོ་རྒྱུས་ཀྱི་ཡིག་རིགས་དང་། གནའ་ཤུལ་གྱི་རིག་དངོས་དེ་དག་ལས་ར་སྤྲོད་གསལ་པོ་བྱས་ཡོད། ད་ཕན་ཡིག་ཐོག་ཏུ་འཁོད་པའི་བཤད་ཚུལ་ལྟར་ན་ལོ་ངོ་སུམ་སྟོང་བརྒྱད་བརྒྱ་ལྷག་ཙམ་གྱི་ལོ་རྒྱུས་ལྡན་པ་སྟེ《ཞང་བོད་གནའ་རབས་ཀྱི་ལོ་རྒྱུས་ནོར་བུའི་མེ་ལོང》ཞེས་པའི་ནང་བསྟན་པ་ལྟར་ན“ལོ་གྲངས3845 འདས་པའི་གོང་གཤེན་རབ་མི་བོ་ཆེ་ཞང་ཞུང་འོལ་མོ་ལུང་རིང་དུ་སྐུ་བལྟམས་ནས་བོན་བསྟན་པའི་དུས་སྐབས་དེ་ནས་བཟུང་གཡུང་དྲུང་བོན་ཅེས་བྱ་བ་དེའི་དུས་རབས་ཀྱི་དབུ་བརྙེས་པ་ཡིན”ཅེས་གསལ་བོར་འཁོད་ཡོད་པ་དང་། དེ་བཞིན་རང་རྒྱལ་གྱི་གནའ་རྫས་རྟོག་ཞིབ་རིག་པ་མཁས་ཅན་ཚོས་བོད་ཀྱི་ས་གནས་མང་པོ་ཞིག་དང་ལྷག་པར་དུ་ཆབ་མདོའི་ཁ་རུབ་གྲོང་ཚོའི་ཉེ་འདབས་ཀྱི་ས་འོག་ནས་རྙེད་སོན་བྱུང་བའི་གནའ་མིའི་ཁང་ཤུལ་དང་། རྫ་ཆས་རི་མོ་ཅན། རྡོ་དང་གཡང་ཊི་རུས་ཆས་སོགས་ལ་བརྐོས་དཀྲོལ་བྱས་པའི་རྒྱན་ཆ་སྣ་ཚོགས་བཅས་གནའ་རྫས་དེ་ཚོར་རྟོག་ཞིབ་བྱས་པ་བརྒྱུད། རྡོ་ཆས་གསར་མའི་དུས་རབས་སམ་ལོ་ངོ་བཞི་སྟོང་ལྔ་བརྒྱ་ལྷག་གི་ལོ་རྒྱུས་ལྡན་ཡོད་པའི་ཕྱོགས་བསྡོམས་མཛད་ཡོད། གང་ལྟར་ལོ་རྒྱུས་ཀྱི་ཡིག་རིགས་དང་ཚན་རིག་གི་ཆོད་བསྡོམས་གཉིས་ལ་ཧེ་བག་ཆེན་པོ་དེ་ཙམ་མེད། མཐུན་པའི་ཆ་དེའི་ཐོག་ནས་བོད་ཡུལ་འདིར་ལོ་ངོ་བཞི་སྟོང་ལྷག་གི་སྔོན་ནས་སྒྱུ་རྩལ་གྱི་རིག་གནས་དར་ཡོད་པ་གསལ་སྟོན་ཐུབ་ཡོད། ཕྱོགས་མཚུངས་རང་རེའི་སྔོན་བྱོན་མེས་པོ་ཚོས་ཤུལ་བཞག་མཛད་པའི་རིག་གནས་དང་། སྒྱུ་རྩལ། ལོ་རྒྱུས། ནང་རིག་པ་བཅས་ཀྱི་གསུང་རྩོམ་པོ་ཏི་གྲངས་ལས་འདས་པ་དེ་དག་ནི་བོད་ཀྱི་རིག་གནས་དང་། སྒྱུ་རྩལ།ལོ་རྒྱུས། ཆོས་ལུགས། གོམས་སྲོལ། སྤྱི་ཚོགས་བཅས་ལ་ཞིབ་འཇུག་བྱེད་པའི་དཔྱད་གཞིའི་ཡིག་རིགས་རིན་ཐང་བྲལ་བ་ཞིག་ཡིན་སྟབས་རྒྱལ་ཁབ་ཕྱི་ནང་ཀུན་ཏུ་གདེང་འཇོག་ཆེན་པོ་གནང་དང་གནང་མུས་སུ་མཆིས།
རིག་གནས་ཆེ་བ་ལྔའི་ནང་ཚན་ཏེ། བཟོ་རིག་པའི་ཁོངས་སུ་གཏོགས་པའི་བོད་མི་རིགསཀྱི་སྲོལ་རྒྱུན་རྒྱན་རིས་ནི་ལོ་རྒྱུས་ཧ་ཅང་རིང་བ་དང་། སྣ་མང་ཕུན་སུམ་ཚོགས་པ། སྤྱོད་སྒོ་ཆེ་བ། མཐོང་སྣང་མཛེས་ཉམས་ལྡན་པ། མི་རིགས་ཀྱི་ཁྱད་ཆོས་མངོན་གསལ་དོད་པ། ཚོན་མདོག་རྣམ་པར་བཀྲ་བ་བཅས་ཡིན་ལ། རྒྱན་རིས་ལ་སྤྱོད་པའི་རྒྱུ་ཆ་དང་བཟོ་རྩལ་ཐད་ལའང་དབྱེ་བ་མང་བ་སྟེ། གོས་ཆེན་དང་རས་ཆ་སྣ་ཚོགས་ཤོག;བུ། རྡུལ་ཚོན། ཤིང་།གསེར། དངུལ། ཟངས་ལྕགས། གཡུ། བྱུ་རུ། མུ་ཏིག གཡང་ཊི་སོགས་ཀྱི་རྒྱུ་ཆ་དང་།བཟོ་རྩལ་གྱི་ཐད་ལ་འབྲི་བ་དང་། རྐོ་བ། འབུར་བརྙན་བཟོ་བ། ལུགས་རྒྱག་པ། རྡུང་བ། དཀྲོལ་ཚག་རྒྱག་པ། ཕར་ཆིན་རྒྱག་པ། ཚེམ་དྲུབ་རྒྱག་པ། ལྷན་འདེབས་བྱེད་པ་སོགས་དབྱེ་བ་མང་དག་ཅིག་མཆིས་ཀྱང་དེ་དག་ཚང་མར་རི་མོས་སློབ་སྟོན་བྱས་ཡོད་ལ་རིམོའི་སྒྱུ་རྩལ་དང་ཁ་བྲལ་ཐབས་གཏན་ནས་མེད་སྟབས་རྒྱན་རིས་ཞེས་པའི་མིང་ཡང་དེ་ལྟར་ཐོགས་པ་ཡིན།
དང་པོ། འཆད་པར་བྱ་བ་ནི་ལོ་རྒྱུས་རིང་ཤོས་དང་། མི་རིགས་ཀྱི་བསམ་པའི་མཚོན་དོན་ཟབ་ཤོས། སྤྱོད་སྒོ་རྒྱ་ཆེ་ཤོས་བཅས་ཡིན་པའི་དར་ལྕོག་གི་རླུང་རྟའི་རྒྱན་རིས་དེ་ནི་གཡུང་དྲུང་བོན་གྱི་བསྟན་པ་དར་བའི་རྗེས་སུ་རིམ་བཞིན་གངས་ཅན་གྱི་ལྗོངས་འདིར་ཁྱབ་སྤེལ་དུ་སོང་ཞིང་། མ་མཐར་ཡང་ལོ་ངོ་སུམ་སྟོང་ལྷག་གི་ལོ་རྒྱུས་ལྡན་ཡོད། རླུང་རྟའི་རི་མོ་དེ་ནི་བོད་རིགས་མི་དམངས་ཀྱི་འཚོ་བའི་ཁྲོད་དུ་སྤྱོད་སྒོ་རྒྱ་ཆེ་ལ་འདུ་ཤེས་གཏིང་ཟབ་པའི་བསམ་པའི་འཚོ་བ་ཞིག་སྟེ། མཚོ་བོད་མཐོ་སྒང་དུ་གནས་པའི་བོད་རིགས་མི་དམངས་ཀྱིས་བཀྲ་ཤིས་པའི་བྱ་བ་བཟང་པོ་ཅི་འདྲ་ཞིག་བྱེད་དགོས་ཀྱང་། ཐོག་མར་ལ་རྩེ་དང་། རི་མགོ། རྡོ་སྤུངས། ཁང་ཁྱིམ་གྱི་ཐོག་སྟེང་སོགས་ལ་རླུང་རྟའི་རྒྱན་རིས་འཁོད་པའི་དར་ལྕོག་འཛུགས་པའམ་རླུང་རྟའི་རྒྱན་རིས་འཁོད་པའི་ཤོག་ལྷེབ་ནམ་མཁར་གཏོར་བ་སོགས་བྱེད་སྲོལ་ཡོད་པ་ནི་ངས་འདིར་རྒྱས་བཤད་ཞུ་བའི་དགོས་པ་མ་མཆིས། རླུང་རྟའི་ལྷ་གསོལ་མཆོད་བྱེད་པའི་ཆོ་ག་ནི་གཡུང་དྲུང་བོན་གྱི་བསྟན་པ་དར་བ་ནས་སྲོལ་བྱུང་བ་ནི་བོན་གྱི་ལོ་རྒྱུས་འགའ་ལ་གསལ་ཡོད།
རང་ཅག་གངས་ཅན་གྱི་ལྗོངས་འདིར་ནང་པ་སངས་རྒྱས་པའི་ཆོས་ལུགས་མ་དར་བའི་གོང་དུ་གཡུང་དྲུང་བོན་གྱི་ཆོས་ལུགས་འདི་ཉིད་བོད་མི་རིགས་ཀྱི་བསམ་པའི་རེ་བ་བཅོལ་ས་དང་། ཚེ་འདི་ཕྱིའི་སྐྱབས་ཡུལ་གྱི་གནས་ཉག་ཅིག་ཏུ་འཛིན་གྱི་ཡོད་པར་བརྟེན། རླུང་རྟའི་རྒྱན་རིས་འཁོད་པའི་དར་ལྕོག་འཛུགས་སྲོལ་དེའང་སྐབས་དེ་དུས་ནས་རིམ་བཞིན་ཁྱབ་སྤེལ་སོང་ཡོད་ལ། དེའི་ནང་དོན་གྱི་ཐད་ལའང་དུས་རབས་རིམ་བྱུང་གི་ནང་དུ་ཕུན་སུམ་ཇེ་ཚོགས་སུ་བཏང་ཡོད། དེ་ཡང་དབུས་སུ་རིན་ཆེན་སྒ་སྲབ་ནོར་བུས་བརྒྱན་པའི་དྲྭ་བ་དང་དྲྭ་ཕྱེད། སྒ་དཀྱིལ་དུ་འདོད་པའི་ལོངས་སྤྱོད་འབད་མེད་དུ་འཇོ་ནུས་པའི་ནོར་བུ་ཟུར་བརྒྱད་པ་མེ་འོད་ཀྱིས་འཚེར་བ། རླུང་གི་གཤོག་ཅན་རྟ་མཆོག་རིན་པོ་ཆེ་ཤུགས་དང་ལྡན་པ། དེའི་ཕྱོགས་བཞིར་སྟག་སེང་ཁྱུང་འབྲུག་གི་གཟུགས་བརྙན་འཁོད་པའི་རླུང་རྟའི་རྒྱན་རིས་དེ་ཡང་བོད་རིགས་འདུས་སྡོད་ཀྱི་ས་ཁུལ་ཡོངས་སུ་ཁྱབ་སྤེལ་དུ་སོང་སྟེ། བོད་རིགས་མི་དམངས་ཀྱི་བསམ་པའི་འདུ་ཤེས་གཏིང་ཟབ་ཏུ་གྱུར་པ་ལོ་རྒྱུས་འཕེལ་ཕྱོགས་ལས་གསལ་པོར་མཐོང་ཐུབ། རླུང་རྟའི་རྒྱན་རིས་དེ་ཚོ་ནི་བོད་མི་རིགས་རང་ཉིད་ཀྱིས་གསར་བསྐྲུན་བྱས་པ་ལས་བྱུང་བ་སྟེ། ཆེས་ཐོག་མའི་རྒྱན་རིས་ཀྱི་གྲས་ཤིག་ཡིན་པ་ནི་སུས་ཀྱང་བསྙོན་དུ་མེད།
རླུང་རྟ་ཞེས་པའི་ཐ་སྙད་དེ་ཇི་ལྟར་བྱས་ནས་བྱུང་བ་ཡིན་མིན་ལ་དཔྱད་ན། དེ་ནི་རྗེས་གྲུབ་ཀྱི་ཐ་སྙད་ཅིག་ཡིན་པར་གདོན་མི་ཟ་སྟེ། རླུང་ནི་བར་སྣང་གི་ཁམས་ཐམས་ཅད་ལ་ཁྱབ་ཡོད་པ་དང་རླུང་ཁམས་ཆེན་པོ་དེ་ཉིད་ལ་བརྟེན་ནས་མི་དང་སྲོག་ཆགས། སྐྱེ་དངོས་ཐམས་ཅད་སྐྱེ་འཕེལ་དང་འཚོ་ཞིང་གནས་ཐུབ་པ་བྱུང་། གལ་ཏེ་རླུང་ཁམས་དང་བྲལ་ཚེ་འཚོ་ཞིང་གནས་མི་ཐུབ་པ་ནི་ཆོས་ཉིད་ཀྱི་རང་བཞིན་ཡིན། དེའི་ཐོག་ནས་རླུང་ནི་འབྱུང་བཞིའི་ནང་གི་གཙོ་བོ་དེ་ཡིན་པ་མཚོན་ཡོད། རྟ་ཞེས་པ་ནི་ཅང་ཤེས་མགྱོགས་འགྲོའི་མིང་སྟེ་གང་བསམ་རྟོགས་ཐུབ་ལ། གང་བསམ་བགྲོད་ཐུབ་པ་མྱུར་བའི་དོན་མཚོན་པས། མི་རྣམས་ཀྱིས་རང་གི་འདོད་དོན་རྣམས་བདེ་བླག་ཏུ་འགྲུབ་པར་བྱེད་ཅིང་། རླུང་རྟ་ཡར་འཕེལ་གྱི་དོན་མཚོན་དུ་བཀོད་པ་ཡིན། དེ་ཡང་མཐའ་བཞི་རུ་གནས་པའི་སྟག་སེང་ཁྱུང་འབྲུག་སྟེ། ཁ་ཅིག་གིས་སྲོག་ཆགས་ཀུན་ལས་རྣམ་པར་རྒྱལ་བའི་སྟོབས་དང་རྩལ་གྱིས་སྙེམས་པའི་ནུས་ལྡན་བཞིའི་གཟུགས་སུ་བཀོད་པ་དེས་མི་འཇིགས་པ་སྟེ་རྣམ་པར་རྒྱལ་བ་མཚོན་པ་ཡིན་ཞེས་བཤད་སྲོལ་འདུག་པ་དེའང་བདེན་སྲིད་མོད། ཁོ་བོའི་ངོས་འཛིན་ལྟར་ན་གནའ་བོའི་བོན་ཆོས་ལ་འབྱུང་བ་བཞི་པོ་དང་ཁམས་ལྔ་པོ་དེ་སྣོད་བཅུད་གཉིས་ལ་མེད་དུ་མི་རུང་བའི་རྒྱུ་རྐྱེན་གལ་པོ་ཆེར་འཛིན་པས། འབྱུང་བའི་མཚོན་བྱེད་དུ་གོ་ན་ལེགས་སྙམ་སྟེ། སྟག་ནགས་ཚལ་དུ་གནས་ཤིང་། ཁམས་ཤིང་མཚོན་པ་དང་ཤིང་བུ་མེ་ཡིན་པ་མ་ཟད། སྟག་གི་ཁ་དོག་ཀྱང་དམར་སེར་མེ་དང་མཚུངས་པས་འབྱུང་བ་མེ་མཚོན་པ་ཡིན། སེང་གེ་དཀར་མོ་རལ་པ་དམར་སེར་སའི་མདོག་དང་མཚུངས་ལ། གངས་དང་རི་བོར་གནས་པ་ན་ཁམས་ས་དང་འབྱུང་བ་ས་མཚོན་པ་ཡིན། དེང་སང་འབྲི་བཞིན་པའི་སེང་གེ་འདི་གཡུ་རལ་ཅན་ཉིད་ནི་དུས་རབས་བཅོ་ལྔ་པའི་ནང་སྨན་བླ་དོན་གྲུབ་གྱིས་སྨན་ལུགས་བྲིས་རྒྱུན་སྤེལ་བའི་རྗེས་ལ་རྒྱ་ནག་གི་སེང་གེར་དཔེ་བལྟས་ནས་དར་སྲོལ་བྱུང་བ་ལས། དེའི་སྔོན་གྱི་བལ་ལུགས་བྲིས་རྒྱུན་དང་བྱིའུ་སྒང་པའི་ལུགས་ཀྱི་བྲིས་རྒྱུན་ལ་སེང་གེ་རལ་པ་དམར་སེར་ཅན་མཇུག་མ་ཕྲ་ལ་རིང་ཞིང་རྩེ་མོར་སྤུ་རྫོབ་ཡོད་པ་ཞིག་འབྲི་སྲོལ་ཡོད་པ་ནི་སྔར་གྱི་ལྡེབས་རིས་རྙིང་པ་དང་ཐང་རྙིང་དེ་དག་གི་ནང་ནས་མཐོང་ཐུབ། ཁྱུང་ཆེན་དམར་སྨུག་གི་མདོག་ཅན་ལུས་སྟོད་མི་གཟུགས་དང་། ལུས་སྨད་བྱ་གཟུགས། མགོ་བོ་བྱ་གླག་གི་དབྱིབས་ལ་རལ་པ་དམར་སེར་མེ་དང་མཚུངས་ཤིང་། ལྕགས་ཀྱི་མཆུ་ཏོ་ཅན། རྭ་ཅོའི་རྩེ་ནས་མེ་ལྕེ་འབར་བ། གཤོག་སྒྲོ་རབ་ཏུ་རྒྱས་ཤིང་། བར་སྣང་གི་ཁམས་སུ་འཕུར་ལྡིང་བྱེད་ཅིང་གནས་པས་ན་ཁམས་མེ་མཚོན་པ་ཡིན། གཡུ་འབྲུག་སྔོན་པོ་རབ་ཏུ་བརྗིད་པ་གཟུགས་སྦྲུལ་ལྟར་རིང་ཞིང་ཡན་ལག་བཞི་དང་ལྡན་པ་སྦར་མོར་ནོར་བུ་འཛིན་པ། མགོ་བོ་གྱི་ལིང་གི་དབྱིབས་ལྟར་རྭ་ཅོ་ཅན་རལ་པ་དམར་སེར་གྱེན་དུ་བརྫེས་པ་རྒྱ་མཚོར་གནས་པས་ཁམས་ལྕགས་མཚོན་ལ། ལྕགས་བུ་ཆུ་ཡིན་པས་འབྱུང་བ་ཆུ་མཚོན་པ་བཅས་ཡིན། རླུང་ཁམས་ཆེན་པོ་ནི་ཀུན་ལ་ཁྱབ་པས་ནམ་མཁའི་ཁམས་མཚོན་པ་བཅས་ཀྱིས་འབྱུང་བ་དང་དེའི་བྱེད་ལས་ཀྱི་མཚོན་དོན་གསལ་བར་བསྟན་ཅིང་། དེ་ལྟ་བུའི་བྱེད་ལས་ཀྱིས་འགྲོ་བ་མིའི་རིགས་ལ་ཉེས་ཚོགས་གང་ཞིག་མཆིས་པ་མཐའ་དག་སེལ་ཐུབ་པ། རྨད་དུ་བྱུང་བའི་ལེགས་ཚོགས་གང་ཞིག་མཆིས་པ་མཐའ་དག་འདུ་ཐུབ་པ། ལྟས་ངན་པ་རྣམས་བཀྲ་ཤིས་པར་འགྱུར་བ་སོགས་དང་སྐྱེས་བུ་རྣམས་ཀྱི་བསམ་པའི་རེ་འདོད་ཡོངས་སུ་བསྐངས་པ་དང་མྱུར་བ་ཉིད་དུ་འགྲུབ་པར་མཚོན་པའི་རྟ་མཆོག་རིན་པོ་ཆེར་རིན་ཆེན་སྣ་ཚོགས་ཀྱིས་བརྒྱན་པའི་སྒ་སྲབ་ཀྱིས་སྤྲས་ཤིང་དེའི་སྟེང་དུ་ནོར་བུ་ཟུར་བརྒྱད་པ། བསམ་པའི་དོན་ཐམས་ཅད་ཡིད་བཞིན་དུ་འཇོ་ནུས་པ། མེ་འོད་རབ་ཏུ་འཚེར་བ་ཞིག་གིས་བརྒྱན་པ་འབྲི་སྲོལ་བྱུང་བ་ནི་རླུང་རྟའི་གོ་དོན་གསལ་བར་བསྟན་ཅིང་། གནའ་བོའི་བོད་མི་ཚོས་མི་རྣམས་ཀྱི་ཚེ་བསོད་དབང་ཐང་དང་ཡུལ་ལུང་འབྱོར་པ་རྒྱས་མིན་ནི་འབྱུང་བ་བཞི་འཕེལ་བའམ་ཉམས་པ་ལ་ངོས་འཛིན་བྱེད་ཀྱི་ཡོད། དེར་བརྟེན་རླུང་རྟའི་རྒྱན་རིས་དེའི་ཐོག་ནས་གནའ་བོའི་བོད་མིའི་བསམ་པའི་འདུན་པ་དང་ཕྱི་རོལ་ཡུལ་ལ་ངོས་འཛིན་བྱེད་སྟངས་ཀྱང་གསལ་པོར་མཚོན་ཡོད་པ་མ་ཟད། དེ་བོད་མི་རྣམས་ཀྱི་བསམ་པའི་འདུ་ཤེས་དང་སྤྱི་ཚོགས་ཀྱི་གོམས་སྲོལ་ཞིག་ཏུ་གྱུར་ནས་དུས་ད་ལྟའང་གནས་ཡོད་པ་ཡིན།
གཉིས་པ། ཆོས་རྒྱལ་སྲོང་བཙན་སྒམ་པོས་རྒྱ་བལ་ནས་བཙུན་མོ་གཉིས་བསུས་ཤིང་། དེའི་རྟེན་སྐལ་དུ་ཇོ་བོ་རྣམ་གཉིས་བོད་དུ་སྤྱན་འདྲེན་པ་དང་ཆབས་གཅིག་ར་ས་འཕྲུལ་སྣང་གཙུག་ལག་ཁང་དང་རྒྱས་བཏབ་ར་མོ་ཆེའི་གཙུག་ལག་ཁང་། ཁྲ་འབྲུག་གཙུག་ལག་ཁང་སོགས་མཐའ་འདུལ་ཡང་འདུལ་གྱི་གཙུག་ལག་ཁང་མང་པོ་ཞིག་གསར་དུ་བསྐྲུན། ཐོན་མི་སམ་བྷོ་ཊས་བོད་ཡིག་གསར་དུ་བཏོད་ནས་སྤྱན་རས་གཟིགས་ཀྱི་མདོ་རྒྱུད་ཉི་ཤུ་རྩ་གཅིག་བོད་ཡིག་ཏུ་བསྒྱུར་བ་སོགས་ནང་པ་སངས་རྒྱས་པའི་ཆོས་ལུགས་དར་འཕེལ་བྱུང་བའི་རྗེས། ནང་པ་སངས་རྒྱས་པའི་ནང་དོན་བརྗོད་བྱ་བྱས་པའི་རྒྱན་རིས་མང་པོ་ཞིག་རིམ་བཞིན་དར་སྤེལ་བྱུང་ཡོད། མ་གཞི་རླུང་རྟའི་དར་ལྕོག་གི་རི་མོ་ནི་བོན་གྱི་ཆོས་ལུགས་ལས་བྱུང་བ་ཞིག་དང་། བོད་མིའི་བསམ་པའི་འདུ་ཤེས་གཏིང་ཟབ་ཅིང་གོམས་སྲོལ་ཞིག་ཆགས་པར་བརྟེན། བོན་ལུགས་ཀྱི་རླུང་རྟའི་རི་མོ་སོར་བཞག་གི་རྨང་གཞིའི་ཐོག ནང་པ་སངས་རྒྱས་པའི་བཀྲ་ཤིས་རྟགས་བརྒྱད་ཀྱི་རྒྱན་རིས་དེ་གསར་དུ་བསྣན་ཏེ་མི་རྣམས་ལ་བཀྲ་ཤིས་པ་དང་དོན་འགྲུབ་པ། ཕུན་ཚོགས་འདོད་རྒུའི་དཔལ་ལ་སྤྱོད་ཐུབ་པའི་དོན་མཚོན་བྱས་པ་དེར་ཧ་ཅང་དགའ་པོ་བྱེད་པར་རྒྱུ་མཚན་མེད་པ་མ་ཡིན་ཏེ། སངས་རྒྱས་ཆོས་ལུགས་བོད་དུ་དར་བ་ནས་བཟུང་། བོད་མི་རྣམས་ཀྱི་བསམ་པའི་འདུ་ཤེས་དང་དད་མོས་ལ་རིམ་བཞིན་འགྱུར་བ་བྱུང་སྟེ། ནང་པ་སངས་རྒྱས་པའི་ནང་དོན་བརྗོད་བྱ་བྱེད་པའི་རྒྱན་རིས་ལ་དགའ་པོ་བྱེད་པ་དེ་འགོ་ཚུགས་པ་ཡིན། དེར་བརྟེན་བཀྲ་ཤིས་རྟགས་བརྒྱད་ཀྱི་རྒྱན་རིས་དེ་རླུང་རྟའི་དར་ལྕོག་ཐོག་བཀོད་པ་རྐྱང་པས་མ་ཚད་པར་བོད་རིགས་འདུས་སྡོད་བྱེད་སའི་ས་གནས་ཡོད་དོ་ཅོག་གི་དགོན་པ་དང་ལྷ་ཁང་གྲོང་ཁྱིམ་སོགས་གང་ས་གང་དུ་མཐོང་རྒྱུ་ཡོད་པ་ནི་ཀུན་གྱི་འདྲེན་བྱེད་ཀྱི་ལམ་དུ་གནས། གཤམ་དུ་ངས་བཀྲ་ཤིས་རྟགས་བརྒྱད་ཀྱི་མཚོན་དོན་དང་། བཟོ་དབྱིབས་སོགས་རྣམ་གྲངས་རེ་རེའི་ཐོག་ནས་ངོ་སྤྲོད་ཞུ་རྒྱུ་སྟེ《བཀྲ་ཤིས་བརྩེགས་པའི་མདོ》ལས“ན་མོ་དབུ་ལ་བཀྲ་ཤིས་གདུགས་ལྟར་སྐྱོབ། སྐུ་ལ་བཀྲ་ཤིས་མི་ནུབ་རྒྱལ་མཚན་མཆོག །གསུང་ལ་བཀྲ་ཤིས་ཆོས་དུང་གཡས་སུ་འཁྱིལ། །ཐུགས་ལ་བཀྲ་ཤིས་དཔལ་གྱི་བེའུ་གསལ། །སྤྱན་ལ་བཀྲ་ཤིས་རིན་ཆེན་གསེར་གྱི་ཉ། །ལྗགས་ལ་བཀྲ་ཤིས་པདྨ་ལོ་འདབ་རྒྱས། །མགུལ་ལ་བཀྲ་ཤིས་རིན་ཆེན་བུམ་པ་འཁྱིལ། །ཕྱག་ལ་བཀྲ་ཤིས་ཡོན་ཏན་ནོར་བུ་མཆོག །ཞབས་ལ་བཀྲ་ཤིས་འཕྲིན་ལས་འཁོར་ལོ་མངའ། ། བཀྲ་ཤིས་རྫས་བརྒྱད་དངོས་གྲུབ་དམ་པའི་མཆོག །རྫས་མཆོག་བརྒྱད་ཀྱི་བཀྲ་ཤིས་གང་ཡིན་པ། །བཀྲ་ཤིས་དེས་ཀྱང་རྟག་ཏུ་བདེ་ལེགས་ཤོག །”ཅེས་གསལ་བ་ལྟར། བཀྲ་ཤིས་པའི་རིན་ཆེན་གདུགས་ནི་དབུའི་མཛེས་ཆོས་སུ་བཀོད་དེ། གདུགས་དཀར་པོ་གསེར་གྱི་ཡུ་བ་དང་ལྡན་པ། རིན་པོ་ཆེའི་དྲ་བའི་འཕང་འཕུར་དང་དར་སྣ་ཚོགས་ཀྱི་ཅོད་པན་གྱིས་བརྒྱན་ཏེ་འཕུར་ལྡིང་བྱེད་པ། ནོར་བུའི་ཏོག་གིས་མཚན་པ། འགྲོ་ཀུན་ཉོན་མོངས་ཀྱི་ཚ་གདུང་སེལ་ཞིང་བསོད་ནམས་ཀྱི་ཚོགས་དང་ཡེ་ཤེས་ཀྱི་ཚོགས་རྫོགས་པའི་རང་མཚན་མངོན་པའི་མཚོན་རྟགས་ཡིན། གསེར་ཉ་གཉིས་ནི་སྤྱན་གྱི་མཛེས་ཆོས་སུ་བཀོད་དེ་གསེར་ཉ་སྒལ་གཞུང་ཁྲབ་རིས་ཅན་འདབ་གཤོག་དང་ལྡན་པ། མིག་འབྲས་གོར་ཞིང་མཛེས་ལ་འོད་ཁྱུག་པ། ལྡེམ་ལྡེམ་ལྕུག་ལྕུག་གིས་ཉམས་འགྱུར་ངོམ་ཞིང་། སྐྱེ་བོ་ཀུན་ལ་ཤེས་རབ་ཀྱི་མིག་སྦྱིན་པར་བྱེད་པའི་མཚོན་རྟགས་ཡིན། གཏེར་ཆེན་གྱི་བུམ་པ་ནི་མགུལ་གྱི་མཛེས་ཆོས་སུ་བཀོད་དེ། གསེར་གྱི་བུམ་པ་འཆི་མེད་བདུད་རྩིས་གང་བ། ཟད་མི་ཤེས་པའི་གཏེར་ཆེན་པོའི་བཅུད་ཀྱིས་སྐྱེ་རྒུ་ཐམས་ཅད་རང་རྒྱུད་སྨིན་གྲོལ་གྱི་ལམ་དུ་བཀོད་པའམ་དབུལ་པོའི་མིང་ཡང་མེད་པར་འདོད་རྒུ་ཐམས་ཅད་འབད་མེད་དུ་འཇོ་བའི་གཏེར་ཆེན་པོའི་མཚོན་རྟགས་སོ། པདྨ་ནི་ལྗགས་ཀྱི་མཛེས་ཆོས་སུ་བཀོད་ནས་མེ་ཏོག་པདྨ་ཚོན་མདངས་རྣམ་པར་བཀྲ་བ་དྲི་བཟང་པོ་ཕྱོགས་བཅུར་འཐུལ་ཏེ་བུང་བའི་ཚོགས་ཀྱིས་བསྐོར་བ། ཡལ་འདབ་རྣམ་པར་རྒྱས་ཤིང་རྫུན་དང་ཕྲ་མ་སོགས་ངག་གི་མི་དགེ་བ་ཐམས་ཅད་སྤངས་ཏེ། སྨྲ་མཁས་ཤིང་ངག་འཇམ་པ། རིག་པའི་གནས་མཐའ་དག་གི་བདུད་རྩི་མྱངས་ནས་འཆད་རྩོད་ལ་ཐོགས་པ་མེད་པའི་མཚོན་རྟགས་སོ། དུང་དཀར་གཡས་འཁྱིལ་ནི་གསུང་གི་མཛེས་ཆོས་སུ་བཀོད་དེ། ཆོས་དུང་དཀར་པོ་གཡས་སུ་འཁྱིལ་བ། ཚེམས་ཕྲེང་བཞི་བཅུའི་མཚན་མ་དང་ལྡན་ཞིང་། བུས་པ་ཙམ་གྱིས་བཀྲ་ཤིས་པའི་སྒྲ་དབྱངས་ཕྱོགས་བཅུར་བསྒྲོགས་པ། སྐྱེ་རྒུ་རྣམས་ལ་བདེ་བ་ཟད་མི་ཤེས་པ་ཐོབ་པར་བྱེད་པས་ན་གསུངས་དབྱངས་ཡན་ལག་དྲུག་ཅུའི་མཚོན་རྟགས་སོ། དཔལ་གྱི་བེའུ་ནི་ཐུགས་ཀྱི་མཛེས་ཆོས་སུ་བཀོད་དེ། རིན་པོ་ཆེ་དཔལ་གྱི་བེའུ་ཁ་དོག་སྣ་ཚོགས་པའི་འོད་ཀྱི་རང་བཞིན་ཅན་རྣམ་པ་ཐམས་ཅད་མཁྱེན་པ་ལ་ཐོགས་པ་མི་མངའ་བ་དང་གཏིང་དཔག་པར་དཀའ་བའི་སྟོབས་བཅུའི་ཡོན་ཏན་རྣམས་རང་གི་རྒྱུད་ལ་ཐོབ་པར་བྱེད་པའི་མཚོན་རྟགས་སོ། རྒྱལ་མཚན་ནི་སྐུའི་མཛེས་ཆོས་སུ་བཀོད་དེ། ལྷ་རྫས་དར་ཚོན་ལྔ་ལྡན་ལས་གྲུབ་ཅིང་། རིན་པོ་ཆེ་སྣ་ཚོགས་པའི་དྲྭ་བའི་འཕྱང་ཕྲུལ་གྱིས་བརྒྱན་པ་དང་། དགོས་འདོད་ཐམས་ཅད་འབད་མེད་དུ་འཇོ་བའི་ནོར་བུ་རིན་པོ་ཆེའི་ཏོག་གིས་མཚན་པ། སངས་རྒྱས་ཀྱི་བསྟན་པ་མི་ནུབ་པ་བསྐལ་བརྒྱར་གནས་ཤིང་ཕས་ཀྱིས་རྒོལ་བ་དང་མི་མཐུན་པའི་ཕྱོགས་ཐམས་ཅད་ལས་རྒྱལ་ཞིང་མཛེས་པའི་ཆ་ཡོངས་སུ་ཚང་བ། མཐོང་བ་ཙམ་གྱིས་ཡིད་ཀྱི་བརྟན་པ་དབང་མེད་དུ་འཕྲོག་སྟེ་སྐྱེ་བོ་ཕལ་པའི་ལུས་ལས་སུམ་འགྱུར་གྱིས་འཕགས་པ་འཐོབ་པར་བྱེད་པའི་མཚོན་རྟགས་སོ། འཁོར་ལོ་ནི་ཕྱག་དང་ཞབས་ཀྱི་མཛེས་ཆོས་སུ་བཀོད་དེ། དེ་བཞིན་གཤེགས་པའི་ཕྱག་ཞབས་ཀྱི་མཐིལ་དུ་བསོད་ནམས་ཀྱི་སྟོབས་ལས་འཁོར་ལོའི་མཚན་མ་རང་བཞིན་གྱིས་མངོན་པ། སྲིད་པའི་དྲྭ་བ་ཉོན་མོངས་པའི་རང་བཞིན་རྩད་ནས་གཅོད་ཅིང་། ཕ་རོལ་མུ་སྟེགས་པ་སོགས་ལོག་ལྟ་ཅན་རྣམས་ཟིལ་གྱིས་གནོན་པ་དང་། དཔལ་དང་ལོངས་སྤྱོད་སྙན་གྲགས་དང་བཅས་པ་བསྐྱེད་ཅིང་གདུལ་བྱ་རྣམས་སྨིན་སྒྲོལ་གྱི་ལམ་ལ་འགོད་པར་བྱེད་པའི་མཚོན་རྟགས་སོ། བཀྲ་ཤིས་རྟགས་བརྒྱད་ཀྱི་རྒྱན་རིས་དེ་ནི་རླུང་རྟའི་དར་ལྕོག་ཙམ་གྱིས་མ་ཚད་པར། གང་ས་གང་དུ་རྒྱན་རིས་དེ་བཀོལ་སྤྱོད་བྱས་ཡོད་པ་སྟེ། ཆ་སྒམ་དང་། མཆོད་གཤོམ། འཚོ་བའི་ཉེར་ཆས་སྡོད་ཁང་གི་གྱང་ལྡེབས་སོགས་གང་ས་གང་དུ་མཐོང་རྒྱུ་ཡོད་པའི་རྒྱན་རིས་ཤིག་ཡིན། ནང་དོན་ཐོག་གཅིག་ཏུ་ངེས་ཀྱང་རི་མོའི་འབྲི་ཐབས་དང་སྒྱུ་རྩལ་གྱི་ཉམས་འགྱུར་ཐོག་ལ་གཅིག་གྱུར་གཏན་ནས་མེད། དཔེར་ན་རྟགས་བརྒྱད་བུམ་གཟུགས་དང་། རྟགས་བརྒྱད་ཉིས་བརྩེགས། རྟགས་བརྒྱད་ཁ་འཐོར་སོགས་བཀྲ་ཤིས་རྟགས་བརྒྱད་ཀྱི་འབྲི་ཐབས་ལའང་རྒྱས་འབྲིང་བསྡུས་གསུམ་གྱི་དབྱེ་བ་ཡོད་ལ། སྒྱུ་རྩལ་པ་སོ་སོའི་རྣམ་དཔྱོད་ཀྱི་ཐབས་རྩལ་མི་འདྲ་བས། རང་རང་སོ་སོའི་ཐུན་མོང་མ་ཡིན་པའི་སྒྱུ་རྩལ་གྱི་ཉམས་འགྱུར་རེ་འདོན་གྱི་ཡོད་པ་སྟེ། གཟུགས་བརྙན་སྐྲུན་ཐབས་ཚོན་མདངས་བྱེད་ཐབས། བཅད་ཀྱི་ཉམས་འགྱུར་འདོན་ཐབས། རྒྱབ་ལྗོངས་བཀོད་སྒྲིག་བྱེད་ཐབས་སོགས་མི་འདྲ་བར་བརྟེན་དེའི་ཕན་འབྲས་ཀྱང་གཅིག་མཚུངས་མེད་པ་དང་།རྒྱན་རིས་ཀྱི་སྤྱོད་ཡུལ་མི་འདྲ་བ་སོ་སོར་ལག་རྩལ་བྱེད་ཐབས་ཀྱང་མི་འདྲ་བ་རེ་ཡོད། དེ་ཡང་མཆོད་པ་སོགས་ལ་མར་མཚོན་གྱིས་བཟོ་བ། གུར་སོགས་ལ་འཚེམ་དྲུབ་བྱེད་པ། ཤིང་ཆས་སོགས་ལ་བརྐོས་དཀྲོལ་བྱེད་པ། གསེར་དངུལ་ཟངས་ཆས་སོགས་ལ་ཚག་རྒྱག་པ། གྱང་ལྡེབས་སོགས་ལ་རི་མོ་འབྲི་བ་སོགས་རྣམ་གྲངས་ཤིན་ཏུ་མང་བ་བཅས་སོ།
གསུམ་པ། ནང་པ་སངས་རྒྱས་པའི་ཆོས་ལུགས་དེ་རང་ཅག་གངས་ཅན་གྱི་ལྗོངས་འདིར་རིམ་བཞིན་དར་འཕེལ་ཤུགས་ཆེན་དང་རྐང་པ་བརྟན་ཚུགས་བྱུང་བར་བརྟེན། རླུང་རྟའི་དར་ལྕོག་ཐོག་སླར་ཡང་རྒྱལ་སྲིད་སྣ་བདུན་གྱི་རྒྱན་རིས་བསྣན་ཡོད་པ་སྟེ། བཀྲ་ཤིས་བརྩེགས་པའི་མདོ་ལས“མ་ཆགས་ཐོགས་མེད་འཁོར་ལོ་རིན་པོ་ཆེ། །འཁོར་ལོ་རིན་ཆེན་བཀྲ་ཤིས་གང་ཡིན་པ། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །ཐེག་ཆེན་སྟོབས་ལྡན་གླང་པོ་རིན་པོ་ཆེ། །གླང་པོ་རིན་ཆེན་བཀྲ་ཤིས་གང་ཡིན་པ། ། བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །ཅང་ཤེས་ཤུགས་ལྡན་རྟ་མཆོག་རིན་པོ་ཆེ། །རྟ་མཆོག་རིན་ཆེན་བཀྲ་ཤིས་གང་ཡིན་པ། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །ཀུན་ལ་དབང་སྒྱུར་བློན་པོ་རིན་པོ་ཆེ། །བློན་པོ་རིན་ཆེན་བཀྲ་ཤིས་གང་ཡིན་པ། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག ། ལོག་རྟོག་དཔུང་འཇོམས་དམག་དཔོན་རིན་པོ་ཆེ། ། དམག་དཔོན་རིན་ཆེན་བཀྲ་ཤིས་གང་ཡིན་པ། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །ཐམས་ཅད་ཀུན་སྐྱེད་བཙུན་མོ་རིན་པོ་ཆེ། །བཙུན་མོ་རིན་ཆེན་བཀྲ་ཤིས་གང་ཡིན་པ། །བཀྲ་ཤིས་དེས་ཀྱང་དེང་འདིར་བདེ་ལེགས་ཤོག ། དེ་མ་ཐག་ཏུ་བདག་ཅག་བདེ་ལེགས་ཤོག །བསམ་འཕེལ་དོན་གྲུབ་ནོར་བུ་རིན་པོ་ཆེ། །ནོར་བུ་རིན་ཆེན་བཀྲ་ཤིས་གང་ཡིན་པ། ། བཀྲ་ཤིས་དེས་ཀྱང་དེང་འདིར་བདེ་ལེགས་ཤོག །” ཅེས་གསལ་བ་ལྟར་བཀྲ་ཤིས་པའི་དོན་མཚོན་གྱི་ཆེད་དུ་བསྟན་པ་ཕྱི་དར་གྱི་སྐབས་སུ་གཞི་ནས་རླུང་རྟའི་དར་ལྕོག་ཐོག་བཀོད་ཡོད་པར་སེམས། དེ་ཡང་རྒྱལ་སྲིད་སྣ་བདུན་གྱི་མཚོན་ཚུལ་མདོ་ཙམ་འཆད་པར་བྱ་བ་ལ། ནང་པ་སངས་རྒྱས་པའི་ཆོས་ལུགས་ཀྱི་ཐོག་ནས་བཤད་ན། ཚེ་ལོ་གྲངས་མེད་ནས་བརྒྱད་ཁྲི་ཡན་ཆད་ལ་བྱོན་པའི་རྫོགས་ལྡན་དུས་ཀྱི་རྒྱལ་པོ་ཞིག་ཡིན། འཁོར་ལོས་བསྒྱུར་བའི་རྒྱལ་པོའི་བསོད་ནམས་ཀྱི་སྟོབས་ལས་བྱུང་བའི་རིན་པོ་ཆེ་སྣ་བདུན་ཏེ། འཁོར་ལོ་རིན་པོ་ཆེ་ནི་སྔོན་གྱི་དུས་སུ་འཁོར་ལོས་བསྒྱུར་བའི་རྒྱལ་པོ་རྣམས་ཀྱི་བསོད་ནམས་ཀྱི་སྟོབས་ལས་ཕོ་བྲང་གི་ཡང་རྩེ་ནས་དེའི་བསོད་ནམས་ཀྱི་མཐུ་ལས་འཁོར་ལོ་རིན་པོ་ཆེ་འཛམ་བུ་ཆུ་བོའི་གསེར་ལས་གྲུབ་པ། རྩིབས་སྟོང་དང་ལྡན་པ་རྒྱལ་པོ་རང་གིས་བསམ་པའི་ཡུལ་དེ་ཉིད་དུ་བགྲོད་པའི་ལམ་སྣ་དྲངས་ཏེ། རྒྱལ་པོ་རང་གི་བློ་དང་འཚམས་པའི་ཡུལ་ཁམས་གང་འདྲ་ཞིག་མངའ་དབང་དུ་འདུ་བསམ་ན་དེ་བཞིན་དུ་འགྲུབ་པ་དང་། དེ་དང་མཉམ་དུ་རྒྱལ་པོའི་སྲིད་ལ་མཁོ་བའི་འབྱོར་པ་ཡོད་རྒུ་རྣམས་ཀྱང་ལྷན་ཅིག་ཏུ་མངའ་དབང་དུ་ཡོང་བར་ངེས་སོ། གླང་པོ་རིན་པོ་ཆེ་མདོག་ཐལ་དཀར་མཆེ་བ་དྲུག་དང་ལྡན་པ། གླང་པོ་ཆེ་ཕལ་པ་སྟོང་གི་སྟོབས་ལས་བརྒལ་ཞིང་། སྤྱི་བོར་རིན་པོ་ཆེའི་ཏོག་དང་ལུས་ལ་ནོར་བུའི་དྲྭ་བ་དང་དྲྭ་ཕྱེད་ཀྱིས་བརྒྱན་པ། ཤིན་ཏུ་མགྱོགས་ཁྱད་ལྡན་པ་སྟེ། ཉིན་གཅིག་ལ་འཛམ་བུའི་གླིང་ཐེངས་གསུམ་བསྐོར་ཐུབ་པ་ས་སྲུང་གི་བུ་ལྟ་བུའོ། རྟ་མཆོག་རིན་པོ་ཆེ་ནི་ཨིཎྜ་ནི་ལའི་མདོག་དང་མཚུངས་པའི་སྔོན་པོ་ཡིད་དུ་འོང་བ། རྟ་མཆོག་གི་འཚེར་སྐད་ཀྱིས་འཛམ་གླིང་ལ་ཁྱབ་པ། གླང་པོ་རིན་པོ་ཆེ་ལྟར་ཉིན་གཅིག་ལ་འཛམ་གླིང་ལན་གསུམ་བསྐོར་ཐུབ་པ། རྒྱལ་པོ་ཁོ་རང་གང་དུ་བགྲོད་བསམ་པའི་ས་དེར་སྐད་ཅིག་ཏུ་བསྐྱོད་དེ་རླུང་གི་ཤུགས་ཅན་རྟ་མཆོག་ལྷ་ལ་ཧ་ལྟ་བུའོ། བློན་པོ་རིན་པོ་ཆེ་ནི་རྣམ་དཔྱོད་ཀྱི་དཔལ་ཚངས་པའི་བློ་གྲོས་དང་མཚུངས་ཤིང་། རྒྱལ་པོའི་ཆབ་སྲིད་སྐྱོང་བ་ལ་འགྲན་པའི་ཟླ་དང་བྲལ་བ། རྒྱལ་པོའི་བློ་ལ་གང་བསམ་ལྟར་འདྲི་མི་དགོས་པར་སྐད་ཅིག་ཏུ་བསྒྲུབ་པར་བྱེད་པ། གཏོང་ཕོད་ཆེ་བ་རྣམ་ཐོས་ཀྱི་བུ་ལས་ལྷག་པའི་བསོད་ནམས་དང་ལྡན་པའོ། དམག་དཔོན་རིན་པོ་ཆེ་ནི་དཔའ་རྩལ་དང་སྙིང་སྟོབས་ལ་སུས་ཀྱང་འགྲན་པར་མི་ནུས་ཤིང་། གཡུལ་འགྱེད་པའི་དགྲ་རྩལ་གྱི་འཐབ་ཇུས་ལ་མཁས་པ། དཔུང་ལྡན་གྱི་སྣ་དྲངས་ནས་རལ་གྲི་འཕྱར་བ་ཙམ་གྱིས་ཕ་རོལ་གྱི་མི་བསྲུན་དགྲ་ཚོགས་རྣམས་འཇིགས་ཤིང་སྐྲག་སྟེ་སུས་ཀྱང་རྒོལ་བའི་ནུས་པ་དང་བྲལ་ཞིང་། དེ་མ་ཐག་མགོ་བོ་འདོགས་པ་དགྲ་སྡེའི་ཚོགས་ལས་རྣམ་པར་རྒྱལ་བ་གཟི་བྱིན་གྱི་སྟོབས་དང་ལྡན་པ་ལྷོ་ཕྱོགས་ཀྱི་རྒྱལ་པོ་འཕགས་སྐྱེས་པོ་ལྟ་བུའོ། བཙུན་མོ་རིན་པོ་ཆེ་ནི་མཐོང་ན་མི་མཐུན་པ་མེད་པ། མཛེས་ཤིང་བལྟ་ན་སྡུག་པ། བུད་མེད་ཀྱི་སྐྱོན་བརྒྱད་དང་བྲལ་ཞིང་ཡོན་ཏན་རྣམ་པ་ལྔ་དང་ལྡན་པ། ལུས་ལ་རེག་པ་ཙམ་གྱིས་བདེ་བའི་མཆོག་སྟེར་བ། མཐོ་རིས་ཀྱི་ལྷ་མོ་མཛེས་མ་རྣམས་ལའང་སྐྱེངས་ཁ་སྟེར་ནུས་པ་བཅས་སོ། ནོར་བུ་རིན་པོ་ཆེ་ནི་ཁ་དོག་མཐིང་ག་དྲི་མ་མེད་པའི་འོད་ཀྱི་རང་བཞིན་ཅན་ཏེ། ནོར་བུ་དེ་ཡོད་པའི་ས་ནས་དཔག་ཚད་བརྒྱད་ཅུ་ཙམ་འོད་ཀྱིས་སྣང་བར་བྱེད་པས་ཉིན་དང་མཚན་གྱི་དབྱེ་བ་མེད་པ། སྐྱེ་འགྲོ་རྣམས་དབུལ་པོའི་མིང་ཙམ་ཡང་མེད་པར་ཐམས་ཅད་འདོད་པའི་ལོངས་སྤྱོད་ཅི་དགར་སྤྱོད་པའི་ནུས་པ་ལྡན་པའོ། རྒྱལ་སྲིད་སྣ་བདུན་གྱི་རྒྱན་རིས་དེ་རླུང་རྟའི་དར་ལྕོག་ཐོག་ཏུ་བྲིས་པས་མ་ཚད་པར་དགོན་པ་དང་། ལྷ་ཁང་། ཕོ་བྲང་། ཁྱིམ་ཚང་སོགས་ཀྱི་གྱང་ལྡེབས་སམ་མཆོད་པའི་ཉེར་ཆས་ཀྱི་སྟེང་དུ་མཐོང་རྒྱུ་ཡོད། འོན་ཀྱང་འབྲི་ཐབས་ཀྱི་ཉམས་འགྱུར་དང་བཟོ་བཀོད་ཀྱི་ཁྱད་ཆོས་ཐད་ལ་སྒྱུ་རྩལ་པ་སོ་སོའི་རྣམ་དཔྱོད་བློ་གྲོས་དང་། གཤིས་ཀ ཐབས་རྩལ་བཅས་གཅིག་གྱུར་མེད་པ་ནི་གོང་ཞུས་ལྟར་ཡིན། མདོར་ན་རང་རེ་བོད་གངས་ཅན་གྱི་བོད་རིགས་འདུས་སྡོད་བྱེད་པའི་ས་ཆ་ཡོད་དོ་ཅོག་ལ་ས་ཁྱབ་རྡོ་ཁྱབ་ཡིན་པའི་རླུང་རྟའི་དར་ལྕོག་འཛུགས་སྲོལ་ཡོད་པ་འདི་ནི་བཀྲ་ཤིས་པ་དང་། བྱ་བ་མཐའ་དག་ལམ་ལྷོངས་ཡོང་བའི་དོན་གལ་པོ་ཆེ་ཞིག་ཏུ་འཛིན་གྱི་ཡོད། ཁོ་བོའི་ངོས་འཛིན་ལ་གཅིག་ཏུ་ན་བོད་རང་ཉིད་ཀྱི་གདོད་མའི་ཆོས་སམ་གཡུང་དྲུང་བོན་གྱི་ཆོས་ལུགས་ལས་བྱུང་བའི་རླུང་རྟའི་དར་ལྕོག་གི་རྒྱན་རིས་ལ་ནང་བསྟན་བོད་དུ་དར་རྗེས་སུ་རླུང་རྟའི་རི་མོ་སྔར་ཡོད་གཞི་རྩའི་ཐོག་ནང་པ་སངས་རྒྱས་པའི་ནང་དོན་མཚོན་པའི་རྒྱན་རིས་ཀྱིས་ཁ་གསབ་བྱས་ཡོད་ནའང་། དོན་དངོས་ཐོག་གཡུང་དྲུང་བོན་གྱི་ནང་དོན་མཚོན་པའི་རླུང་རྟའི་ངོ་བོར་འགྱུར་བ་གཏན་ནས་ཕྱིན་མེད། དཔེར་ན་ཤར་ཕྱོགས་པའི་མི་རིགས་ཤིག་གིས་ནུབ་གོས་གྱོན་ཀྱང་ནུབ་ཕྱོགས་པའི་མི་རིགས་ཤིག་ཆགས་མི་སྲིད་པ་དེ་དང་གཅིག་མཚུངས་སུ་སྣང་། གཉིས་ནས་གཡུང་དྲུང་བོན་གྱི་རླུང་རྟའི་རི་མོའི་ཐོག་ཏུ་ནང་པ་སངས་རྒྱས་པའི་ནང་དོན་མཚོན་པའི་རི་མོ་སྣོན་པ་དེས་རླུང་རྟའི་དར་ལྕོག་གི་རྒྱན་རིས་ཕུན་སུམ་ཇེ་ཚོགས་སུ་ཕྱིན་པ་དང་། བན་བོན་གཉིས་མཐུན་ཆའི་ཕྱོགས་སུ་གྱུར་ཡོད། གསུམ་དུ་ན་གཡུང་དྲུང་བོན་ཆོས་ལ་དད་པ་བྱེད་མཁན་ནམ། ནང་པ་སངས་རྒྱས་པའི་ཆོས་ལ་དད་པ་བྱེད་མཁན་སུ་ཡིན་རུང་། ཐུན་མོང་གིས་དང་ལེན་བྱེད་པ་མ་ཟད། ཐུན་མོང་གིས་སྤྱོད་ཀྱི་ཡོད་པ་ཡིན། གོང་གསལ་ཁོ་བོས་རླུང་རྟའི་དར་ལྕོག་གི་རྒྱན་རིས་ཀྱི་བྱུང་བ་དང་ཁྱད་ཆོས་དེའི་འཕེལ་རིམ་བཅས་ལ་དཔྱད་ཁུལ་ཞུས་ཀྱང་། རང་ཉིད་ཀྱི་ཤེས་ཚད་ཤིན་ཏུ་དམན་རྐྱེན་སྐྱོན་དང་ནོར་འཁྲུལ་ཇི་སྙེད་ཅིག་མཆིས་པ་གདོན་མི་ཟ་བས། གཟུ་བོར་གནས་པའི་བོད་རིག་པའི་མཁས་དབང་རྣམ་པས་རིན་བྲལ་གྱི་བཀའ་སློབ་དང་ཡོ་བསྲང་གནང་རྒྱུར་རེ་བ་སྙིང་ནས་ཞུ་རྒྱུ་ལགས་སོ། །
(དཔྱད་རྩོམ་འདི་ཉིད《བོད་ལྗོངས་སློབ་གྲྭ་ཆེན་མོའི་རིག་གཞུང་དུས་དེབ》2003ལོའི་དུས་དེབ་གཉིས་པར་བཀོད།)
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


text:
2010ལོར་ལྷ་ས་གྲོང་ཁྱེར་དགེ་འོས་ཆེད་ཚན་སློབ་གྲྭའི་དབྱིན་ཡིག་ཆེད་ལས་ནས་ཐོན་པའི་རྣམ་སྒྲོན་ནི་རང་ལྗོངས་ཀྱི་སློབ་ཆེན་སློབ་མའི་ལས་གཏོད་པའི་ཁྲོད་ཀྱི་མཚོན་བྱེད་མི་སྣ་ཞིག་ཡིན། 2014ལོར་ལས་གཏོད་བྱེད་འགོ་ཚུགས་པ་དང་ད་ཆ་ཁོང་ནི་ལས་མི་30ཡོད་པའི་ཁེ་ལས་ཆུང་གྲས་དང་ཆེས་ཆུང་གྲས་ཤིག་གི་འགོ་ཁྲིད་ཡིན། ངོ་སྤྲོད་བྱས་པར་གཞིགས་ན། ཁོང་གིས་གསར་དུ་གཉེར་བའི་བོད་ལྗོངས་ཧྲེང་ཀོང་རྒྱལ་སྤྱིའི་ཡུལ་སྐོར་ཁང་དང་། བོད་ལྗོངས་ས་མཐོའི་ཞིང་ལས་ཚན་རྩལ་འཕེལ་རྒྱས་ཚད་ཡོད་ཀུང་སི། བོད་ལྗོངས་དམར་པོ་རི་སྣོད་བཅུད་ཁོར་ཡུག་སྲུང་སྐྱོང་ཚད་ཡོད་ཀུང་སི་སོགས་ལས་ལོར་ཡོང་འབབ་སྒོར་ཁྲི་1500ཙམ་ཟིན་གྱི་ཡོད།
འདི་ལོ་ཚུན་ལྷ་ས་གྲོང་ཁྱེར་དུ་མི་16105ལས་ཞུགས་ཐུབ་པ་དང་སྐབས་འདིའི་སློབ་ཐོན་སློབ་མ་3803གྱིས་རང་སྐྱོང་ལྗོངས་ཀྱི་རྒྱུགས་སྤྲོད་ལས་བསྡུ་དང་། ལས་ཞུགས་ལྟ་སྦྱོང་། ཁྲོམ་རར་ལས་ཞུགས། རང་རྟོགས་ལས་གཏོད་སོགས་ཀྱི་རྣམ་པ་བརྒྱུད། མིག་སྔའི་བར་མཐོ་སློབ་སློབ་ཐོན་སློབ་མ་1798ལས་ཞུགས་ཐུབ་པ་དང་དཀའ་ངལ་ཡོད་པའི་ཁྱིམ་ཚང་གི་མཐོ་སློབ་སློབ་ཐོན་སློབ་མ་ལས་ཞུགས་ཐུབ་ཚད་100%ཟིན་ཡོད་པ་རེད།
ལས་སྟེགས་གསུམ་ཡག་པོ་སྐྲུན་ནས་སློབ་ཐོན་སློབ་མ་རང་རྟོགས་ལས་འདེམས་ཐུབ་རྒྱུར་སྐུལ་འདེད་བཏང་བ།
སྲིད་ཇུས་དྲིལ་བསྒྲགས་ལས་སྟེགས་ཡག་པོ་བརྒྱབ་ཅིང་། ལྷ་ས་གྲོང་ཁྱེར་གྱིས་ཚགས་པར་དང་དུས་དེབ་དང་། རླུང་འཕྲིན། བརྙན་འཕྲིན། དྲ་རྒྱ་སོགས་ཀྱི་སྨྱན་སྦྱོར་བརྒྱུད། “གྲོང་གསེབ་དང་། སྡེ་ཁུལ། ཁེ་ལས། སློབ་གྲྭ་བཅས་སུ་མཐོ་སློབ་སློབ་ཐོན་སློབ་མའི་ལས་གཏོད་ལས་ཞུགས་སྲིད་ཇུས་ཁྱབ་གདལ་གཏོང་བའི”དྲིལ་བསྒྲགས་ལས་དོན་སྤེལ་བ་དང་། ལས་ཞུགས་ལས་གཏོད་ཀྱི་སྲིད་ཇུས་དང་།
སྔོན་ཐོན་དཔེ་མཚོན། གྲུབ་འབྲས་ཐོབ་པའི་ཉམས་མྱོང་བཅས་དྲིལ་བསྒྲགས་བྱེད་པ། སློབ་མ་དང་། ཁྱིམ་བདག སྤྱི་ཚོགས་བཅས་ཀྱི་སྣེ་ཁྲིད་དེ་ལས་ཞུགས་ཀྱི་འདུ་ཤེས་སྒྱུར་བ། སྤྱི་ཚོགས་ཡོངས་ཀྱིས་མཐོ་སློབ་སློབ་ཐོན་སློབ་མའི་ལས་ཞུགས་ལས་གཏོད་ལས་དོན་ལ་རྒྱབ་སྐྱོར་དང་ཡག་པོ་སྤེལ་རྒྱུར་སྐུལ་སློང་བཅས་བྱས་པས་ལས་གཏོད་ལ་བརྩི་མཐོང་དང་། གྲུབ་འབྲས་ཐོབ་མཁན་ལ་གཟེངས་བསྟོད། ཕམ་པ་བཟོད་ཐུབ་པ་བཅས་ཀྱི་གླེང་ཕྱོགས་ཀྱི་ཁོར་ཡུག་དང་སྤྱི་ཚོགས་ཀྱི་རྣམ་པ་ཞིག་ཆགས་ཡོད།
ལས་མི་བསྡུ་བའི་སྦྲེལ་མཐུད་ལས་སྟེགས་ཡག་པོ་བསྐྲུན་ཅིང་། མཐོ་སློབ་སློབ་ཐོན་སློབ་མས་མི་སྤྱོད་ཁེ་ལས་དང་ཆ་འཕྲིན་སྦྲེལ་མཐུད་ལ་ཤུགས་སྣོན་ཏན་ཏིག་རྒྱག་ཆེད། ལྷ་ས་གྲོང་ཁྱེར་ལས་ཞུགས་སྡེ་ཚན་གྱིས་ནང་དོན་ཕུན་སུམ་ཚོགས་པའི་ལས་མི་བསྡུ་བའི་བྱེད་སྒོ་སྣ་ཚོགས་རབ་དང་རིམ་པ་སྤེལ་བ་རེད།
ལས་ཞུགས་ལྟ་སྦྱོང་གི་ལས་སྟེགས་ཡག་པོ་བསྐྲུན་ཅིང་། ལྷ་ས་གྲོང་ཁྱེར་གྱིས་ལྟ་སྦྱོང་རྟེན་གཞི་ཟམ་མི་ཆད་པར་རྒྱ་ཆེར་བཏང་བ་དང་ལས་ཞུགས་ལྟ་སྦྱོང་གི་ངོ་འཕྲད་ཚོགས་འདུ་འཚོགས་ཏེ་མཐོ་སློབ་སློབ་ཐོན་སློབ་མར་དོ་དམ་དང་། ཞབས་ཞུ། ཐོན་སྐྱེད། ཕྱིར་ཚོང་སོགས་ཀྱི་ལྟ་སྦྱོང་ལས་གནས་མཁོ་འདོན་བྱས་ནས་སློབ་ཐོན་སློབ་མའི་ལས་ཞུགས་ལས་གཏོད་ཀྱི་འཇོན་ཐང་ཆེ་རུ་བཏང་བ་དང་མིག་སྔར་རིམ་རྩིས་བརྒྱབ་ན་ལྟ་སྦྱོང་རྟེན་གཞི་50ཁས་ལེན་གཏན་འཁེལ་བྱས་པ་རེད།
བྱེད་ཐབས་ཁག་གསུམ་དོན་འཁྱོལ་ཡག་པོ་བྱས་ནས་སློབ་ཐོན་སློབ་མའི་ལས་གཏོད་ལམ་བུ་བཤངས་པ།
མ་དངུལ་བསྡུ་སྒྲིལ་བྱེད་ཐབས་དོན་འཁྱོལ་ཡག་པོ་བྱས་ཤིང་། 2011ལོ་ནས་བཟུང་། ལྷ་ས་གྲོང་ཁྱེར་གྱིས《མཐོ་སློབ་སློབ་ཐོན་སློབ་མར་རང་བརྟེན་ལས་གཏོད་ལ་སྐུལ་མ་དང་རོགས་སྐྱོར་བྱ་རྒྱུའི་སྐོར་གྱི་ལག་བསྟར་བསམ་འཆར》དང་། 《ལྷ་ས་གྲོང་ཁྱེར་གྱི་མཐོ་སློབ་སློབ་ཐོན་སློབ་མའི་རང་བརྟེན་ལས་གཏོད་ལ་རོགས་སྐྱོར་བྱེད་པའི་ཁ་གསབ་ལག་བསྟར་བྱ་ཐབས》 《ལྷ་ས་གྲོང་ཁྱེར་གྱི་མཐོ་སློབ་སློབ་ཐོན་སློབ་མའི་རང་བརྟེན་ལས་གཏོད་ཀྱི་གྲངས་ཉུང་ཁག་ཐེག་དངུལ་བུན་བཀོལ་སྤྱོད་དོ་དམ་གཏན་འབེབས》སོགས་ཀྱི་སྲིད་ཇུས་སྔ་རྗེས་སུ་བཏོན་པ་དང་ལས་གཏོད་བྱ་དགའ་དང་གྲངས་ཆུང་ཁག་ཐེག་དངུལ་བུན་སོགས་ནས་ཁ་གསབ་བྱས་ཏེ་མཐོ་སློབ་སློབ་ཐོན་སློབ་མའི་ལས་ཞུགས་ལས་གཏོད་ལས་དོན་ལ་སྲིད་ཇུས་ཀྱི་རྒྱབ་སྐྱོར་ཐོབ་ཡོད། མིག་སྔར་རིམ་རྩིས་བརྒྱབ་ན། ལྗོངས་ཕྱི་ནང་གི་ཁེ་ལས་སུ་ལས་ཞུགས་བྱས་པའི་མཐོ་སློབ་སློབ་ཐོན་སློབ་མ་54ལ་འཚོ་བ་དང་ལམ་གྲོན་ཁ་གསབ་སྒོར་ཁྲི་27.84སྤྲད་པ་དང་ལས་གཏོད་པ་29ལ་ལས་གཏོད་བྱ་དགའི་མ་དངུལ་དང་། འཚོ་བའི་ཁ་གསབ། སྤྱི་ཚོགས་འགན་བཅོལ་ཁ་གསབ་བཅས་སྒོར་ཁྲི་23.88སྤྲད་པ། མཐོ་སློབ་སློབ་ཐོན་སློབ་མ་76ལས་གཏོད་ལམ་ལྷོངས་ཡོང་བར་རོགས་སྐྱོར་བྱས་པ་དང་ལས་རིགས་དེ་དག་སློབ་གསོ་དང་། བཟའ་བཏུང་། ཆ་འཕྲིན་ལག་རྩལ། བཟོ་སྐྲུན། རིག་གནས་སྨྱན་སྦྱོར་སོགས་ཁྱབ་ཁོངས་དང་འབྲེལ་བ་ཡོད་པ་དང་མི་གྲངས་600ལྷག་ཙམ་གྱི་ལས་ཞུགས་ལ་སྐུལ་ཁྲིད་བྱས་པ་རེད།
གསོ་སྦྱོང་བྱེད་ཐབས་དོན་འཁྱོལ་ཡག་པོ་བྱས་ཤིང་། མཐོ་སློབ་སློབ་ཐོན་སློབ་མའི་དངོས་ཡོད་དགོས་མཁོར་གཞིགས་ཏེ་གསོ་སྦྱོང་གི་ནང་དོན་རྒྱ་ཆེར་ཧུར་ཐག་བཏང་བ་དང་རྒྱལ་ནང་གི་གྲགས་ཅན་ལས་གཏོད་སློབ་དཔོན་དང་སེམས་ཁམས་བློ་འདྲི་སོགས་ཀྱི་རིགས་གཅིག་མཁས་ཅན་གདན་ཞུ་བྱས་ནས་ལས་ཞུགས་འདུ་ཤེས་དང་། ཁེ་དབང་སྲུང་སྐྱོང་། སྤྱི་ཚོགས་འགན་ལེན། ལས་འཚོལ་རྩལ་ནུས། ཤེས་བྱའི་བདག་དབང་སོགས་གསོ་སྦྱོང་བྱས་པས་ཁོ་ཚོའི་ལས་ཞུགས་ཀྱི་འདུ་ཤེས་ལ་འགྱུར་ལྡོག་བྱུང་བ་དང་། ལས་འདེམས་རྩལ་ནུས་ཁོང་དུ་ཆུད་པ། ལས་ཀའི་འཇོན་ཐང་ཆེ་རུ་སོང་བ། ལས་ཀའི་ཡིད་ཆེས་ཆེ་རུ་ཕྱིན་པ་བཅས་བྱུང་ཡོད། ལས་གཏོད་གསོ་སྦྱོང་ཧུར་ཐག་བྱས་ཏེ་འདོད་འདུན་ཡོད་པའི་མཐོ་སློབ་སློབ་ཐོན་སློབ་མའི་ལས་གཏོད་རྩལ་ནུས་ཆེ་རུ་བཏང་བ་དང་ལོ་ལྟར་ལས་གཏོད་གསོ་སྦྱོང་འཛིན་གྲྭ་དུས་ཐེངས་4འཚོགས་ནས་མི་གྲངས་120གསོ་སྦྱོང་བྱས་པར་ལས་གཏོད་ཐུབ་ཚད་6%ཟིན་ཡོད།
སྲུང་སྐྱོང་བྱེད་ཐབས་དོན་འཁྱོལ་ཡག་པོ་བྱས་ཤིང་། ལས་གཏོད་བྱེད་མཁན་མཐོ་སློབ་སློབ་ཐོན་སློབ་མར་ཤེས་བྱའི་བདག་དབང་གི་ཞབས་འདེགས་ཡག་པོ་ཞུ་བ་དང་ཤེས་བྱའི་བདག་དབང་གི་འབྲེལ་ཡོད་སྲིད་ཇུས་དང་ལས་རིམ་ཁྱབ་གདལ་གཏོང་ཆེད། ལྷ་ས་གྲོང་ཁྱེར་གྱིས་སྣེ་གསུམ་ཀུན་གཏོད་ཀྱི་བར་མཐོངས་སུ་ཤེས་བྱའི་བདག་དབང་ཞབས་ཞུའི་ལས་དོན་ས་ཚིགས་བཙུགས་ཡོད། དེ་དང་ཆབས་ཅིག་ལས་གཏོད་པའི་དངོས་ཡོད་དགོས་མཁོ་དང་ཟུང་འབྲེལ་བྱས་ཏེ་དམིགས་སའི་རང་བཞིན་ལྡན་པའི་ངང་ཤེས་བྱའི་བདག་དབང་སྲུང་སྐྱོང་གི་ཆེད་དོན་གསོ་སྦྱོང་འཛིན་གྲྭ་བཙུགས་ནས་གསོ་སྦྱོང་ལ་ཞུགས་མཁན་70ལ་ཤེས་བྱའི་བདག་དབང་སྲུང་སྐྱོང་དང་། ཁེ་བེད་བདག་ཐོབ་རེ་ཞུ། ཚོང་རྟགས་བཟོ་བ་སོགས་ཀྱི་ཤེས་བྱ་འཆད་ཁྲིད་བྱས་པ་རེད།
ལས་དོན་ཁག་གསུམ་ཡག་པོ་བསྒྲུབས་ནས་སློབ་ཐོན་སློབ་མ་གཞི་རིམ་དུ་ལས་ཞུགས་བྱེད་པར་སྐུལ་མ་བཏང་བ།
ལས་གཏོད་ཀྱི་ལས་དོན་ཡག་པོ་བསྒྲུབས་ཤིང་། ལྷ་ས་གྲོང་ཁྱེར་གྱིས་རྒྱལ་ཡོངས་ཀྱི་ཁེ་ལས་ཆུང་གྲས་དང་ཆེས་ཆུང་གྲས་ཀྱི་ལས་གཏོད་གསར་གཏོད་རྟེན་གཞི་ཁག་གཉིས་པའི་དཔེ་སྟོན་གྲོང་ཁྱེར་འཛུགས་སྐྲུན་ནང་ཚུད་པ་གོ་སྐབས་སུ་བྱས་ནས་མིག་སྔར་ཀུན་གཏོད་ཀྱི་བར་མཐོངས་12དང་ལས་གཏོད་གསར་གཏོད་རྟེན་གཞི་7བསྐྲུན་ཡོད། ལྷ་ས་སྣེའུ་ཁུལ་གསར—ཀུན་གཏོད་ཀྱི་བར་མཐོངས་དེ་ལས་གཏོད་གསོ་སྐྱོང་ཁུལ་དུ་བརྩིས་ནས་སྔ་རྗེས་སུ“ལྷ་སའི་སློབ་གྲྭ་ཆེ་མོའི་ལས་གཏོད་གླིང”དང་། “ལྷ་སའི་མཐོ་གསར་ཁུལ་གྱི་ཤེས་ལྡན་མི་སྣའི་རྟེན་གཞི”“པེ་ཅིང་སློབ་ཆེན་གྱི་ལས་གཏོད་སྦྱོང་བརྡར(བོད་ལྗོངས)གཉིས་གཏོད་རྟེན་གཞི”སོགས་བཙུགས་པ་རེད། ལྷ་ས་དཔལ་འབྱོར་གསར་སྤེལ་ཁུལ་གྱི“གཉིས་གཏོད”ལྟེ་གནས་རྣམ་གྲངས་ལག་བསྟར་བྱས་རྗེས་ཁེ་ལས་འབྲིང་གྲས་དང་ཆུང་གྲས་དང་ཆེས་ཆུང་གྲས་200ཡི་ཡིད་དབང་བཀུག་པ་དང་། ལོར་ཁེ་ལས་མཁས་ཅན་100ལྷག་ཙམ་གསོ་སྐྱོང་བྱས་པ། ལོར་རྣམ་གྲངས་200ཙམ་ལག་བསྟར་བྱས་པ། ལོའི་ཐོན་སྐྱེད་རིན་ཐང་བསྡོམས་འབོར་སྒོར་དུང་ཕྱུར་10ཟིན་པ། གསར་འཕར་ཁྲལ་བསྡུ་དུང་ཕྱུར་1ཙམ་ཟིན་པ། མི་གྲངས་2000གི་ལས་ཞུགས་གནད་དོན་ཐག་གཅོད་བྱས་པ། ལས་དོན་མི་སྣ་1000སྣེ་ཁྲིད་བྱས་པ་རེད།
གཞི་རིམ་གྱི་ལས་ཞུགས་ལས་དོན་ཡག་པོ་བསྒྲུབས་ཤིང་། རྒྱུན་རྣམ་ཅན་གྱི་ལས་བསྡུའི་ཚོགས་འདུ་འཚོགས་ནས་གྲོང་ཁྱེར་རིམ་པ་དང་རྫོང་རིམ་པ་དང་། ཆེད་དོན་དང་ཕྱོགས་བསྡུས། ལྗོངས་ཕྱི་ནང་། ཆེ་གྲས་དང་ཆུང་གྲས། དྲ་ཐོག་དང་དྲ་ཕྱི་བཅས་ཀྱི་ལས་བསྡུ་ཟུང་འབྲེལ་གྱི་རིམ་པ་མང་བ་དང་ཐབས་ལམ་མང་བའི་ལས་བསྡུའི་མ་ལག་ཆགས་ཡོད། 2017ལོར་ལྷ་ས་གྲོང་ཁྱེར་གྱིས་མཐུན་སྦྱོར་ཧུར་ཐག་བྱས་པ་བརྒྱུད། ཅང་སུའུ་ཞིང་ཆེན་གྱིས་གནས་གཏན་འཁེལ་གྱི་གཞུང་ལས་པ་དང་བྱ་གཞག་ཚན་པའི་ལས་དོན་མི་སྣ་30བསྡུས་པ་དང་ལས་གནས་188མཁོ་འདོན་བྱས་པ་དང་། པེ་ཅིང་གྲོང་ཁྱེར་གྱིས་མི་སྤྱོད་ཚན་པ་106སྒྲིག་འཛུགས་བྱས་ནས་བོད་ལྗོངས་མི་རིགས་སློབ་ཆེན་དང་ལྷ་ས་གྲོང་ཁྱེར་དུ་ལས་ཞུགས་བོད་སྐྱོར་གྱི་མཐོ་སློབ་སློབ་ཐོན་སློབ་མའི་ཆེད་དོན་ལས་བསྡུའི་ཚོགས་འདུ་འཚོགས་ཏེ་ལས་ཞུགས་ལས་གནས་573མཁོ་འདོན་བྱས་པ། “ཀྲུང་དབྱང་ཁེ་ལས་བོད་དུ་ཞུགས་ནས”ལས་ཞུགས་ལས་གནས་167མཁོ་འདོན་བྱས་ཏེ་མཐོ་སློབ་སློབ་ཐོན་སློབ་མ་ལྗོངས་ཕྱིར་ལས་ཞུགས་ཐུབ་པར་ཐབས་ལམ་བཏོད་ཡོད།
ཐོན་ཁུངས་ཞབས་ཞུའི་ལས་དོན་ཡག་པོ་བསྒྲུབས་ཤིང་། 2016ལོའི་ཟླ་6པར་ལྷ་ས་གྲོང་ཁྱེར་གྱིས“མཐོ་སློབ་སློབ་ཐོན་སློབ་མའི་ལས་གཏོད་མཐུན་ཚོགས”བཙུགས་པར་ཚོགས་མི་76ཟིན་པ་དང་ལས་གཏོད་མི་སྣར་ཕན་ཚུན་སྤེལ་རེས་དང་། ཐོན་ཁུངས་ལོངས་སྤྱོད། ཕན་ཚུན་རོགས་རེས་བཅས་ཀྱི་ལས་སྟེགས་བཏོད་ཡོད། སྲིད་གཞུང་དང་ལས་གཏོད་མི་སྣའི་དབར་སྦྲེལ་མཐུད་ཟམ་ཆེན་བསྐྲུན་པ་དང་དུས་མཚུངས། ལྷ་ས་གྲོང་ཁྱེར་གྱི་སློབ་ཆེན་སློབ་མའི་ལས་གཏོད་ཞབས་ཞུའི་དྲ་བ་དང“གསར་གཏོད་ཕོད་པའི་ལྷ་ས”ཞེས་པའི་སྐད་འཕྲིན་སྤྱི་རྟགས་ལས་སྟེགས་བཏོད་ཡོད། ལས་སྟེགས་དེས་མཐོ་སློབ་སློབ་ཐོན་སློབ་མའི་ལས་གཏོད་པར་ཆ་འཕྲིན་ཐོན་ཁུངས་མཉམ་སྤྱོད་ཀྱི་སྟེགས་བུ་བསྐྲུན་ཡོད། གཞན་ཡང་མ་དངུལ་སྒོར་ཁྲི་600བཏང་ནས་མི་ཤུགས་ཐོན་ཁུངས་ཆ་འཕྲིན་གྱི་ཞབས་ཞུའི་ལས་སྟེགས་བསྐྲུན་ཏེ་མ་དངུལ་དང་། རྣམ་གྲངས། སྤྱི་ཚོགས་འགན་བཅོལ་གསོ་སྦྱོང་། ལས་གཏོད་ཞབས་ཞུ་བཅས་གཞི་གཅིག་ཏུ་འདུས་པའི་མི་ཤུགས་ཐོན་ཁུངས་ཞབས་ཞུའི་ལས་སྟེགས་བསྐྲུན་ནས་ལས་གཏོད་གསར་གཏོད་ཀྱི་འཇུར་མིག་གནད་དོན་བསལ་བ་རེད།


text:
༧གོང་ས་མཆོག་གིས་ཨ་རིའི་སྐུ་ཚབ་ཚོར་བཀའ་སློབ་སྩལ་བ།
༢༠༡༧།༠༥།༡༠ཉིན་སྤེལ། དེ་རིང་ང་ཚོ་འདིར་འཛོམས་ཏེ་རྒྱ་མི་རིགས་ལ་ངོ་རྒོལ་བྱེད་པ་ཞིག་རྩ་བ་ཉིད་ནས་མ་རེད། ཅེས་༧གོང་ས་མཆོག་གིས་བཀའ་སྩལ་བ།
༧གོང་ས་མཆོག་གིས་དེ་རིང་དངོས་སུ་འདིར་འཁོད་པའི་ང་ཚོའི་བོད་མི་རྒན་གཞོན་སེར་སྐྱ་རྣམས་དང་། འདིར་ཕེབས་མ་ཐུབ་པའི་བོད་མི་འཛམ་གླིང་གི་རང་དབང་ཡུལ་གྲུ་ཁག་གི་གནས་སྡོད་པ། ལྷག་པར་དུ་རང་དབང་བྲལ་ཞིང་དངངས་སྐྲག་འོག་གནས་པའི་གཞིས་ལུས་རྒྱ་ཆེའི་མི་མང་བཅས་ཚང་མར་ངོས་རང་གིས་སྐད་ཆ་ཁ་ཤས་ཞུས་མྱོས་སྤྲོ་སོང་། ཅེས་གསུངས་སྩལ་པ་དང་།
རིན་པོ་ཆེ་མཆོག་གིས་མུ་མཐུད་དུ་བཀའ་སྩལ་དོན། ང་ཚོ་བོད་མི་རིགས་ནི་གསང་བ་ནས་མངོན་གསལ་དུ་ཐོན་པ། ཆ་བཞག་ན། ཧ་ལམ་ལོ་སྟོང་ཕྲག་༢༠ནས་༣༠བཤད་ཀྱི་ཡོད་ཅིང་། ད་ལྟ་མི་སྡེ་སྤྱི་ཚོགས་ཤིག་ཆགས་པའི་གྲས་ཀྱི་སྔ་ཤོས་ཤིག་དང་། ང་ཚོའི་མི་རབས་འདིར་དུས་ཀྱི་འགྱུར་བ་ཧ་ཅང་གིས་ཆེན་པོ་བྱུང་ཞིང་། ཕྱི་ལོ་༡༩༥༩ལོར་བཙན་བྱོལ་ལ་འབྱོར་སྐབས། ང་ཚོར་གནམ་དང་ས་མ་གཏོགས་ངོ་ཤེས་གྲོགས་པོ་མེད་པ་འདྲ་བས་ན། ད་ནི་ག་འདྲ་བྱས་ཡོང་ཨང་བསམ་སྟེ་དངངས་འཚབ་ཁྲོད་བསྡད་དགོས་པའི་གནས་སྟངས་ཤིག་རེད།
དེ་ནས་རིམ་བཞིན་དུ་ང་ཚོ་བཙན་བྱོལ་ཏུ་ལོ་༥༨ལྷག་ཅིག་འགོར་བཞིན་པ་དང་། ང་ཚོའི་དངངས་སྐྲག་གི་གནས་སྟངས་དེ་ནི་རིམ་བཞིན་འགྱུར་བ་ཕྱིན་ཞིང་། དེ་རིང་འདིར་ཆ་བཞག་ན། ང་ཚོ་བཙན་བྱོལ་བ་ཞིག་རེད། བཙན་བྱོལ་བའི་ངོས་ནས་བཤད་ན་སྐྱབས་མེད་མགོན་མེད་ལྟ་བུ་ཞིག་རེད། ཡིན་ནའང་། ང་ཚོ་ངོ་ཤེས་མེད་སར་ངོ་ཤེས་བྱུང་ཞིང་། གྲོགས་པོ་མེད་སར་གྲོགས་པོ་བྱུང་། རྒྱབ་སྐྱོར་བྱེད་མཁན་ཡིན་ནའང་ལྷག་བསམ་རྣམ་དག་རེད། དཔལ་འབྱོར་གྱི་ངོས་ནས་རྒྱབ་སྐྱོར་བྱས་པ་མ་རེད་ལ། ཆབ་སྲིད་ཀྱི་གནས་སྟངས་འོག་རྒྱབ་སྐྱོར་བྱས་པ་ཡང་མ་རེད། བདེན་པ་ལ་རྒྱབ་སྐྱོར་བྱེད་ཀྱི་ཡོད་པ་རེད། དཔེར་ན། དེ་རིང་འདིར་ཨ་རིའི་གྲོས་ཚོགས་འཐུས་མི་སྐུ་ལྕམ་ནཱན་སེ་ཕི་ལོ་སེ་དང་ང་ཚོ་ལོ་མང་རིང་ངོ་ཤེས་ཡིན། མོ་དང་མོའི་ཕྱག་རོགས་དགའ་རབ་ཞིག་འདིར་ཕེབས་པ་རེད། བྱས་ཙང་། ཁོང་རྣམས་ཀྱིས་ང་ཚོར་དཔལ་འབྱོར་གྱི་ཐོག་ནས་རོགས་རམ་བྱས་པ་རེད་དམ་ཟེར་ན་མ་རེད། ང་ཚོར་བདེན་པ་ཡོད་ཅིང་། དེ་གཅིག་པུས་ཀྱང་འགྲིག་གི་མི་འདུག བདེན་པ་འཚེ་བའི་ལམ་ཏུ་ཕྱིན་པ་ཡིན་ན། མིར་ཤ་ཚ་ལབ་ཡ་ཁེག་པོ་རེད། ང་ཚོས་བདེན་པ་མ་རྩར་བཞག་ཅིང་མཐའ་གཅིག་ཏུ་འཚེ་བ་མེད་པའི་ལམ་ལ་བརྟེན་སྟེ་འཐབ་རྩོད་བྱས་བསྡད་ཡོད་པ་རེད། ཅེས་དང་།
གཞན་ཡང་། ང་ཚོས་རྒྱ་ནག་ལ་རྩོད་ལེན་བྱེད་ཀྱི་ཡོད་མོད། རྒྱ་མི་རིགས་ལ་གུས་བརྩི་དང་། མདོར་ན་གུང་ཁྲན་ཏང་ཡོན་སྦུབས་སུ་དོག་པོར་ཡོད་པ་རྣམས་སུ་སྙིང་རྗེ་སྒོམ་ཞིང་། ཐ་ན་གཏོང་ལེན་གྱི་དམིགས་པ་བྱས་ཏེ་ཁོ་ཚོའི་སེམས་ཀྱི་དངངས་སྐྲག་དང་ཁོང་ཁྲོ། དོག་པའི་རིགས་ཚུར་བླངས་ཤིང་། ང་རང་ཚོས་བྱམས་བརྩེ་དང་བཟོད་པ། ཡིད་ཆེས་རིགས་ཕར་བརྗེས་ཏེ་དངོས་སུ་ལག་ལེན་གྱི་ཐོག་ནས་ཕན་ཐོག་གང་ཡང་མེད་ཀྱང་། བསམ་བློའི་ནང་དུ་ཁྱད་པར་ཆེན་པོ་འདུག དེ་བཞིན་དུ་ང་ཚོས་འཐབ་རྩོད་བྱེད་ཀྱི་ཡོད་པ་དེ་ནི་བྱམས་བརྩེ་ཡི་བློ་དང་མ་བྲལ་བའི་ཐོག་འཐབ་རྩོད་བྱེད་ཀྱི་ཡོད་པས་ན། ང་ཚོར་རྒྱབ་སྐྱོར་བྱེད་མཁན་ལོ་བཅུ་ཕྲག་ནས་བཅུ་ཕྲག་བརྒྱུད་མང་རུ་འཕེལ་གྱིན་པ་ནི། ང་ཚོའི་ལྷག་བསམ་དང་བསམ་པ་རྣམ་དག དྲང་བདེན། རྒྱ་མི་རིགས་ལ་ཆ་བཞན་ན་ཡང་། དངོས་གནས་ཁོང་ཁྲོའི་རིགས་མེད་པ་བྱས་ཏེ་ང་ཚོས་གཉིས་ཕན་གྱི་ལམ་ནས་དཀའ་ངལ་འདི་སེལ་ཐུབ་ན་བསམ་སྟེ་འབད་བརྩོན་བྱས་པ་ཡིན་པས་ན། རྒྱ་མི་རིགས་ཀྱི་ནང་ནས་ཀྱང་རྒྱབ་སྐྱོར་བྱེད་མཁན་ཇེ་མང་ནས་ཇེ་མང་དུ་འགྲོ་བཞིན་པ་འདི་ང་ཚོས་ཤེས་དགོས་པ་ཞིག་རེད། ང་ཚོར་བོད་པར་ཡང་གྲོགས་པོ་མེད་སར་གྲོགས་པོ་དང་ངོ་ཤེས་མེད་སར་ངོ་ཤེས་ཆགས་པ་ཤུགས་ཆེ་རུ་ཆེ་རུ་འགྲོ་བ་འདི་ནི། ང་ཚོ་བསམ་པ་རྣམ་དག་དང་དྲང་པོ་དྲང་རྐྱང་གིས་མིའི་བརྩེ་བ་མ་དོར་བར་དཀའ་ལས་རྒྱག་གི་ཡོད་པ་སོང་ཙང་། འཛམ་གླིང་འདིར་རིན་ཐང་ཞིག་སླེབས་ཏེ་མང་པོས་དོ་སྣང་བྱེད་ཀྱི་འདུག འདི་ནི་ང་ཚོའི་བོད་ཀྱི་རིག་གཞུང་དང་གོམ་གཤིས་ཆགས་ཡོད་པ་དང་། འདི་འདྲའི་བྱམས་བརྩེ་དང་གཉིས་ཕན་གྱི་བསམ་བློ་ནི་ང་ཚོ་བོད་པའི་དཀའ་ངལ་གཅིག་པུ་མིན་ཞིང་། འཛམ་གླིང་གི་དཀའ་ངལ་མང་པོ་ཞིག་ལ་བྱམས་བརྩེ་དང་གཉིས་ཕན་གྱི་བློ་ཞིག་སྟེ། རང་བདེ་བ་འདོད་པ་དང་སྡུག་བསྔལ་མི་འདོད་པ་རེད། གཞན་ཡང་སྡུག་བསྔལ་མི་འདོད་པ་དང་བདེ་བ་འདོད་པ་ཡིན་པའི་བསམ་བློ་ཞིག་བཏང་བ་ཡིན་ན། འཛམ་གླིང་དུ་མིས་བཟོས་པའི་དཀའ་ངལ་ག་ཚོད་ཅིག་འདུག་གམ། མི་ག་ཚོད་གསད་ཀྱི་འདུག་གམ། འདི་དག་ནི་བྱམས་བརྩེ་ཡིས་བློས་སེལ་རྒྱུ་མ་གཏོགས་གོ་ཚོན་དང་དངུལ་གྱིས་སེལ་ཐུབ་པ་ཞིག་ཡོད་པ་མ་རེད།
དེ་བཞིན་འཛམ་གླིང་གི་ཁོར་ཡུག་དང་གནམ་གཤིས་ཀྱི་དཀའ་ངལ་གྱི་གནས་ཚུལ་ཁ་ཁ་རེད། ང་ཚོ་མིས་བཟོས་པའི་དཀའ་ངལ་ནི་དྲག་པོ་བྱས་ཏེ་མེད་པ་བཟོ་བ་དཀའ་ལས་ཁེག་པོ་ཡིན་པ་དང་། དུས་རབས་ཉི་ཤུ་བའི་ནང་དུ་གོ་མཚོན་བེད་སྤྱོད་བྱས་ཏེ་མི་ག་ཚོད་གསད་ཡོད་དམ། མི་ས་ཡ་༢༠༠ལྷག་ཅིག་གསད་ཡོད་ཅིང་། དེའི་རྐྱེན་གྱིས་ཞི་བདེ་དང་འཆམ་མཐུན་ཞིག་ཡོང་ཐུབ་མེད་ལ། འདས་པའི་ལོ་རྒྱུས་ནང་ལོག་ཏུ་དབང་ཡོད་དང་ཐུབ་ཚོད་བྱས། གོ་ཚོན་གྱི་ནུས་པའི་ཐོག་ཁ་གཏད་བཅག་ན་འདས་པའི་ལོ་རྒྱུས་ནང་དུ་དཀའ་ངལ་སེལ་བ་ཞིག་བྱུང་མྱོང་མེད་ལ། མ་འོངས་པའི་ལོ་རྒྱུས་ནང་དུ་ཁྱོན་ནས་འབྱུང་གི་མ་རེད། བྱས་ཙང་། ང་རང་ཚོའི་བོད་པའི་དོན་དག་འདི་ནི་དྲང་པོ་དྲང་བཞག་དང་བྱམས་བརྩེ་ལྡན་པའི་ངང་ང་ཚོའི་དཀའ་ངལ་སེལ་པ་ཞིང་། དེ་ནི་ང་ཚོས་འཛམ་གླིང་དུ་མིག་དཔེར་བསྟན་སྟེ། གང་ལ་གང་འཚམས་ཀྱིས་འཛམ་གླིང་སྤྱི་ལ་མིག་དཔེ་སྟོན་ཐུབ་པ་དང་ཕན་ཐོག་བྱུང་ཐུབ་པ་ཞིག་ཡོད་པ་རེད། དེ་འདྲ་ཡིིན་དུས། ཁ་སང་ངོས་ཁོང་རང་ཚོར་མཇལ་དུས་ཀྱང་ཞུས་པ་ཡིན་ལ། ནམ་རྒྱུན་ནས་བཤད་བསྡད་ཀྱི་ཡོད། ང་ཚོའི་བོད་པར་རྒྱབ་སྐྱོར་གནང་མཁན་ཚོས་བོད་པའི་སར་ཕྱོགས་སུ་ལྷུང་སྟེ་རྒྱབ་སྐྱོར་བྱེད་དགོས་པ་མ་རེད་དཱ། དྲང་བདེན་གྱི་ཕྱོགས་ནས་རྒྱབ་སྐྱོར་བྱེད་དགོས་པ་རེད་ཅེས་ངོས་བཤད་བསྡད་ཀྱི་ཡོད། ངོས་དེ་འདྲ་དྲན་གྱི་འདུག ང་ཚོ་འཚེ་བའི་ལམ་དུ་སོང་སྟེ་མི་གསོད་ཁྲག་སྦྱོར་བྱས་ཡོད་ན། འདི་བར་ཤ་ཚ་དང་རྒྱབ་སྐྱོར་བྱེད་མཁན་འདི་ཚོ་ཡོང་ཡ་ཁྱོན་ནས་ཡོད་པ་མ་རེད། དཔེར་ན། ངོས་རང་འཛམ་གླིང་གང་སར་སླེབས་ཀྱི་ཡོད་པ་དང་། ངོས་འབྱོར་བའི་སྐབས་སུ་མི་དེ་ཚོས་ལྷག་བསམ་རྣམ་དག་དང་རྒྱབ་མདུན་མངོན་ལྐོག་མེད་པར། ཀུན་ལ་ཕན་ཞིང་བདེ་བའི་ཕྱིར། ཅེས་པ་འདི་ཡོང་བའི་བསམ་བློ་ཞིག་ཡོད་པའི་ཆ་ནས་ང་ཚོ་དགའ་བོ་བྱེད་ཀྱིན་པས་ན། འདི་ནི་ངོས་ཀྱི་ཁྱད་ཆོས་མ་རེད། ལོ་སྟོང་ཕྲག་ལྷག་རིང་ལ་ང་ཚོ་བོད་མི་རིགས་ལ་གཙོ་བོ་དཔལ་ན་ལེཎ་ཌའི་ཆོས་བརྒྱུད་བྱམས་བརྩེ། དེ་ཡི་རྒྱབ་བརྟེན་ནི་ལྟ་གྲུབ་གཟི་བོ་ཞིག་གི་ཐོག་ནས་བཤད་བསྡད་ཡོད་ཅིང་། དེ་ལྟ་བུའི་ལྟ་གྲུབ་དེ་ནི་ཚན་རིག་པ་མཉམ་དུ་གོ་བསྡུར་བྱེད་ཐུབ་པ་ཞིག་དང་། ཕན་ཚུན་བློ་བསྐྱེད་ལེན་ཐུབ་པ་ཞིག་ཏུ་གྱུར་ཡོད་པ་རེད། འདི་ནི་ང་ཚོའི་བོད་མི་རིགས་ཀྱི་རིག་གཞུང་ལ་སྤོབས་པ་སྐྱེས་དགོས་པ་ཞིག་དང་། འཛམ་གླིང་འདིའི་སྒང་དུ་ནང་པ་མང་པོ་ཡོད་པ་རེད་མོད། འདི་འདྲའི་ལྟ་གྲུབ་ཟབ་བརླིངས་རྒྱ་ཆེན་པོ་ཞིག་ང་ཚོ་བོད་པ་མ་གཏོགས་མེད་པས་ན། ང་ཚོའི་ཕ་མེས་ནས་མར་རྒྱུད་འཛིན་གྱིས་བྱམས་བརྩེ་སྒོམ་པའི་གོམས་གཤིས་ཤིག་ཡོད་བསྡད་པ་འདི་ནི། དེ་རིང་ཁ་སང་ང་ཚོ་བོད་པ་གཅིག་པུས་ངོམ་ཡ་དེ་འདྲ་ཞིག་མ་རེད། འཛམ་གླིང་སྤྱི་ལ་ཕན་ཐོག་བྱེད་པའི་ནུས་པ་ཏན་ཏན་འདུག
ད་ལྟ་ང་ཚོ་བཙན་བྱོལ་བ་སྐྱབས་མེད་མགོན་མེད་ཉུང་ཤོས་ཤིག་རེད་དེ། བྱམས་བརྩེ་ཟེར་བ་ཞིག་ལ་འཛམ་གླིང་གིས་དོ་སྣང་བྱེད་དགོས་པ་ཞིག་ང་ཚོས་བྱེད་ཐུབ་ཀྱི་ཡོད་པ་ནི་ང་ཚོས་ཤེས་དགོས་པ་རེད། ང་ཚོར་མིས་དགའ་བོ་བྱེད་པ་དང་རྒྱབ་སྐྱོར་བྱེད་པ་ནི། བོད་མི་རིགས་ཀྱིས་བྱམས་བརྩེ་ཡི་རིག་གཞུང་ཞིག་ལག་ལེན་འཁེལ་ཡོད་པའི་ཆ་ནས་རེད།
གཙོ་ཆེ་ཤོས་བོད་ནང་དུ་ཡོད་བསྡད་པའི་རྒྱ་ཆེའི་གཞིས་ལུས་བོད་མི་རྣམས་ཀྱིས་དངོས་གནས་བྱམས་བརྩེ་ཉམས་ལེན་དཀའ་ངལ་དང་ཉེན་ཁ་ཡོད་པའི་ཐོག་ནས་བྱས་ཏེ་ང་ཚོའི་རིག་གཞུང་ཟིན་བསྡད་ཡོད་ཅིང་། རྒྱ་རིགས་གྲོགས་པོ་མང་པོ་ཞིག་གིས་ང་ཚོར་ངོ་མཚར་སྐྱེས་ཏེ་འབྲེལ་བ་བྱས་ཡོང་གི་འདུག དེ་བས་ན་ང་རང་ཚོར་སྙིང་སྟོབས་ཤིག་ཡོང་གི་ཡོད་པ་ནི། ང་རང་ཚོའི་བོད་པའི་རིག་གཞུང་གི་ཐོག་ནས་ཡོང་གི་ཡོད་པ་རེད་ལ། བོད་ཀྱི་རིག་གཞུང་འདི་ནི་གནའ་སྔ་མོ་ཡིན་ན། བོད་ས་ཡ་དྲུག་གི་ནང་ལོག་ལ་འཁོར་ནས་བསྡད་པ་ཞིག་རེད། ཁ་སང་དེ་རིང་བོད་ཀྱི་རིག་གཞུང་གིས་འཛམ་གླིང་སྤྱི་ལ་གང་ལ་གང་འཚམས་ཤིག་ཕན་ཐོག་བྱུང་གི་ཡོད་པར་ངོས་རང་གཏན་འཁེལ་གྱི་འདུག ཚོད་ཐུག་གི་འདུག
ཁ་སང་དེ་རིང་ང་རང་ཚོ་ཚང་མས་བོད་དོན་ལ་སེམས་ཤུགས་ཡོད་པ་རེད་ལ། བོད་ནང་གི་རྒྱ་ཆེའི་མི་མང་ཚོས་བོད་དོན་སྒང་ལ་སེམས་ཤུགས་ཡོད་པ་རེད། ང་ཚོའི་སེམས་ཤུགས་དེ་ནི་ཁོང་ཁྲོ་ཟོས་ཏེ་མི་ལ་གནོད་པ་བྱེད་པའི་དུས་ཚོད་མ་རེད། ང་ཚོའི་སེམས་ཤུགས་དེ་ནི་དངོས་གནས་དྲང་གནས་གྲོགས་པོ་བཟོ་བའི་འོག་ནས་ང་ཚོའི་བདེན་པའི་མཐའ་ནི་ཏན་ཏན་སེལ་གྱི་རེད། བདེན་ཚིག་སྨོན་ལམ་ནང་དུ་ངས་བྲིས་བཞག་ཡོད། བྱམས་བརྩེ་ཡིས་ང་ཚོའི་བོད་པའི་འཐབ་རྩོད་སེལ་ཐུབ་པ་དང་འཛམ་གླིང་ལ་མིག་དཔེ་སྟོན་ཐུབ་པ་ཞིག་ཏུ་ང་ཚོས་བསམ་བློ་གཏོང་དགོས་པ་རེད།
ངོས་ཀྱིས་སྐུ་མགྲོམ་རྣམ་པ་ཚོའི་ཡོད་སའི་མདུན་དུ་བཤད་མྱོས་སྤྲོ་སོང་། ཁྱེད་རང་ཚོའི་ངོས་ནས་ཀྱང་། དངོས་གནས་བོད་པར་ཤ་ཚ་དང་རྒྱབ་སྐྱོར་གནང་བ་ཧ་ཅང་གིས་ཡག་པོ་རེད། ཆབ་སྲིད་དང་དཔལ་འབྱོར་གྱི་ཐོག་སྐབས་རེར་བདེ་དང་མ་བདེ་བ་ཡོང་གི་ཡོད་པ་རེད་མོད། ཡིན་ནའང་། དངོས་ནས་ལྷག་བསམ་འཁུར་སྟེ། འཛེམ་ཟོན་མེད་པའི་སྒང་ནས་བོད་དོན་ལ་རྒྱབ་སྐྱོར་གནང་གི་ཡོད་པ་རེད་ལ། ཨ་རི་ལ་ཆ་བཞག་ན། ཕལ་ཆེར་རང་དབང་ལྡན་པའི་འཛམ་གླིང་ཡོངས་ཀྱི་མགོ་གཙོའི་བཟོ་འདྲ་ཆགས་བསྡད་ཡོད་པ་རེད། ཨ་མ་རི་ཁ་ཧ་ཅང་གིས་གལ་ཆེན་པོ་རེད། འདིར་ཕེབས་མཁན་རྣམས་ནི་ཨ་རིའི་གྲོས་ཚོགས་གོང་འོག་གི་ཡིན་པ་དང་། ང་ཚོ་གྲོགས་པོ་འདྲེས་བརྟན་པོ་ཡོད་པའི་རྒྱབ་སྐྱོར་བ་ཞིག་ཆགས་བསྡད་ཡོད་པ་རེད། བྱས་ཙང་། ཁྱེད་རང་ཚོ་འདིར་ཆེད་མངགས་ཕེབས་ཏེ་བོད་པ་ཚོར་གདུང་སེམས་མཉམ་བསྐྱེད་དང་བདེན་པའི་རྒྱབ་སྐྱོར་གྱི་རྣམ་འགྱུར་ཞིག བོད་རྒྱ་ཆེའི་མི་མང་གི་མདུན་ནས་བསྟན་པ་ལ་བཀའ་དྲིན་ཆེ་ཞེས་ལབ་པ་ཡིན།
ང་རང་ཚོའི་རིག་གཞུང་ནི་ཕྱི་ལོག་ཏུ་མཐོང་བསྡད་པ་ཞིག་མ་རེད། གཙོ་བོ་སེམས་ནང་དུ་ཡ་རབས། སྤྱོད་བཟང་དགོས་ཤིང་། དེ་ནི་ཡང་རྒྱུ་མཚན་ལྡན་པའི་ཐོག་ཏུ་སྣོད་བཅུད་ཡོངས་རྫོགས་ནི་རྟེན་ཅིང་འབྲེལ་བར་བྱུང་ནས་གྲུབ་པ་དང་ལྟོས་གྲུབ་རེད། དེ་ཡིན་ཙང་། རང་ལ་དགོས་པའི་བདེ་སྐྱིད་ནི་ལྟོས་ནས་གྲུབ་པ་རེད་མ་གཏོགས་བདེ་སྐྱིད་ཅེས་རྡོག་རྡོག་ཅིག་ཡོད་པ་མ་རེད། སྡུག་བསྔལ་ནི་ལྟོས་ནས་གྲུབ་པ་རེད་མ་གཏོགས་རང་དབང་གཅིག་པུར་ཡོད་པ་མ་རེད། དེ་བས་ལྟོས་གྲུབ་ཀྱི་རྣམ་བཞག་ལ་བསམ་བློ་འཁོར་བ་ཡིན་ན། ང་ཚོའི་ཉོན་མོངས་ཀྱི་བློར་ལྟོས་གྲུབ་ཀྱི་བློ་འཁོར་གྱི་མེད་པར་མཛུབ་མོ་བཙུག་ས་ཞིག་འཁོར་ཞིང་། ལྟོས་གྲུབ་ཀྱི་རིག་པས་ཉོན་མོངས་ཀྱི་གཉེན་པོ་རང་བཞིན་གྱིས་ཤུགས་ཆུང་རུ་འགྲོ་བ་རེད། ཚན་རིག་པས་ཀྱང་། ཁོང་ཁྲོ་ཟ་སའི་ཡུལ་དེ་ནི་མི་སྡུག་པ་ཞིག་སྣང་གི་ཡོད་ལ། མི་སྡུག་པའི་བརྒྱ་ཆའི་དགུ་བཅུ་ནི་ཁོང་ཁྲོ་ཟ་མཁན་གྱི་སེམས་ཀྱིས་བཟོས་འདུག་ཅེས་བརྗོད་ཀྱི་འདུག སངས་རྒྱས་པའི་གཞུང་ནང་དུ་ཡང་ཏག་ཏག་དེ་གསུངས་ཡོད་པ་རེད། སེམས་སུ་ཞི་བདེ་ཞིག་སླེབས་པ་དེ་ཡིས་ཏན་ཏན་ལུས་ཀྱི་འབྱུང་བར་ཕན་པ་ཞིག་རེད། བྱས་ཙང་། ང་རང་ཚོ་ཚང་མས་སེམས་ཀྱི་བོད་ཀྱི་ཆོས་དང་རིག་གཞུངས་ནི་ལྷ་དང་ཀླུ་ལྟ་བུ་ཞིག་ཏུ་འཛིན་པ་དེ་མ་རེད། བོད་ཀྱི་རིག་གཞུང་ཡིན་པའི་ཆ་ནས་སེམས་སུ་འགྱུར་བ་གཏོང་བ་ཞིག དེ་ནི་སྨོན་ལམ་བཏབ་ནས་མིན་པར་རྟེན་འབྲེལ་དང་རྒྱུ་མཚན་ལ་བསམ་བློ་བཏང་སྟེ་སེམས་སུ་འགྱུར་བ་གཏོང་བ་ཞིག་རེད། དེ་ཡིས་འཛམ་གླིང་སྤྱི་ལ་རོགས་ཕན་བྱེད་ཐུབ་པ་ཞིག་རེད།
ངོས་རང་བཙན་བྱོལ་བ་ཆགས་ཏེ་ལོ་༥༨འགོར་ཞིང་། བཙན་བྱོལ་ལ་འབྱོར་དུས་ལོ་༢༤དང་ད་ལྟ་ལོ་༨༡ལ་ལོན་པ་དང་། བོད་རིགས་མི་རིགས་ཀྱི་མེས་པོ་རྣམས་ཀྱིས་དཀའ་ལས་རྒྱབ་སྟེ་བོད་མི་རིགས་ཀྱི་རིག་གཞུང་ཞིག་བཙུགས་བཞག་པ་འདི་ནི། རིན་ཐང་ལྡན་པ་ཞིག་རེད་ལ། སོ་སོ་འདི་འདྲའི་རིག་གཞུང་ཡོད་པའི་མི་རིགས་ཤིག་གི་ནང་དུ་སྐྱེས་པ་ནི་སྐལ་བ་བཟང་པོ་ཡིན་བསམ་གྱི་ཡོད། ཚང་མས་ཧུར་ཐག་བྱེད་དགོས་པ་རེད་ཅེས་ཞུ་མྱོས་སྤྲོ་སོང་།
དེ་མིན་འདིར་ཕེབས་གྲོགས་པོ་རྣམ་པ་ཚོར་ཞུས་ཚར་ཡིན། ང་ཚོས་རྒྱ་ཞེས་པ་དེར་གྲོགས་པོའི་འདུ་ཤེས་བཞག་དགོས་ཤིང་། ད་ལྟའི་ང་ཚོའི་བར་དཀའ་ངལ་འདི་ནི་རྒྱ་ལ་ཕན་གྱི་མེད་ལ་བོད་ལ་ཡང་ཕན་ཀྱི་ཡོད་པ་མ་རེད། དཀའ་ངལ་འདི་ནི་སེལ་དགོས་པ་ཞིག་དང་། དེ་སེལ་བར་རྒྱས་ང་ཚོར་དྲག་གནོན་བྱས་ཏེ་ལོ་༦༠ཕྱིན་ཅིང་། དཀའ་ངལ་སེལ་བ་ལས་མིའི་སེམས་སུ་དོག་པ་དང་འཇིགས་སྣང་སླེབས་ཀྱི་ཡོད་པ་དང་། དེ་སླེབས་ན་འཆམ་མཐུན་མི་ཡོང་ལ། འཆམ་མཐུན་མེད་ན་དཀའ་ངལ་སེལ་མི་ཐུབ། བོད་མི་རིགས་རྩ་མེད་བཟོ་བར་དཀའ་ལས་ཁག་པོ་ཡིན། བོད་མི་རིགས་བསྡད་ཀྱི་རེད། དེ་བས་ང་ཚོའི་རྒྱ་རིགས་གྲོགས་པོ་ཚོར། དེ་རིང་ང་ཚོ་འདིར་འཛོམས་ཏེ་རྒྱ་མི་རིགས་ལ་ངོ་རྒོལ་བྱེད་པ་ཞིག་རྩ་བ་ཉིད་ནས་མ་རེད། རྒྱ་མི་རིགས་གསར་འགོད་པ་དེ་འདྲའི་བཤད་འདོག་ཁ་བོ་རེད། ཨ་རིའི་ལོག་སྤྱོད་པ་དེ་ཚོས་ཏཱ་ལའི་ལོག་སྤྱོད་པ་མཉམ་དུ་རྒྱ་མི་རིགས་ལ་ངོ་རྒོལ་བྱེད་ཀྱི་འདུག་ཅེས་བཤད་སྲིད་ཀྱི་རེད། དོན་དངོས་གནས་དེ་འདྲ་ཞིག་མ་རེད། ཅེས་བཀའ་སློབ་ཟབ་མོའི་བཀའ་དྲིན་བསྐྱངས་སོང་བ་བཅས།།
གསར་འགོད་པ་ཆོས་ཉིད།


text:
Software མཉེན་ཆས་གླིང་།
Friday, 14 June 2013
Viber for Pc སྒེའུ་ཁུངས་རྟགས་ཅན་ཆེད་ཝི་སྦར།
སྤྱིར་འདི་ནི་ཝི་སྦར་ཞེས་པའི་ཁ་པར་ནས་རིན་མེད་ཕན་ཚུན་སྐད་ཆ་བཤད་སའི་མཉེན་ཆས་ཞིག་ཡིན། མཉེན་ཆས་འདི་བྷེ་ལ་རུ་ས་ནས་ཀུ་ཤུ་རྟགས་ཅན་དང་ཨན་ཌི་རོ་སོགས་ཀྱི་མ་ལག་ཆེད་དུ་ཕྱི་ལོ་ ༢༠༡༠ ལོར་ཐོན་པ་ཞིག་རེད། ད་བར་མཉེན་ཆས་འདི་བེད་སྤྱོད་མཁན་ས་ཡ་གཉིས་བརྒྱ་ལྷག་ཅིག་འབྱུང་བཞིན་ཡོད། འདི་ཉིད་བེད་སྤྱོད་གཏོང་སྐབས་ངེས་པར་དུ་ཁྱེད་ཀྱི་ཁ་པར་ཨང་གྲངས་བེད་སྤྱོད་དགོས། འོན་ཀྱང་ཁ་པར་ནས་དངུལ་སྐར་རྡོག་གཅིག་འགྲོ་རྒྱུ་མ་རེད། ད་དུང་པར་དང་འཕྲིན་ཐུང་ཡི་གེ་སོགས་ཀྱང་གཏོང་ཐུབ། ཕྲན་གྱིས་ད་ལན་འདིར་ངོ་སྤྲོད་བཞིན་པའི་ཝི་སྦར་མཉེན་ཆས་འདི་ནི་རིག་མཛོད་དམ་གློག་ཀླད་ཀྱི་ཆེད་དུ་ཡིན་པ་ལས་ཁ་པར་གྱི་ཆེད་དུ་མིན། འོན་ཀྱང་ཐོ་འགོད་བྱེད་པ་ནི་རང་ཉིད་ཀྱི་ཁ་པར་ཨང་གྲངས་ལ་བརྟེན་ནས་བཟོ་དགོས། ཁྱེད་ཀྱིས་མཉེན་ཆས་འདི་བེད་སྤྱོད་སྐབས་རིག་མཛོད་དང་ཡང་ན་ཁ་པར་ལ་དྲ་རྒྱའི་འབྲེལ་ལམ་ངེས་པར་དུ་དགོས།
ཤམ་བྷ་ལ་ནས། Posted by Shambhala ཟླ་ཚེས། 6/14/2013 08:22:00 am
སྡེ་ཚན། Labels: Download ཕབས་ལེན་སྐོར།, Multi-software
Subscribe to: Post Comments (Atom)


text:
ཉེ་ལམ་མཚོ་སྔོན་གསར་འགྱུར་དྲ་བས་སྤེལ་བའི་འཕྲིན། གསར་འགོད་པས་ཞིང་ཆེན་ཡོངས་ཀྱི་སྔོན་འགྲོའི་སློབ་གསོ་དང་དམིགས་བསལ་སློབ་གསོར་སྐུལ་སྤེལ་གྱི་ཚོགས་འདུའི་ཐོག་ཤེས་གསལ་ལྟར་ན། རང་ཞིང་གིས་དུས་སྐབས་གསུམ་པའི་སྔོན་འགྲོ་སློབ་གསོའི་འགུལ་སྐྱོད་འཆར་གཞི་དང་། དུས་སྐབས་གཉིས་པའི་དམིགས་བསལ་སློབ་གསོ་མཐོར་འདེགས་སུ་གཏོང་བའི་འཆར་གཞི་གཉིས་ཐོག་མར་ལག་བསྟར་བྱས་ཤིང་། འཆར་གཞི་ཡིན་ན2020སླེབས་དུས་ས་གནས་ཁག་གི་སྔོན་འགྲོ་སློབ་གསོར་ལོ་གསུམ་ལ་ཞུགས་ཚད་བརྒྱ་ཆའི85%དང་། འོས་འགན་སློབ་གསོའི་དབང་པོ་སྐྱོན་ཅན་བྱིས་པ་སློབ་ཞུགས་ཚད95%བཅས་སུ་ཟིན་ཐུབ་པ་བྱས་ནས། ནུས་ཤུགས་ཡོད་རྒུས་ཆུང་དུས་སློབ་གསོ་ཡོད་པ་དང་། སློབ་གསོ་ལ་ཁྲིད་རྒྱུན་ཡོད་པ་མངོན་འགྱུར་བྱས་ནས་རང་ཞིང་གི་སྔོན་འགྲོའི་སློབ་གསོ་དང་དམིགས་བསལ་སློབ་གསོ་གོང་སྤེལ་ལ་རྣམ་པ་གསར་པ་བཏོད་རྒྱུ་བྱས་འདུག
གྲོང་གསེབ་དང་གྲོང་རྡལ་དུ་བུ་བཅོལ་ཁང་གི“འཚིར”གྱི་གནད་དོན་ཐག་གཅོད་བྱ་རྒྱུ།
རང་ཞིང་གིས་མི་འབོར་སྲིད་ཇུས་སྙོམས་སྒྲིག་དང་གྲོང་གསེབ་དང་གྲོང་རྡལ་ཅན་དུ་བསྒྱུར་བའི་དགོས་མཁོར་གཞིགས་ནས། བུ་བཅོལ་ཁང་གི་བཀོད་སྒྲིག་དང་སློབ་ལོ་ལོན་པའི་བྱིས་པས་ཉེ་སར་སྔོན་འགྲོ་སློབ་གསོ་མྱོང་ཐུབ་པར་འགན་སྲུང་བྱ་རྒྱུ་སྟེ། མཚོ་སྔོན་ཞིང་ཆེན་གྱི་གྲོང་གསེབ་དང་གྲོང་རྡལ་གྱི་སྡོད་ཁུལ་དུ་བུ་བཅོལ་ཁང་འཛུགས་སྐྱོང་བྱེད་ཐབས་ཞིབ་འཇུག་བྱས་ནས་གཏན་ལ་ཕབ་སྟེ། གྲོང་ཁྱེར་དང་གྲོང་གསེབ་ཀྱི་ཀུན་ཕན་རང་བཞིན་གྱི་སྔོན་འགྲོའི་སློབ་གསོའི་ཐོན་ཁུངས་ཇེ་མང་དུ་བཏང་ནས་བུ་བཅོལ་ཁང་གི“འཚིར”གྱི་གནད་དོན་ཐག་གཅོད་བྱ་རྒྱུ་དང་། ཞིང་གྲོང་དང་འབྲོག་ཁུལ་གྱི་སྔོན་འགྲོའི་སློབ་གསོར་རོགས་སྐྱོར་ཆེན་པོ་བྱས་ཏེ། གྲོང་ཚོ་ཆེ་ཤོས་ལ་བུ་བཅོལ་ཁང་རེ་འཛུགས་པ་དང་། གྲོང་ཚོ་ཆུང་ངུ་ལ་ཆ་རྐྱེན་དང་བསྟུན་ནས་མཉམ་འབྲེལ་ཐོག་བུ་བཅོལ་ཁང་འཛུགས་པ། ལྷག་མ་རྣམས་སློབ་ཆུང་གི་གཞོགས་སུ་བུ་བཅོལ་འཛིན་གྲྭ་འཛུགས་པའམ་སྐོར་སྐྱོད་སློབ་འཁྲིད་བྱེད་ས་བཀོད་སྒྲིག་བྱེད་པའི་ལ་སོགས་རྣམ་པ་བརྒྱུད་དེ། ཐག་ཉེ་ས་ནས་བུ་བཅོལ་ཁང་ལ་འཇུག་ཐུབ་པའི་སྤྱིའི་རེ་བ་དང་དགོས་མཁོ་བསྐང་རྒྱུ་བྱས་འདུག
དམིགས་བསལ་སློབ་གསོ་ཐད་ནས“རྒྱ་བསྐྱེད”ལ་ཤུགས་བསྣན་ཏེ། དམིགས་བསལ་སློབ་གསོའི་ཐོན་ཁུངས་གཅིག་གྱུར་བྱས་ནས“ཁུལ་གཅིག་ལ་དམིགས་བསལ་སློབ་གྲྭ་གཅིག་རེ”དང་མི་འབོར་སུམ་འབུམ་ཡན་གྱི་རྫོང་དུ་དམིགས་བསལ་སློབ་གྲྭ་གཅིག་རེ་འཛུགས་པའི་དམིགས་འབེན་མངོན་འགྱུར་བྱ་རྒྱུ་དང་། ཆུས་དང་རྫོང་ལ་གཅིག་གྱུར་འཆར་འགོད་བཟོས་ཏེ། སློབ་གྲྭ་དཀྱུས་མ་ཁག་དམིགས་སུ་འདེམས་ནས་ཐོག་མ་ནས་དབང་པོ་སྐྱོན་ཅན་གྱི་དགེ་རྒན་ཕྱག་ལས་གཉེར་བ་རྣམས་ལ་ཆེད་དུ་ཐོན་ཁུངས་སློབ་ཁང་བཀོད་སྒྲིག་བརྒྱབ་ནས་དབང་པོ་སྐྱོན་ཅན་གྱི་སློབ་མ་བསྡུ་རུབ་བྱ་རྒྱུ། དབང་པོ་སྐྱོན་ཅན་གྱི་སློབ་མ་ལྔ་ཡན་བསྡུས་པའི་སློབ་གྲྭ་དཀྱུས་མར་དམིགས་བསལ་སློབ་གསོའི་ཐོན་ཁུངས་ཀྱི་སློབ་ཁང་གཟུག་རྒྱུ་རེད།
སྲིད་གཞུང་གིས་སྔོན་འགྲོ་སློབ་གསོའི་ཞབས་ཞུ་ཉོ་སྒྲུབ་ཀྱི་སྲིད་ཇུས་མུ་མཐུད་ནས་ལག་ལེན་དུ་བསྟར་རྒྱུ་རེད།
དགེ་རྒན་གྱི་ཐབས་ལམ་རྒྱ་བསྐྱེད་དེ། ཞིང་ཆེན་དང་གྲོང་ཁྱེར(ཁུལ)རྫོང(ཆུས་དང་གྲོང་ཁྱེར)བཅས་རིམ་པ་གསུམ་གྱིས་མཉམ་ཤུགས་བཏོན་ཏེ། རྫོང(ཆུས་དང་གྲོང་ཁྱེར)གཙོ་བྱས་སྲིད་གཞུང་གིས་སྔོན་འགྲོའི་སློབ་གསོ་ཞབས་ཞུ་ཉོ་སྒྲུབ་ཀྱི་སྲིད་ཇུས་མུ་མཐུད་ནས་ལག་བསྟར་བྱ་དགོས་པ་དང་། ཞིང་ཆེན་རིམ་པའི་བྱ་དགའི་ཁ་གསབ་མ་དངུལ་གཙོ་བོ་ཞིང་འབྲོག་ཁུལ་དང་། ནང་སྒོས་སུ་མཚོ་སྔོན་ལྷོ་བརྒྱུད་ས་ཁུལ་ལ་ཕྱོགས་ཏེ། ཁ་གསབ་རོགས་དངུལ་གྱི་ཚད་གཞི་ཇེ་མཐོར་འོས་འཚམ་བཏང་ནས་དགེ་རྒན་མི་འདང་བའི་གནད་དོན་ཐག་གཅོད་བྱ་རྒྱུ་རེད། ས་གནས་ཁག་གིས་སློབ་མར་ཆ་སྙོམས་ཀྱི་ནོར་སྲིད་གཏོང་དངུལ་དང་། ཆེད་དོན་ཁ་གསབ་རོགས་དངུལ་ལ་སོགས་ཀྱི་བྱེད་ཐབས་སྣ་མང་སྤྱོད་པར་ཡར་སྐུལ་བྱས་ཏེ། གཞུང་གཉེར་བུ་བཅོལ་ཁང་གི་དགེ་རྒན་ལ་ཕན་གོ་ཆོད་པའི་ནང་རྐྱེན་ལམ་ལུགས་ཁ་གསབ་བྱ་དགོས། ས་གནས་ཁག་གིས་མཐོ་རིམ་མཐར་ཕྱིན་སློབ་མའི་ལས་ཚབ་དགེ་རྒན་དང་དང་བླངས་ཞབས་ཞུ། སྤྱི་ཕན་རང་བཞིན་གྱི་ལས་གནས་སོགས་ལ་བརྟེན་ནས་སྔོན་འགྲོའི་སློབ་གསོའི་ལས་བཟོ་པ་ཁ་གསབ་བྱས་ཆོག
བུ་བཅོལ་ཁང་གི་དགེ་རྒན་གྱི་ཆོག་འཐུས་ལམ་ལུགས་ལག་བསྟན་ནན་མོ་བྱས་ཏེ། གསར་བསྐོས་བུ་བཅོལ་ཁང་གི་འགོ་གཙོ་དང་། དགེ་རྒན། བུ་རྫི། འཕྲོད་བསྟེན་བདེ་སྲུང་མི་སྣ་བཅས་ལ་དེ་བསྟུན་གྱི་ཐོབ་ཐང་དཔང་ཡིག་ཡོད་དགོས། དམིགས་བསལ་སློབ་གསོའི་ཆེད་གཉེར་དགེ་རྒན་ལ་དགེ་རྒན་གྱི་ཐོབ་ཐང་དཔང་ཡིག་ཡོད་དགོས། དམིགས་བསལ་སློབ་གསོའི་ཆེད་ལས་ནས་མཐར་ཕྱིན་པ་མིན་པའི་དགེ་རྒན་གྱིས་ཞིང་ཆེན་རིམ་པའི་སློབ་གསོ་སྲིད་འཛིན་སྡེ་ཚན་གྱིས་སྒྲིག་འཛུགས་བྱེད་པའི་དམིགས་བསལ་སློབ་གསོ་ཆེད་ལས་ཟབ་སྦྱོང་བརྒྱུད་དཔྱད་ཞིབ་ཀྱི་ཚད་ལོན་དགོས་པ་རེད།
དགེ་རྒན་གྱི་ཕོགས་ཐོབ་ཇེ་མཐོར་བཏང་ཐོག སྤྱི་ཚོགས་འགན་སྲུང་དང་སྡོད་ཁང་གཞུང་གསོག་མ་དངུལ་འཇལ་དགོས།
སྔོན་འགྲོའི་སློབ་གསོའི་དགེ་རྒན་གྱི་ཕོགས་ཐོབ་དེ་སྤྱི་ཚོགས་ཀྱི་ཆ་སྙོམས་གླ་ཕོགས་ཀྱི་ཆུ་ཚད་གཞིར་བཟུང་ནས་སློབ་གཉེར་ཕྱོགས་ཀྱིས་ཁྲིམས་བཞིན་འགན་སྲུང་བྱ་དགོས་པར་མ་ཟད། དངུལ་འབོར་གྱི་གྲངས་ཚད་འདང་ངེས་ཀྱི་སྒོ་ནས་སྤྱི་ཚོགས་འགན་སྲུང་དང་སྡོད་ཁང་གི་གཞུང་གསོག་མ་དངུལ་འཇལ་དགོས་པ་དང་། གཞུང་གཉེར་བུ་བཅོལ་ཁང་གི་སྒྲིག་ཁོངས་ཕྱིའི་དགེ་རྒན་དང་། དམངས་གཉེར་བུ་བཅོལ་ཁང་གི་དགེ་རྒན་གྱི་ཕོགས་ཐོབ་རིམ་བཞིན་ཇེ་མཐོར་བཏང་སྟེ། ལས་ཀ་མཚུངས་ཀྱང་ཐོབ་ཆ་མི་མཚུངས་པའི་དཀའ་གནད་སེལ་དཀྲོད་བྱ་རྒྱུ།
དམིགས་བསལ་སློབ་གསོའི་ཕོགས་སྣོན་ལ་སོགས་ཀྱི་སྲིད་ཇུས་ལག་བསྟར་འཐུས་ཚང་དུ་བཏང་སྟེ། སློབ་གྲྭ་དཀྱུས་མའི་དབང་པོ་སྐྱོན་ཅན་སློབ་མའི་སློབ་གཉེར་དང་དོ་དམ་གྱི་འགན་ཁུར་བའི་དགེ་རྒན་ལ་ལས་ཕྱོད་ཀྱི་གླ་ཕོགས་བགོ་བཤའ་རྒྱག་དུས་དམིགས་བསལ་དོ་སྣང་བྱ་རྒྱུ་དང་། དུས་ཡུན་རིང་པོར་དམིགས་བསལ་སློབ་གསོའི་སློབ་གྲྭ་དང་ཞིང་གྲོང་གི་གཞུང་གཉེར་བུ་བཅོལ་ཁང་དུ་ལས་ཀ་གཉེར་བའི་དགེ་རྒན་ལ་གོ་གནས་སམ་གོ་མིང་དཔྱད་འདེམས་བྱེད་པའི་སྐབས་སུ་དེ་ལ་དམིགས་བསལ་གྱིས་དོ་སྣང་བྱ་རྒྱུ།
བུ་བཅོལ་ཁང“སློབ་ཆུང་ཅན”དུ་འགྱུར་བའི་ནོར་འཁྲུལ་གྱི་ལམ་ཕྱོགས་བཅོས་སྒྱུར་དང་བཀག་འགོག་མཐའ་གཅིག་ཏུ་བྱ་རྒྱུ།
དེང་སྐབས་སྔོན་འགྲོ་སློབ་གསོ་དང་དམིགས་བསལ་སློབ་གསོ་གཉིས་ཀར་མཉེན་ཆས་འཛུགས་སྐྲུན་དང་རྒྱུ་སྤུས་མཐོར་འདེགས་ཕྱོགས་ཀྱི་གནད་དོན་ལ་འཕྲད་ཡོད། རྒྱུ་སྤུས་བཟང་དགོས་ན་སློབ་ཁྲིད་སློབ་དཔྱོད་དང་། སྐད་གཉིས་སློབ་ཁྲིད། དམིགས་བསལ་ཞབས་ཞུ་ཐད་ལ་ཤུགས་བསྣན་ཏེ། སློབ་མའི་གོམས་གཤིས་སློབ་གསོ་དང་། ཁོར་སྲུང་སློབ་གསོ། རྒྱལ་གཅེས་སློབ་གསོ་ལ་མཐོང་ཆེན་བྱ་དགོས་པ་དང་། བུ་བཅོལ་ཁང་གི་དགེ་རྒན་གྱིས་བུ་བཅོལ་འཚར་ལོངས་ཀྱི་དགོས་མཁོ་གཞིར་བཟུང་ནས་སློབ་གསོའི་འཆར་གཞི་དང་། རོལ་རྩེད་བྱེད་སྒོར་སློབ་སྟོན། ཉིན་རེའི་འཚོ་བ་བཀོད་སྒྲིག་སོགས་གཏན་འབེབས་སྐོར་ལ་སློབ་སྟོན་བྱས་ཏེ། ཁྲིད་ཚན་བཀོད་སྒྲིག་ཐད་ནས“སློབ་ཆུང་ཅན”དུ་འགྱུར་བ་མཐའ་གཅིག་ཏུ་འཁྲུལ་བཅོས་དང་བཀག་འགོག་བྱ་དགོས།
ལྟ་སྐུལ་ཞིབ་བཤེར་དང་འགན་འཁྲི་བདའ་འདེད་ལམ་ལུགས་གཟུག་དགོས།
ས་གནས་ཁག་གིས་དུས་སྐབས་གསུམ་པའི་སྔོན་འགྲོ་སློབ་གསོའི་འགུལ་སྐྱོད་འཆར་འགོད་ཀྱི་ལག་བསྟར་བསམ་འཆར་དང་། དུས་སྐབས་གཉིས་པའི་དམིགས་བསལ་སློབ་གསོ་མཐོར་འདེགས་འཆར་གཞིའི་ལག་བསྟར་འཆར་ཇུས་དོན་འཁྱོལ་སྐུལ་འདེད་གཏོང་བའི་གནས་ཚུལ་དེ་རིམ་ཁག་སྲིད་གཞུང་གི་སློབ་གསོའི་འགན་འཁྲི་འཁུར་འཁྱེར་ལ་ལྟ་སྐུལ་ཞིབ་བཤེར་དང་སློབ་གསོ་སྡེ་ཚན་གྱི་ལོ་ཧྲིལ་པོའི་དམིགས་འབེན་དཔྱད་ཞིབ་ཁྲོད་བླངས་ཏེ། བུ་བཅོལ་ཁང་གི་སློབ་གཉེར་གྱི་རྩ་བའི་ཚད་གཞི་དང་། དམིགས་བསལ་སློབ་གསོ་འཕེལ་རྒྱས་ཀྱི་དམིགས་ཚད་ལྟར། ས་གནས་ཀྱི་སྔོན་འགྲོ་སློབ་གསོ་དང་དམིགས་བསལ་སློབ་གསོ་དོ་དམ་ལས་ཁུངས་འཛུགས་སྐྱོང་། འཕེལ་རྒྱས་འཆར་འགོད་གཏན་འབེབས། སློབ་ཞུགས་ཀྱི་ཚད། དམིགས་བསལ་སློབ་གསོའི་ཆེད་སྤྱོད་འགྲོ་གྲོན་དང་སྔོན་འགྲོ་སློབ་གསོའི་མ་རྩ་འགན་ལེན་ཁག་བགོས་ལམ་ལུགས་དོན་འཁྱོལ། དགེ་རྒན་དཔུང་སྡེ་འཛུགས་སྐྱོང་ལ་སོགས་པའི་གནས་ཚུལ་བཅས་ལ་དུས་བཅད་ལྟར་ཆེད་དོན་ལྟ་སྐུལ་ཞིབ་བཤེར་དང་དུས་རྒྱུན་ལྟ་སྐུལ་བྱ་དགོས།
དམངས་གཉེར་བུ་བཅོལ་ཁང་གི་ལོ་བཤེར་དང་ལོ་ཞིབ་ལམ་ལུགས་ལག་བསྟར་ནན་མོ་བྱས་ཏེ། དམངས་གཉེར་བུ་བཅོལ་ཁང་གི་ལྟ་སྐུལ་ཞིབ་བཤེར་ལ་ཤུགས་སྣོན་དང་། ལྟ་སྐུལ་ཞིབ་བཤེར་གྱི་མཇུག་འབྲས་དུས་ཐོག་ཏུ་སྤྱི་ཚོགས་ལ་ཁྱབ་བསྒྲག་བྱ་དགོས། ལྟ་སྐུལ་ཞིབ་བཤེར་གྱི་གོ་རིམ་ཁྲོད་རྙེད་པའི་གནད་དོན་ལ་ལྕི་ཡང་གི་ཁྱད་པར་ལྟར་དུས་ཐོག་ཏུ་ཁ་ཆད་སྐུལ་མོལ་དང་སྐྱོན་བརྗོད། དུས་བཀག་ནང་དག་ཐེར་དང་ཐ་ན་བཀས་ཐག་བཅད་ནས་མེད་པར་བཟོས་ཏེ། སྔོན་འགྲོ་དང་དམིགས་བསལ་སློབ་གསོ་སྐྱོན་དང་བྲལ་ཞིང་གོ་རིམ་དང་ལྡན་པའི་སྒོ་ནས་འཕེལ་རྒྱས་འབྱུང་བ་ལ་སྣེ་འཁྲིད་དགོས།
ལོ་ཙཱ་བ། ཁོན་ཐར་འཚོ།


text:
ཚེས་25ཉིན་ཀྲུང་གོའི་བོད་རིག་པའི་རིགས་གཅིག་མཁས་ཅན་དང་མཁས་དབང་གི་སྐུ་ཚབ་ཚོགས་པས་པེར་ཀྲེམ་གྱི་རྒྱལ་ས་པུ་རུ་སེར་གྱི་ཡོ་རོབ་མནའ་འབྲེལ་གྱི་སྨྱན་སྦྱོར་སྤྲོ་འཛོམས་ཁང་དུ་མཁས་དབང་གི་སྤེལ་རེས་ཚོགས་འདུ་འཚོགས་ནས་པེར་ཀྲེམ་གྱི་སྲིད་ཕྱོགས་དང་། སྨྱན་སྦྱོར། རིག་གཞུང་ལས་རིགས། མཛའ་གྲོགས་མི་སྣ་སོགས་མི་50ལྷག་དང་ཕན་ཚུན་སྤེལ་རེས་བྱས་པ་དང་རྣམ་པ་སྣ་ཚོགས་ཐོག་ནས་བོད་ཀྱི་ལོ་རྒྱུས་རིག་གནས་དང་། དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་གྲུབ་འབྲས་དང་འོད་ཟེར་ལྡན་པའི་མདུན་ལམ་ངོ་སྤྲོད་བྱས་པ་རེད།
ཀྲུང་གོ་སྤྱི་ཚོགས་ཚན་རིག་ཁང་གི་རིག་ཚན་པུའི་ཨུ་ཡོན་ཀྲུང་གོའི་མིའི་རིགས་རིག་པའི་སློབ་ཚོགས་ཀྱི་ཚོགས་གཙོ་དགེ་རྒན་ཆེ་མོ་བ་ཧའོ་ཧྲི་ཡོན་གྱིས“བོད་ཀྱི་ལོ་རྒྱུས་དང་དོན་དངོས”ཞེས་པ་བརྗོད་གཞིར་བྱས་ནས་ཞིབ་ཅིང་ཕྲ་བའི་གྲངས་གཞི་དང་པར་རིས་དང་། གསོན་ཉམས་དོད་པའི་དཔེ་མཚོན། གནའ་དེང་དང་ཀྲུང་ཕྱིའི་དབར་བསྡུར་བ་བྱེད་པ་སོགས་ཀྱི་བྱེད་ཐབས་སྤྱད་དེ། 1959ལོར་བོད་ལ་དམངས་གཙོའི་བཅོས་སྒྱུར་བྱས་པ་ནས་བཟུང་དཔལ་འབྱོར་འཛུགས་སྐྲུན་དང་། རིག་གནས་སྲུང་སྐྱོང་། སློབ་གསོ་འཕེལ་རྒྱས། དམངས་འཚོ་ལེགས་གཏོང་། འགྲོ་བ་མིའི་ཐོབ་ཐང་འགན་ལེན། ཆོས་དད་རང་མོས་སོགས་ཕྱོགས་མང་པོར་གནམ་ས་བླ་འོག་ཏུ་འགྱུར་བ་ལྟ་བུའི་འགྱུར་ལྡོག་བྱུང་ཚུལ་ངོ་སྤྲོད་བྱས་པ་རེད།
ཧའོ་ཧྲི་ཡོན་གྱིས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་དུས་རབས་གསར་པར་སླེབས་པས་བོད་ལྗོངས་ས་ཁུལ་གྱི་མི་རིགས་ཁག་གི་མི་དམངས་རྣམས་ཀྱིས་རྒྱལ་ཡོངས་མི་དམངས་དང་མཉམ་དུ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་རྒྱུར་གཞོལ་བཞིན་ཡོད། ཀྲུང་གོའི་ཀྲུང་དབྱང་སྲིད་གཞུང་གི་ཤུགས་ཆེའི་རྒྱབ་སྐྱོར་དང་སྤུན་ཟླའི་ཞིང་ཆེན་དང་གྲོང་ཁྱེར་གྱི་ཤུགས་ཆེའི་རོགས་རམ་ལ་བརྟེན་ནས་བོད་ལྗོངས་ས་ཁུལ་གྱིས་དཔལ་འབྱོར་དང་སྤྱི་ཚོགས་དེང་རབས་ཅན་ལ་འགྱུར་བའི་འཕེལ་རྒྱས་དང་མི་དམངས་བདེ་སྡོད་ལས་བརྩོན་དང་ཡུན་རིང་བདེ་འཁོད་ཡོང་བ་བྱས་ནས་ཆ་སྙོམས་ས་བབ་མཐོ་ཚད་སྨི་4000སྒྲོལ་བའི་གངས་ལྗོངས་ས་མཐོར་མིའི་རིགས་ཀྱི་སྤྱི་ཚོགས་ཀྱི་དེང་རབས་ཅན་སྐྲུན་པའི་ངོ་མཚར་གཏོད་རྒྱུར་ཡོངས་སུ་ཡིད་ཆེས་ཀྱིས་ཁེངས་ལ་ནུས་པའང་ལྡན་ཡོད་ཅེས་ནན་བཤད་བྱས།
ཕན་ཚུན་སྤེལ་རེས་ཀྱི་ལྷུ་ཚིགས་ནང་། ཧའོ་ཧྲི་ཡོན་གྱིས “རྒྱུད་གཅིག་ལམ་གཅིག”གི་གྲོས་འགོའི་སྐུལ་འདེད་དང་རྒྱལ་ཁབ་ཀྱི“རྒྱུད་གཅིག་ལམ་གཅིག”འཛུགས་སྐྲུན་ནང་བོད་རང་སྐྱོང་ལྗོངས་ཞུགས་པའི་གནས་ཚུལ་དམིགས་སུ་བཀར་ནས་ངོ་སྤྲོད་བྱས་ཤིང་། ཁོང་གིས་ཀྲུང་གོས་བོད་ལྗོངས་ས་ཁུལ་དང་ནེ་པ་ལ་སོགས་ཁྱིམ་མཚེས་རྒྱལ་ཁབ་དབར་གྱི་ཕན་ཚུན་སྦྲེལ་མཐུད་འཛུགས་སྐྲུན་དང་། དཔལ་འབྱོར་ཉོ་ཚོང་མཉམ་ལས། ཡུལ་སྐོར་རིག་གནས་སྤེལ་རེས་བཅས་ལ་སྐུལ་འདེད་ཤུགས་ཆེན་བཏང་ནས་ཐུན་མོང་ཐོག་འཕེལ་རྒྱས་ཡོང་བ་བྱ་རྒྱུ་རེད་ཅེས་ནན་བཤད་བྱས།
སྐུ་ཚབ་ཚོགས་པའི་ཁོངས་མི་ཀྲུང་གོའི་བོད་རིག་པ་ཞིབ་འཇུག་ལྟེ་གནས་ཀྱི་ཞིབ་འཇུག་པ་བཀྲ་ལོས་བོད་ཀྱི་སྣོད་བཅུད་ཁོར་ཡུག་སྲུང་སྐྱོང་ཐད་གྲུབ་འབྲས་ཆེན་པོ་ཐོབ་ཡོད། མཚོ་བོད་ས་མཐོ་ནི་ཀྲུང་གོ་ཙམ་མ་ཟད། ཨེ་ཤེ་ཡ་དང་ཐ་ན་གོ་ལ་ཧྲིལ་པོའི་སྣོད་བཅུད་སྲུང་ཡོལ་གལ་ཆེན་ཞིག་ཡིན་པས། བོད་ལྗོངས་ས་ཁུལ་གྱི་སྣོད་བཅུད་སྲུང་སྐྱོང་གི་གནད་དོན་ནི་བོད་རང་སྐྱོང་ལྗོངས་དང་བོད་ཀྱི་རིམ་ཁག་ས་གནས་སྲིད་གཞུང་གི་ལས་ཀའི་གཙོ་གནད་དུ་བཞག་ཡོད། ད་ཆ་རྒྱལ་ཁབ་རིམ་པའི་རང་བྱུང་སྲུང་སྐྱོང་ཁུལ་གྱིས་བོད་རང་སྐྱོང་ལྗོངས་ཀྱི་སྤྱིའི་རྒྱ་ཁྱོན་གྱི་34%བཟུང་བས་བོད་ཀྱིས་སྣོད་བཅུད་འཛུགས་སྐྱོང་གི་སྤྱི་ཕན་རང་བཞིན་གྱི་ལས་གནས་ཁྲི་62བཀོད་སྒྲིག་བྱས་ཡོད། འོན་ཀྱང་གོ་ལ་ཧྲིལ་པོའི་གནམ་གཤིས་འགྱུར་ལྡོག་དབང་གིས་ས་ཆ་ཆ་ཤས་ཀྱི་འཁྱགས་རོམ་བཞུར་བ་དང་། རྩྭ་ར་ཉམས་རྒུད་དུ་འགྲོ་བ་སོགས་ཀྱི་གནད་དོན་ཐོན་ཡོད། ཀྲུང་གོས་རྒྱལ་སྤྱིའི་སྤྱི་ཚོགས་དང་མཉམ་དུ་ཚན་རིག་ཞིབ་འཇུག་དང་ཞིབ་ཕྲའི་སྲིད་ཇུས་ཐད་སྤེལ་རེས་དང་མཉམ་ལས་བྱས་ནས་མིའི་རིགས་ཀྱི་སྤྱི་ཚོགས་ལ་འཕྲད་པའི་ཐུན་མོང་གི་དཀའ་རྙོག་སེལ་རྒྱུར་གཞོལ་འདོད་ཡོད་ཅེས་ནན་བཤད་བྱས།
སྐུ་ཚབ་ཚོགས་པའི་ཁོངས་མི་བོད་རང་སྐྱོང་ལྗོངས་སྤྱི་ཚོགས་ཚན་རིག་ཁང་གི་ཞིབ་འཇུག་པ་སྐལ་བཟང་ཡེ་ཤེས་ཀྱིས་རང་ངོས་ཀྱི་མྱོང་བ་དང་ཟུང་འབྲེལ་བྱས་ནས་བོད་སྐད་ཡིག་རྒྱུན་འཛིན་སྲུང་སྐྱོང་དང་བོད་ལྗོངས་ས་ཁུལ་ལ་སྐད་གཉིས་སློབ་གསོ་སྤེལ་ཚུལ་ངོ་སྤྲོད་ཀྱང་བྱས་པ་རེད།


text:
TED
technology, entertainment, design ལག་རྩལ། རྩེད་འཇོ། ཇུས་འགོད།
TED[རྩོམ་སྒྲིག]
TED(technology, entertainment, designཡི་ཨིན་ཡིག་གི་སྐུང་ཡིག་སྟེ། ལག་རྩལ། རྩེད་འཇོ། ཇུས་འགོད་ཀྱི་དོན་ཡིན།)ནི་ཨ་རིའི་ཁེ་ཕན་མི་གཉེར་བའི་སྒེར་གྱི་ལས་ཁུངས་ཤིག་ཡིན་ལ། རྩ་འཛུགས་འདི་གའིTEDཚོགས་ཆེན་ལས་ཁུངས་ཀྱི་མིང་དུ་ཐོགས་པ་རེད། འདུ་ཚོགས་འདིའི་དགོངས་དོན་ནི“བསམ་བློའི་མཐུ་ཡིས་འཇིག་རྟེན་བསྒྱུར”བྱ་བ་དེ་ག་ཡིན། TEDནི1984ལོར་ཚུགས། འཛུགས་མཁན(Richard Saul Wurman)ཡིན། 2002ལོ་ནས་བཟུང་། Chris AndersonགྱིསTEDགྱི་གཙོ་འགན་བཞེས་ཏེ། མྱུ་གུ་ཐེབས་རྩ་ཚོགས་པ(The Sapling Foundation)བཙུགས་པ་མ་ཟད། TEDཚོགས་ཆེན་ཡང་བསྐོངས། ལོ་རེའི་ཟླ3པར། TEDཚོགས་ཆེན་གྱིས་ཨ་རི་ནས་ཚན་རིག་དང་ལག་རྩལ། རྩོམ་རིག རོལ་དབྱངས་སོགས་ཀྱི་ཁྱབ་ཁོངས་ཀྱི་སྐྱེས་ཆེན་གང་མང་ཞིག་གདན་ཞུ་བགྱིས་ཏེ། ཁོང་ཚོའི་ལག་རྩལ་དང་སྤྱི་ཚོགས། མིའི་བསམ་གཞིགས་དང་འཚོལ་ཞིབ་སྐོར་གྱི་ལྟ་དགོངས་ཚན་ཁ་མ་ཉམས་དག་ཀུན་གྱི་བདུད་རྩིར་འཇོ་བར་བྱེད། TEDགཏམ་བཤད་ཀྱི་ཁྱད་ཆོས་ནི། ལྟ་བ་དམིགས་སུ་ཐོན་པ། ཁ་རི་ཐུག་གིས་བརྗོད་བྱར་འཇུག་པ། རྣམ་གྲངས་མང་བ། དགོངས་ཚུལ་གསར་པ་ཡིན་པ་བཅས་སོ། །
ལོ་རྒྱུས།[རྩོམ་སྒྲིག]
TEDནི1984ལོར(Richard Saul Wurman)གྱིས་གསར་དུ་བཙུགས། 1990ལོ་ནས་བཟུང་ཨ་རིའི་ཁ་ལེ་ཧྥོར་ཉི་ཡའི་གྲོང་ཁྱེར་མོན་ཐི་རེར་ལོ་རེར་ཐེངས་རེ་བསྡུས་ཤིང་། དེང་སང་འཛམ་གླིང་གི་གྲོང་ཁྱེར་གཞན་ནས་ཀྱང་ལོ་ཕྱེད་ལ་ཐེངས་རེ་སྤེལ་བཞིན་ཡོད། ཁོ་ཅག་གིས་འཛམ་བུའི་གླིང་གི་བསམ་བློའི་དེད་དཔོན་དང་ཕྱག་ལེན་ལ་མཁས་པ་དག་གདན་དྲངས་ཏེ་ཁོང་ཅག་གི་བྱ་གཞག་སྐོར་གསུང་དུ་འཇུག་གི་ཡོད། “TED”སྟེ“ལག་རྩལ”“རྩེད་འཇོ”“ཇུས་འགོད”དེ་ཐ་སྙད་གསུམ་གྱི་མིང་མགོས་གྲུབ་ཅིང་། རྒྱ་ཆེ་བའི་ཁྱབ་ཁོངས་འདི་གསུམ་གྱིས་འུ་ཅག་གི་མ་འོངས་པ་བསྐྲུན་ཅིང་སྐྲུན་བཞིན་ཡོད།
དོན་དངོས་ཐོག་ནས་འདུ་ཚོགས་འདིར་གླེང་བྱའི་ཁྱབ་ཁོངས་ཀྱང་རྒྱ་ཇེ་ཆེ་སྟེ་འདིའི་ཁོངས་སུ་ཕལ་ཆེར་ལྟ་བ་མ་འདུས་པ་མེད་ལ། ཚོགས་ཞུགས་གཟིགས་མཁན་ཡང་ཁེ་ལས་ཀྱིCEOདང་། ཚན་རིག་པ། གསར་གཏོད་པ། དགེ་ལས་པ་སོགས་ཏེ་གཏམ་བཤད་པ་དག་དང་ཨ་མཉམ་ཆ་མཉམ་ལྟ་བུ་ཡོད། ཁུ་ལིན་ཐོན། (Clinton) པེལ་ཀེ་ཚི། (Bill Gates) ཨིན་ཇིའི་སྲོག་ཆགས་རིག་པ་བ་ཇན་གྷོ་ཌོལ (Jane Goodall) ཨ་རིའི་བཟོ་སྐྲུན་འཆར་འགོད་མཁན་པོ(FrankOwenGehry)། གཞས་པ་ཕོལ་སེ་མོན(Paul Simon)། ཝིར་རྗིན་ཚོང་རྟགས་གསར་འཛུགས་མཁན་རི་ཆར་ཌི་བྷི་རན་སོན(Richard Branson)སོགས་དེ་སྔོན་གདན་ཞུའི་སྐུ་མགྲོན་དུ་ཕེབས་མྱོང་།
TEDཡི་གཏམ་བཤད་དམ་འཆད་ཁྲིད་ཆེད་ལས་ཡིན་པ། གཏམ་ཉོག་མེད་པ། ལྟ་བ་གསལ་པ། རྣམ་གྲངས་མང་བ། ལྟ་དགོངས་གསར་པ་བཅས་ཡིན་པའི་མི་ཚད། TEDགཏམ་བཤད་རེའི་དུས་ཚོད་ཀྱང་སྤྱིར་བཏང་བྱས་ན་སྐར་མ18ལས་མི་མང་ངོ་། ། སྐབས་རེར་ཁྱེད་ཀྱིས་གོ་དཀའ་བ་འབྱུང་ནའང་། བསམ་བློའི་བརྗེ་རེས་དང་གཙུབ་བརྡར་ལས་ངེས་པར་སྲིད་པ་ནི། ideas Worth Spreadingསྟེ། བསམ་བློའི་མཐུ་ཡིས་འཇིག་རྟེན་བསྒྱུར་ཅེས་པ་དེའོ། །
2006ལོ་ནས་བཟུང་། TEDགཏམ་བཤད་ཀྱི་བརྙན་ཟློས་དག་དྲ་ཐོག་ཏུ་འཇོག་མགོ་བརྩམས་ཤིང་། 2010ལོའི་ཟླ4པར། TEDགཞུང་ཕྱོགས་དྲ་བར་བསྡུས་པའིTEDགཏམ་བཤད་བརྙན་ཟློས་ཀྱི་གྲངས650ལ་སླེབས།
TEDངོ་སྤྲོད་དང་བོད་འགྱུར་ལས་གཞི།[རྩོམ་སྒྲིག]
ད་རེས་སློབ་སྐབས་འདིར་བོད་བརྙན་གྱི་ལས་གཞི་དག་ལས་ཆེ་ཤོས་གཅིག་ནི“TEDབོད་འགྱུར་ལས་གཞི”འདི་ཉིད་ཡིན་ཏེ། TEDམུ་འབྲེལ་གྱི་གཏམ་བཤད་ཀྱི་དགེ་མཚན་ཕལ་ཆེར་གོང་གི་ངོ་སྤྲོད་དུ་བཤད་ཟིན་པ་ལྟར་ཡིན་ལ། འདི་བོད་འགྱུར་བྱེད་པའི་རྒྱུ་མཚན་གཙོ་བོ་གཅིག་ནི་རང་རེའི་བོད་སྐད་སྨྲ་བ་རྣམས་དང་འཛམ་གླིང་གི་ཆེད་མཁས་རྣམས་འཕྲད་སའི་སྟེགས་བུ་ཞིག་འདོན་སྤྲོད་བྱ་ཆེད་དང་། འཛམ་གླིང་མཁས་པ་རྣམས་ཀྱི་བློ་གྲོས་ཀྱི་ཉིང་ཁུ་འོ་སྐོལ་ཚོས་ཀྱང་དུས་ཐོག་ཏུ་མྱོང་ཐུབ་པའི་ཕྱིར་དུ་ཡིན། གཉིས་པ་ནི། དེ་སྔོན་ངེད་ཅག་གིས་གློག་བརྙན་བརྙན་ཡིག་ཇི་སྙེད་ཅིག་བསྒྱུར་ཡང་བརྙན་ཟློས་ཀྱི་བོངས་ཚད་ཆེ་དྲགས་པས་ཡར་དྲ་བར་བཞག་ནས་ཀུན་གྱི་གཟིགས་མོར་འགྲེམ་དཀའ་བས། བོངས་ཆུང་ལ་ཀུན་གྱི་བློ་སྒོ་འབྱེད་ཐུབ་པ། དྲ་བར་འཇོག་སླ་བའི་བརྙན་ཟློས་ཤིག་འཇོག་ཐུབ་ན་ཅི་མ་རུང་སྙམ་ནས་ཚོགས་མི་དག་གིས་གྲོས་བྱས་མཐར། TEDབོད་འགྱུར་བྱ་རྒྱུར་འཆམ་སྟེ་ཐག་གིས་བཅད་པ་ཡིན།
དེ་སྔོན་དྲ་བ་ལསTEDབོད་འགྱུར་ལས་གཞི་ཞེས་བརྩམས་ཆོས་གཅིག་བསྒྱུར་པ་མཐོང་ནའང་། ཕལ་ཆེར་མི་ཚེགས་ལས་ཚེགས་ཀྱིས་མ་ལྕོགས་པར་བསྐྱུར་བཞག་པ་འདྲ། དེ་བས་ཁོ་བོ་ཅག་གིས་བོད་འགྱུར་ལས་གཞི་འདི་རང་རེའི་ད་ལྟའི་སྤྱི་ཚོགས་དང་ཁོར་ཡུག་ལ་མཁོ་ཆེ་བར་མཐོང་ནས། ལས་གཞིར་ཚན་ཁག་ཆེད་བཙུགས་ཀྱིས་བསྒྱུར་མགོ་བརྩམས་པ་ཡིན་ལ། TEDལས་གཏམ་བཤད་ཧྲག་འདེམས་བྱས་ཐོག ལས་མི་རེས་གཟའ་འཁོར་གཉིས་རེར་བརྩམས་ཆོས་གཅིག་རེ་བསྒྱུར་རྒྱུ་བྱས་ཡོད།
ལས་གཞིའི་འགན་འཛིན་པ། ཟླ་བ་དགྲ་འདུལ། ཀུན་སྐྱིད།
ལས་གཞིའི་མི་སྣ་དགུ
ལས་གཞི་འདིར་འཇུག་འདོད་ན། འདི་རུ་ཡི་གེ་བྲིས་ཆོག http://www.bosubtitle.com/reading/20121014177.html
TEDགཞུང་ཕྱོགས་དྲ་བ།


text:
དན་ཏེའི་ཕལ་སྐད་བསམ་བློ་ནས་བོད་ཀྱི་ཕལ་སྐད་གླེང་བ། ༢
པདྨ་ཆོས་འཕེལ།
འདིར་ཕལ་སྐད་ཅེས་པ་ནི་ཡུལ་སྤྱི་ལ་ཁྱབ་པའི་སྤྱི་སྐད་ལ་ཟེར་བ་ཡིན། དུང་དཀར་རིན་པོ་ཆེས། གནའ་རབས་བོད་ཡིག་གི་དཔེ་ཆའི་ནང་། ས་གནས་སོ་སོའི་སྐད་ལ་ཡུལ་སྐད་ཟེར་བའི་མིང་བཏགས་ཡོད་པ་དང་། ས་གནས་ཁག་མང་པོར་ཁྱབ་ཅིང་མང་ཆེ་བས་ཐུན་མོང་དུ་གོ་ཐུབ་པའི་སྐད་ལ་ཕལ་སྐད་ཟེར་བའི་མིང་བཏགས་ཡོད། ཅེས་དང་། དན་ཏེ་ཡིས་ཨི་ཏ་ལེའི་སྤྱི་སྐད་སྐོར་གླེང་པའི་ཚེ་ཕལ་སྐད་ཅེས་པའི་ཐ་སྙད་བེད་སྤྱོད་པ་དང་། དེང་རྒྱལ་ཡོངས་སུ་ཁྱབ་པའི་རྒྱ་སྐད་ཀྱི་སྤྱི་སྐད་ཕོའུ་ཐོང་ཧྭ་ཞེས་པའང་ཕལ་སྐད་ཀྱི་དོན་དུ་འགྲོ་བ་སོགས་དོན་དང་གྲགས་པ་གཉིས་དང་མཐུན་པས་འདིར་སྤྱི་སྐད་ལ་ཕལ་སྐད་ཅེས་བརྗོད་དོ། །ཡུལ་སྐད་ནི་སྐད་རིགས་གཅིག་ལ་ཡུལ་ལུང་གི་ཁྱད་པར་སྣ་ཚོགས་ཞུགས་ནས་ཡུལ་བྱེ་བྲག་པ་ནང་ཚན་ཙམ་ལས་ཡུལ་ཁམས་སྤྱི་ལ་གོ་དཀའ་བར་གྱུར་པའི་སྐད་ཀྱི་སྣང་ཚུལ་ཞིག་ལ་ཟེར་བ་ཡིན། ཕལ་སྐད་དང་ཡུལ་སྐད་གཉིས་ནི་ལྟོས་བཅས་སུ་སྣང་མོད། དེ་གཉིས་ལ་དེ་བྱུང་གི་འབྲེལ་བ་ཁ་ཚོན་ཆོད་དཀའ་བ་ཞིག་གྲུབ་འདུག་གོ །གཅིག་དུ་བྲལ་གྱི་དབང་དུ་བཏང་ན། ཐོག་མར་ཕལ་སྐད་ཐུན་མོང་དུ་ཤོད་པའི་ཚོ་པ་གཅིག་གི་མི་རྣམས་ཡུལ་ལུང་དུ་མར་མཆེད་དེ་གནས་དང་སྐབས་ཀྱིས་འགྱངས་ནས་ཐུན་མོང་གི་སྐད་ཟུར་ཉམས་ཤིང་ཐོན་སྐྱེད་དང་འཚོ་བའི་ཁྲོད་ས་གནས་རང་བཞིན་ལྡན་པའི་མིང་བརྡ་དང་སྐད་ལུགས་དུ་མ་ཐོན་པ་ལས་ཡུལ་སྐད་བྱུང་བར་སྲིད་ལ། དུ་མ་གཅིག་ཏུ་འདུས་པའི་དབང་དུ་བྱས་ན། ཐོག་མར་ཡུལ་སོ་སོའི་མི་རྣམས་ལ་འདོད་རྒྱལ་དབང་གིས་སྐད་སྟབས་བདེ་རེ་བྱུང་བ་རྣམས་ཡུལ་དང་ཡུལ་དུ་འབྲེལ་ནས་གཅིག་མཐུན་ནས་གཅིག་མཐུན་དུ་བྱུང་བའམ། ལྷག་པར་དུ་ཡུལ་ལུང་བར་ཆབ་སྲིད་དང་དཔལ་འབྱོར་རིག་གནས་སོགས་ཤེད་ཆེ་ཆུང་དབང་གིས་མཐའ་འཁོར་རྣམས་ཀྱིས་དབུས་པའི་སྐད་ལ་བསྟུན་དགོས་ཞིང་རིམ་གྱིས་ཡུལ་སྐད་ལས་ཕལ་སྐད་ཆགས་པའང་སྲིད་དོ། ། གང་ལྟར་ན་ཡང་ཕལ་སྐད་དང་ཡུལ་སྐད་ནི་སྐད་རིགས་གཅིག་གི་ངོས་གཉིས་སུ་སྣང་བས། གལ་སྲིད་ཕལ་སྐད་ཆགས་མ་ཐུབ་པར་ཡུལ་སྐད་ཀྱི་ཁྱད་པར་ཕྲ་དང་ཕྲ་རུ་རྒྱུན་འབྱམས་སུ་བཏང་ན། མཐར་སྐད་རིགས་དེས་རྒྱས་དང་རྒྱས་པར་འཕེལ་བའི་སྤྱི་ཚོགས་འབྲེལ་བའི་དགོས་མཁོ་སྐོང་མི་ཐུབ་པར་འཐོར་ཞིག་ཏུ་སོང་ནས་སྐད་དང་རིག་གནས་ནུབ་པའི་ནང་རྐྱེན་བྱེད་པའོ། །
འོ་ན་ཡུལ་སྐད་དུ་མ་ལས་ཕལ་སྐད་ཇི་ལྟར་ཆགས་པར་བྱ་ཞེ་ན། ཡིག་སྐད་ལ་བསྟུན་རྒྱུ་ནི་གནད་དམ་པའོ། ། ཡུལ་སྐད་ལས་ཕལ་སྐད་ཆགས་པའི་ཕྱི་རྐྱེན་དང་ནང་རྐྱེན་གཉིས་ལས། ཕྱི་རྐྱེན་ནི་སྤྱི་ཚོགས་ཀྱི་འབྲེལ་བའི་ཤུགས་ལ་རག་ལས་ལ་དེས་ཀྱང་གཙོ་བོ་ནང་རྐྱེན་བརྒྱུད་དེ་ནུས་པ་ཐོན་དགོས། ནང་རྐྱེན་ནི་ཡུལ་སྐད་ཕན་ཚུན་བར་ཐུན་མོང་གི་ཆ་ཇི་ཙམ་ཡོད་མེད་དང་མང་ཚོགས་ཀྱིས་ཐུན་མོང་གི་ཆ་དེ་ཉམས་ལེན་བྱེད་ཚད་སོགས་ལ་ཐུག་ཡོད་དེ། གསལ་པོར་བཤད་ན་ཡིག་སྐད་དང་མང་ཚོགས་ཀྱི་བོད་ཡིག་ཆུ་ཚད་ལ་རག་ལས། ཡིག་སྐད་ཅེས་པ་ནི་སྐད་བཅད་རིམ་པ་དུ་མ་བརྒྱུད་དེ་བྱུང་བའི་བོད་གཅིག་འགྱུར་གྱི་བརྡ་དག་གཞུང་ལུགས་དང་མཐུན་པའི་སྐད་ལ་ཟེར་བ་སྟེ། དེ་ཡང་མིང་བརྡ་རྣམས་ཡོངས་གྲགས་ཀྱི་དག་ཡིག་གཞུང་ངམ་ཚིག་མཛོད་དང་མཐུན་པ། ཚིག་ཕྲད་ཀྱི་སྦྱོར་ཚུལ་སུམ་ཅུ་པ་དང་མཐུན་པ། མིང་གཞི་སྔོན་རྗེས་སོགས་སྒྲ་གདངས་ཀྱི་ཁྱད་པར་རྟགས་འཇུག་དང་བསྟུན་ཅི་ཐུབ་བྱེད་པའི་བོད་སྐད་ཅིག་སྨྲ་རྒྱུ་གལ་ཆེ། ད་ལྟའི་གནས་སྐབས་སུ་བོད་ཀྱི་ཕལ་སྐད་ཅིག་ཆགས་དགོས་ན་ཡིག་སྐད་ནས་འགོ་བརྩམ་དགོས་པར་སྣང་སྟེ། རྒྱུ་མཚན་དང་པོ་ནི་བོད་ཡིག་དེ་བོད་ཐུན་མོང་གི་བརྡ་སྤྲོད་ལག་ཆ་ཞིག་ཏུ་གནས་ཡོད་པས་ཡིན། སྔ་རབས་ལོ་པཎ་ཚོས་མཛད་པའི་ཐུན་མོང་གི་མིང་བརྡའི་དག་ཆ་གཏན་ལ་ཕབ་པའི་དག་ཡིག་གི་གཞུང་དང་། བོད་ཡོངས་གྲགས་ཀྱི་ཚིག་གི་འགྲོས་བསྟན་པའི་སུམ་ཅུ་པ། བོད་སྐད་ཀྱི་སྔོན་རྗེས་མིང་གསུམ་གྱི་སྒྲ་གདངས་འདོན་ཚུལ་གསལ་བའི་གཞུང་རྟགས་ཀྱི་འཇུག་པ་བཅས་ནི་ད་ལྟའང་མདོ་དབུས་ཁམས་གསུམ་ཡོངས་ཁྱབ་ཏུ་དར་ཤིང་བོད་མི་ཕལ་ཆེ་བས་ཁོང་དུ་ཆུད་ལ། དེའི་ཐོག་ནས་བྲིས་པའི་བོད་ཡིག་གི་བརྩམས་ཆོས་ཤིག་ཡིན་ཕྱིན་ཆོལ་གསུམ་རིས་མེད་ཀྱི་བོད་ཡིག་མཁྱེན་ལྡན་ཚོས་དོན་ཚེགས་མེད་དུ་རྟོགས་པ་ནི་བོད་ལ་ཡོངས་ཁྱབ་ཀྱི་བརྡ་སྤྲོད་ལག་ཆ་ཞིག་ཡོད་པའི་འབྲས་རྟགས་ཡང་དག་གོ ། རྒྱུ་མཚན་གཉིས་པ་ནི་གཅིག་གྱུར་གྱི་བོད་ཡིག་དེ་རྒྱ་ཁྱབ་གཏོང་བའི་མཐུན་རྐྱེན་ལེགས་ཙམ་ཡོད་པ་སྟེ། མཐོ་རིམ་སློབ་འབྲིང་མན་ཆད་ཀྱི་བསླབ་གཞི་རྣམས་ཞིང་ལྗོངས་ལྔ་གཅིག་འགྱུར་ཡིན་ལ། དེའི་ནང་མིང་གི་དག་ཆ་ཚིག་གི་འགྲོས་དང་བཅས་པ་ཕལ་ཆེར་གཅིག་གྱུར་གྱི་བརྡ་སྤྲོད་གཞུང་དང་མཐུན་པ། སློབ་གྲྭ་ཕལ་ཆེར་གཟའ་འཁོར་རེར་བོད་སྐད་ཡིག་ཚོགས་ཐུན་དྲུག་བདུན་ཙམ་ཡོད་པས་ལོ་དགུའི་ནང་ཚོགས་ཐུན་ཆིག་སྟོང་བདུན་བརྒྱ་ལྷག་(6×30×9=1720)དང་ལོ་བཅུ་གཉིས་ནང་ཚོགས་ཐུན་ཉིས་སྟོང་ལྷག་(6×30×12=2120)ཡོད་པས་ཡིག་སྐད་རྒྱ་ཁྱབ་ཏུ་གཏང་རྒྱུ་དེ་བོད་སྐད་ཡིག་གི་སློབ་ཁྲིད་དང་ཟུང་འབྲེལ་བྱ་རྒྱུ་གལ་ཆེ། དེ་མ་གཏོགས་བགྲང་བྱ་བཅུ་ཙམ་བོད་ཡིག་བསླབས་ནས་ཡིག་སྐད་དག་མ་ཞིག་ཀྱང་ཤོད་མ་ཐུབ་ན་སློབ་དཔོན་ནམ་སློབ་མའམ་བསླབ་གཞིའམ་ཁྲིད་ཐབས་སོགས་རྐྱེན་གང་ལ་བསྙད་འདོགས་སམ། རྒྱུ་མཚན་གསུམ་པ་ནི་བོད་ཡིག་གི་མིང་དང་ཚིག་འགྲོས་ཕལ་ཆེར་ཡུལ་སྐད་སོ་སོ་ལ་ཟུར་ཕྱིན་པའམ་ཟུར་ཉམ་པ་ཅི་རིགས་སུ་གནས་པས། ཡུལ་སྐད་ཀྱི་བརྡ་ཕལ་མོ་ཆེ་ཡིག་སྐད་ཕྱོགས་སུ་དག་བཅོས་བྱེད་བདེ་པོ་ཡོད། རྒྱུ་མཚན་བཞི་པ་ནི་བོད་ཡིག་གི་སྦྱོར་ཀློག་དང་རྩ་བའི་མིང་བརྡ་དང་ཚིག་ཕྲད་ཀྱི་སྦྱོར་ཚུལ་སོགས་བརྡ་དག་གཞུང་དུ་ཕྱོགས་བསྡོམས་ལེགས་པར་མཛད་ཡོད་པས་གྲྭ་བཙུན་དང་རྒན་རབས་ཚོས་བདེ་བླག་ཏུ་ཤེས་གྱུར་ན་གཞོན་རབས་ཚོའི་ངོས་ནས་བོད་ཡིག་ཤེས་དཀའ་བར་འགྱུར་དགོས་པའི་སྒྲུབ་བྱེད་ཅི་ཞིག་མཆིས། རྒྱུ་མཚན་ལྔ་པ་ནི་སྔོན་དང་ད་ལྟའི་བསྟན་བཅོས་སྤྱི་དང་ཏང་ཀྱི་སྲིད་ཇུས་སམ་རྒྱལ་ཁབ་ཀྱི་ཁྲིམས་སྲོལ་སོགས་གསར་རྙིང་རིག་གཞུང་ཕལ་ཆེར་ཡོངས་གྲགས་ཀྱི་བོད་ཡིག་ལ་བརྟེན་ནས་ཡོད་པས། ཡིག་སྐད་རྒྱ་ཁྱབ་ཏུ་གཏོང་བ་ནི་སྐད་ཁོ་ན་ལ་ཨུ་ཚུགས་བྱེད་པ་ཙམ་མ་ཡིན་པར་གསར་རྙིང་རིག་གནས་ཀྱི་མ་ལག་སྤྱི་དང་འབྲེལ་བའི་དོན་གྱི་སྙིང་པོས་ཕྱུག་པ་ཞིག་ཡིན་པ་སོགས་དགེ་མཚན་དུ་མ་ལྡན་པར་ངེས་སོ། །
ཁ་ཅིག་གིས་བོད་ཡིག་འདི་སྔོན་གྱི་བརྡ་དང་སྦྱར་ནས་བྱས་པ་གང་ཞིག ཡུལ་སྐད་སྣ་ཚོགས་ལ་ཡིག་སྐད་སྣ་ཚོགས་ཡོད་པར་བཤད་དེ་ཡིག་སྐད་དང་ཕལ་སྐད་ལ་གཞི་མཐུན་མེད་ཚུལ་དང་དེང་རབས་བོད་སྐད་ཡིག་ཟེར་བ་ཞིག་བཟོ་དགོས་ཚུལ་བཤད་མོད། བོད་ཡིག་སྔོན་གྱི་བརྡ་དང་སྦྱར་ནས་བྱས་པ་ཡིན་ན་ད་ལྟའི་བརྡ་དང་མི་མཐུན་པས་མ་ཁྱབ་ལ། ད་ལྟའི་བོད་སྐད་ལ་ཡུལ་ལུང་གི་ཁྱད་ཆེ་བས་ཡུལ་ལུང་བྱེ་བྲག་ཅིག་གི་སྐད་དང་མཐུན་པའི་དེང་རབས་བོད་སྐད་ཅིག་བྱེད་འདོད་ན་དེའང་ཕལ་ཁྱབ་ཏུ་གཏོང་དགོས་པས་ཡུལ་ལུང་ཕལ་ཆེ་བས་གོ་དཀའ་བར་མི་འགྱུར་རམ། ཡང་ན་ཡུལ་ལུང་སོ་སོའི་སྐད་དང་མཐུན་པའི་བོད་ཡིག་རེ་བཟོ་བ་སྟེ་ལཱ་ཏིན་ཡིག་གཟུགས་ཀྱིས་འཛམ་གླིང་སྐད་རིགས་དུ་མ་དང་མཐུན་པའི་ཡི་གེ་རེ་བཟོས་པ་ལྟར་བྱས་ན། ཡུལ་སོ་སོའི་བོད་ཡིག་རྣམས་ཕན་ཚུན་གོ་མི་ཐུབ་ལ་སྔོན་གྱི་བསྟན་བཅོས་རྣམས་ཀྱང་ཤིན་ཏུ་གོ་དཀའ་བར་ཐལ་ལོ། ། དུང་དཀར་རིན་པོ་ཆེས། དེ་འདྲ་བྱས་ཏེ་བོད་རིགས་ས་ཁུལ་ཚང་མས་སོ་སོའི་ཡུལ་སྐད་དང་མཐུན་པའི་བོད་ཡིག་གསར་པ་རེ་བཟོས་པ་ཡིན་ན་གཅིག་གྱུར་གྱི་རྨང་གཞི་ལེགས་པོ་ཡོད་པའི་བོད་མི་རིགས་ཀྱི་ཡི་གེ་དེ་ཁ་བྲལ་དུ་འགྲོ་གི་མ་རེད་དམ། ཞེས་གསུངས་ཤིང་། མཁས་དབང་དགེ་འདུན་ཆོས་འཕེལ་གྱིས། དེས་ན་བོད་ཡིག་གི་སྲོལ་གསར་དུ་ཕྱེས་ནས་བཟུང་། ད་བར་ལོ་ཆིག་སྟོང་སུམ་བརྒྱ་ཙམ་སོང་ཟིན་མོད། དེའི་བར་ལ་བོད་ཀྱི་བརྡ་དང་ཡིག་གཟུགས་གཉིས་ཀ་ཆེས་མི་འདྲ་བ་ཞིག་ནི་མ་འགྱུར་བས། ད་ལྟ་ཡང་རྒྱལ་པོའི་དུས་ཀྱི་རྡོ་རིང་སོགས་ལ་བལྟས་ཚེ་ཚིག་དོན་རགས་རིམ་ཙམ་རེ་གོ་ཐུབ་པ་ནི། བོད་མི་ཡི་གེ་བྱང་བ་ཀུན་ལ་ཡོད། རྒྱ་གར་ན་ལོ་ཆིག་སྟོང་གི་སྔོན་གྱི་གུཔྟའི་ཡི་གེ་དང་། དེང་སང་གི་ཡི་གེ་གཉིས་ཤིན་ཏུ་མི་འདྲ་བར་འགྱུར་ནས་སྣང་། ལྷག་པར་དུ་རྗེ་རིན་པོ་ཆེའི་སྐུ་དུས་ཙམ་ནས་བཟུང་དཔེ་རྣམས་དཔར་འདེབས་བྱེད་པའི་སྲོལ་དེ་དར་ཁྱབ་ཆེ་བར་གྱུར་ཅིང་། དེང་སང་ཤིང་དཔར་འབོར་ཆེན་བོད་ཡུལ་ན་ཡོད་པ་འདི་ཙམ་ས་སྟེང་གཞན་གང་དུ་ཡང་མེད་པར་གྲགས། དཔར་ལས་བྱེད་པའི་མགོ་ཚུགས་པ་དེ་ནས་བཟུང་ཡིག་གཟུགས་དང་དག་ཆ་སོགས་ཀྱང་ཕལ་ཆེར་སྲོལ་ལུགས་གཅིག་ལས་ཅུང་ཟད་ཀྱང་མ་འགྱུར་བར་གནས་པ་ཙམ་བྱུང་། དེས་ན་ད་དུང་ཡང་རང་རེ་རྣམས་ཇི་སྲིད་བསྟན་བཅོས་ཀྱི་ཐ་སྙད་དང་ཆོས་སྐད་ལ་ཆ་འཇོག་བྱེད་པ་དེ་སྲིད་དུ་བོད་ཡུལ་ཡོངས་རྫོགས་ཀྱི་སྐད་རིགས་ཀྱང་གཅིག་ཏུ་གནས་པ་ཡིན་ཞིང་། དཔེར་ན་ཆོས་སྐད་དུ་བྲིས་པའི་གླེགས་བམ་ཞིག་མངའ་རིས་ནས་ཨ་མདོའི་བར་དུ་འཁྱེར་ཡང་། ཐམས་ཅད་ཀྱིས་ལྷོགས་ཤིང་གོ་ཐུབ་པ་ཡིན། དེ་མིན་དེང་སང་མཐའ་མི་འགའ་ཞིག་གིས། དབུས་ཀྱི་ཕལ་སྐད། བླ་དྭགས་ཀྱི་ཕལ་སྐད་སོགས་སྣང་བར་གང་དྲན་གྱི་སྐད་མཛོད་དང་གླེགས་བམ་སྡེབ་པ་འདི་རིགས། བརྒྱ་ལ་དར་སྲོལ་ཆེ་རུ་སོང་ན། ཡུལ་སོ་སོའི་ཕལ་སྐད་མི་འདྲ་བའི་རྐྱེན་གྱིས། བོད་ཀྱི་སྐད་སྤྱི་ཡང་དུམ་བུར་ཆད་དེ། ནམ་ཞིག་ན་ཡུལ་སོ་སོའི་སྐད་དང་ཡི་གེ་ཕན་ཚུན་བརྡ་མི་འཕྲོད་པ་ཞིག་འོང་ངེས་ལ། སྐད་ཡིག་ས་སོར་གྱེས་པས། བསམ་འཁྱེར་དང་སྤྱོད་ལམ་སོགས་ཀྱང་ཐ་དད་དུ་སོང་སྟེ། མཐར་བོད་ཀྱི་རིགས་དང་རྒྱལ་ཁམས་རྩ་བ་ཉིད་ནས་སིལ་བུར་འཐོར་བའི་རྐྱེན་དུ་འགྲོ་བ་ལགས། གལ་ཏེ་ཕལ་སྐད་དེ་འདྲ་ཞིག་བོད་ཡུལ་ཀུན་ཏུ་དར་བའི་དབང་དུ་བྱས་ན་ཡང་། རང་ཅག་གི་ཆོས་སྐད་དུ་བྲིས་པའི་མདོ་རྒྱུད་རིག་གནས་ཀྱི་གཙུག་ལག་རྒྱ་མཚོ་ལྟ་བུ་འདི་ཀུན་རིམ་གྱིས་སུས་ཀྱང་མི་གོ་བའི་གླེགས་བམ་གྱི་ཕུང་པོ་ཙམ་དུ་འགྲོ་ངེས་པས། སྲོལ་ངན་འདི་འདྲའི་ཕྱོགས་ལ་ཐམས་ཅད་ཀྱིས་བག་ཟོན་དགོས་པ་ལགས། ཞེས་གསུངས་པ་ལུང་དུ་དྲངས་ནས་དམ་པའི་སྐུལ་པ་དང་བཅས་ཏེ་མཇུག་བསྡུ་བའོ། །


text:
您没有安装FlashPlayer或版本太低, 请点击获得最新版本FlashPlayer
སྤྱི་ལོ ༢༠༡༦ ལོའི་ཚུན་དུ་མེ་ཏོག་རྫོང་གིས་ཡུལ་བབ་དང་བསྟུན་པ་དང་ཇུས་འགོད་གནད་འཕིགས། ཤུགས་འདོན་གནད་འཕིགས་བཅས་རྒྱུན་འཁྱོངས་བྱས་ཏེ། ཐོན་ལས་དབུལ་སྐྱོར་དང་གནས་སྤོས་དབུལ་སྐྱོར། གནས་བསྒྱུར་ལས་ཞུགས། སྐྱེ་ཁམས་དབུལ་སྒྲོལ། སྲིད་ཇུས་ཐ་སྐྱོང་སོགས་གཙོ་གནད་བྱ་ཐབས་ལྔ་དོན་འཁྱོལ་གནད་འཕིགས་བྱས་པས་དབུལ་གྲོལ་འགག་སྒྲོལ་ཐད་གྲུབ་འབྲས་ཆེན་པོ་ཐོབ་པ་དང་། སྔ་ཕྱི་བསྡོམས་དུད་ཚང་ ༢༨༢ ཀྱི་མང་ཚོགས ༡༢༩༨ དབུལ་སྒྲོལ་ཐུབ་པ་དང་དབུལ་ཕོངས་གྲོང་ཚོ ༧ དབུལ་སྒྲོལ་བྱུང་ཞིང་། དབུལ་ཕོངས་ཆགས་ཚད་སྤྱི་ལོ ༢༠༡༦ ལོའི་ལོ་འགོའི་བརྒྱ་ཆ ༢༤.༤༧ ནས་ད་ལྟའི་བརྒྱ་ཆ ༡༣.༥ བར་ཆག་སྟེ། སྤྱི་ལོ ༢༠༡༨ ལོའི་ལོ་མཇུག་ཏུ་དབུལ་སྒྲོལ་ཚད་གཞི་ལོན་རྒྱུར་རྨང་གཞི་བརྟན་པོ་བཏིངས་ཡོད།
མེ་ཏོག་རྫོང་གིས་རྫོང་ཁོངས་ཀྱི་ཁྱད་ལྡན་ཐོན་ལས་དང་བསྟུན་ནས་དབུལ་སྐྱོར་གནད་འཕིགས་ཀྱི་ཐོན་ལས་རྣམ་གྲངས་འཛུགས་སྐྲུན་ཐད་ཤུགས་སྣོན་བརྒྱབ་ནས། ཇ་ལོ་དང་ཐབས་མང་མཉམ་བཟུང་གི་དབུལ་སྐྱོར་ཐོན་ལས་རྣམ་པ་གསར་པ་ཆགས་རྒྱུར་སྐུལ་འདེད་བཏང་པ་རེད། སྤྱི་ལོ ༢༠༡༦ ལོ་ནས་ད་བར་ཁྱོན་ཇ་ལོ་འདེབས་འཛུགས་དང་མི་རིགས་ལག་ཤེས་བཟོ་ལས་ཐོན་རྫས་སོགས་སྤྱིའི་མ་འཇོག་སྒོར་དུང་ཕྱུར ༡.༧ ཟིན་པའི་དབུལ་སྐྱོར་ཐོན་ལས་ཀྱི་འདེགས་སྐྱོར་རྣམ་གྲངས ༣༣ ལག་བསྟར་བྱས་པ་དང་། ད་བར་རྣམ་གྲངས་ཉི་ཤུ་ལས་མཇུག་སྒྲིལ་ཞིང་མ་འཇོག་སྒོར་ཁྲི་ཚོ ༧༥༡༧ ལྷག་ཙམ་ལེགས་སྒྲུབ་ཟིན་པ་རེད།
སྤྱི་ལོ ༢༠༡༦ ལོའི་ཚུན་དུ་མེ་ཏོག་རྫོང་གིས་སྔ་ཕྱི་བསྡོམས་མ་དངུལ་སྒོར་ཁྲི་ཚོ ༣༤༣ ལྷག་ཙམ་བཏང་ནས། རིགས་ཁག་གི་ཞིང་འབྲོག་པའི་ལས་ཞུགས་སྐུལ་འདེད་བཏང་རྒྱུའི་ཐད་སྦྱོང་བརྡར་ཐེངས ༥༧ གཉེར་ཏེ། མི་ཐེངས ༢༡༢༩ སྦྱོང་བརྡར་སྤྲད་པའི་ནང་དབུལ་ཕོངས་མི་འབོར ༦༩༥ ཚུད་ཡོད། དཔྱིད་རླུང་བྱ་སྤྱོད་ཅེས་པར་བརྟེན་ནས་སྤེལ་རེས་སྟེགས་བུ་བཙུགས་ཏེ་ལས་རིགས་ངོ་སྤྲོད་དང་ལས་རིགས་མཛུབ་ཁྲིད་ཞབས་ཞུ་སོགས་ཀྱི་ལས་དོན་སྤེལ་ཤུགས་ཆེ་རུ་བཏང་ནས། ཡིག་ཚགས་དང་གཱ་བཟོས་པའི་དབུལ་ཕོངས་མང་ཚོགས་བདེ་བླག་ངང་གནས་བསྒྱུར་ལས་ཞུགས་ཐུབ་རྒྱུར་སྐུལ་སྤེལ་བཏང་པ་རེད། སྤྱི་ལོ ༢༠༡༦ ལོ་ནས་ད་བར་སྔ་ཕྱི་བསྡོམས་མི ༡༣༧༦ མཚམས་སྦྱོར་ལས་ཞུགས་ཐུབ་པ་དང་མི་ཐེངས ༦༥༤ གནས་བསྒྱུར་ལས་ཞུགས་ཐུབ་པ་རེད།
མེ་ཏོག་རྫོང་གིས་སྐྱེ་ཁམས་ལས་གནས་ཀྱི་དོ་དམ་འགན་འཁྲི་བཟོས་པ་དང་ལས་གནས་མི་སྣའི་འགན་སྒྲུབ་ལམ་སྲོལ་བཙུགས་ཏེ། གྲོང་ཚོ་དང་གྲོང་ལྷན་གྱི་སྐྱེ་ཁམས་ཁ་གསབ་དབུལ་སྒྲོལ་ལས་ཀར་ལྟ་སྐུལ་མཛུབ་ཁྲིད་བྱེད་ཤུགས་ཆེ་རུ་དང་ལས་གནས་འགན་སྒྲུབ་ལ་ལྟ་སྐུལ་དོ་དམ་བྱེད་ཤུགས་ཆེ་རུ་བཏང་ནས། ལས་གནས་ཀྱི་འགན་འཁྲི་འདོན་སྤེལ་ཐུབ་པ་དང་ལས་ཀར་ཐོབ་ཆ་ཡོད་པ་བྱས་པ་རེད། སྤྱི་ལོ ༢༠༡༦ ལོའི་ཚུན་དུ་སྔ་ཕྱི་བསྡོམས་སྐྱེ་ཁམས་ཁ་གསབ་ལས་གནས ༦༡༢༠ བཀོད་སྒྲིག་དོན་འཁྱོལ་བྱས་པ་དང་ལས་གནས་མ་དངུལ་སྒོར་ཁྲི་ཚོ ༡༨༣༦ སྤྲད་པ་རེད།།


text:
- མདུན་ངོས་སུ། »
- ཚན་རིག་ཤེས་བྱ། »
- ཟས་ཀྱི་རོ་མྱོང་བ་ལ་དེའི་ཁ་དོག་དང་དྲི་ལ་ཡང་རག་ལས་ཀྱི་ཡོད།
ཡེལ་གཙུག་ལག་སློབ་གྲ་ཆེན་མོའི་སྨན་གྱི་སྡེ་ཚན་ནང་དབང་རྩའི་ཚན་རིག་གི་སློབདཔོན། ཌ་ན་ཨེམ་སི་མོལ་(Dana M.Small)ལགས་ཀྱིས། ཀླད་པས་རོ་གང་ཞིག་མྱོངབ་དེ་སྤྱིར་ཁ་ལག་དེའི་དྲོ་བ་དང་། དྲི་མ། རེག་བྱ་བཅས་གསུམ་ག་ལ་རག་ལས་ཡོད་པདང་། དེ་དག་རེ་རེས་ཟས་དེའི་སྤྱི་ཡོངས་ཀྱི་རོའམ་དྲོ་བ་ལ་ཤུགས་རྐྱེན་སྤྲོད་ཀྱི་ཡོད་ཅེས་གསུངས། ཁ་དོག་དང་། དྲི། རེག་བྱ་གསུམ་ག་ཟས་ཀྱི་རོའི་ཆ་ཤས་སུ་གྱུར་པ་ཡིན། ཟས་གང་ཡིན་ཡང་དེའི་རོ་ཇི་བཞིན་མྱོང་བ་ལ་དེའི་གཟུགས་དབྱིབས་དང་དྲིས་མཐུན་རྐྱེན་བྱེད་ཀྱི་ཡོད། ང་ཚོས་སྤྱིར་གང་ཞིག་བཟའ་བའམ་བཏུང་བ་དེའི་རོ་མྱོང་བ་དེ་གཙོབོ་ལྕེའི་སྟེང་གི་རོ་བྱེ་བྲག་པ་རེ་རེ་མྱོང་ཆེད་ཀྱི་དབང་རྩའི་ཕྲ་ཕུང་ལ་རག་ལས་ཡོད། དཔེར་ན་མངར་བ་དང་། སྐྱུར་བ། ཁ་བ་ལྟ་བུ་ཡིན། རོ་མྱོང་ཆེད་ཀྱི་དབང་རྩའི་ཕྲཕུང་གི་འགྲམ་དུ་ཕྲ་ཕུང་གཞན་མང་པོ་ཡོད་པ་དེ་དག་གིས་ཟས་ཀྱི་ཚ་དྲོད་དང་སྨན་སྣ་མང་ཉུང། འཇམ་རྩུབ་ཀྱི་ཁྱད་པར་སོགས་ཤེས་ཚོར་ཐུབ་ཀྱི་ཡོད། སྤྱིར་བཏང་ནས་ཁའིནང་ལ་དྲི་ཚོར་བྱེད་ཀྱི་ཕྲ་ཕུང་དེ་དག་མེད་ནའང་དྲི་དེ་ཁ་ནས་ཡོང་གི་ཡོད་པ་ལྟར་སྣངགི་ཡོད། འདི་ལྟར་སྣང་དགོས་ཚུལ་ནི་སྣའི་སྦུ་གའི་མཇུག་ཏུ་ཡོད་པའི་ཕྲ་ཕུང་རྣམས་ལ་སྐུལ་མ་ཐེབས་ཙང་ཡིན། དྲི་ཚོར་བྱེད་ཀྱི་ཕྲ་ཕུང་དེ་དག་གིས་སྐུལ་མ་ཐེབས་ཚར་བའི་རྗེས་སུ་བརྡ་དེ་བྱ་རིམ་བྱེ་བྲག་པ་ཞིག་གི་བརྒྱུད་ནས་ཁའི་ནང་སླེབས་ཀྱི་ཡོད། དྲི་ཚོར་བའི་ཐབས་ལམ་འདི་ལ་བརྟེན་ནས་རོ་མྱོང་བར་ཤུགས་རྐྱེན་ཐེབས་ཀྱི་ཡོད། རོ་དངོས་སུ་མྱོང་བར་བྱེད་པ་ལ་དྲིས་ཤུགས་རྐྱེན་སྤྲད་པ་ནང་བཞིན་མིག་གི་མཐོང་བྱེད་ཀྱི་ཐད་ཀར་ཤུགས་རྐྱེན་སྤྱོད་ཐུབ་ཀྱི་མེད། མིག་གིས་གཙོ་བོ་ཟས་རྣམས་ངོས་འཛིན་བྱེད་པ་དང་དེ་ལས་ཟས་གང་ཡིན་པ་དང་དེའི་ཁྱད་ཆོས་ཇི་འདྲ་ཡོད་མིན་སོགས་ཀྱི་གནས་ཚུལ་བརྡ་སྤྲོད་བྱེད་ཀྱི་ཡོད། ཚན་རིག་གི་བརྟག་དཔྱད་ལམ་ནས་ཤེས་རྟོགས་བྱུང་བའི་གནད་དོན་ཞིག་ནི། ཟསདང་ཆང་རག་སོགས་ཀྱི་ཁ་དོག་དང་གཟུགས་དབྱིབས་ཀྱིས་དེའི་རོ་ཇི་ལྟར་མྱོང་མིན་ལ་ཤུགས་རྐྱེན་ཐེབས་ཀྱི་ཡོད་པ་དེ་ཡིན།


text:
- མདུན་ངོས་སུ། »
- ཚན་རིག་ཤེས་བྱ། »
- ཟླ་བའི་སྟེང་རླན་གཤེར།།
སྤེལ་མཁན། : Tsenrig 10/30/2012
འགྲོ་བ་མིའི་སྤྱི་ཚོགས་ཀྱི་དཔལ་ཡོན་དར་བ་ནས་བཟུང་ཟླ་བ་ནི་ང་ཚོར་འབྲེལ་གཤིབ་ཤིན་ཏུ་ཆེ་བ་མ་ཟད་ཆེས་ལྐོག་འགྱུར་དང་བལྟ་ན་སྡུག་པའི་མཁའ་དབྱིངས་ཀྱི་གཟུགས་ཤིག་ཀྱང་ཡིན། ལོ་རྒྱུས་ཀྱི་བྱུང་རིམ་ཁྲོད་སྤྱི་ཚོགས་ཀྱི་ལྟ་ཚུལ་འཕོ་འགྱུར་བྱུང་བ་དང་ལྷན་དུ་རིམ་བཞིན་ང་ཚོས་ཟླ་བར་འཛིན་པའི་ལྟ་ཚུལ་ཡང་དེ་བཞིན་དུ་འཕོ་འགྱུར་བྱུང་ཡོད། ཉེ་བའི་དུས་རབས་ཁྲོད་ཚན་རིག་གི་རིག་རྩལ་འཕེལ་རྒྱས་བསམ་ཡུལ་ལས་འདས་པ་བྱུང་བ་ལ་བརྟེན་ནས་མཐར་ཟླ་བའི་སྟེང་འགྲོ་འོང་བྱེད་ཐུབ་པ་བྱུང་བ་དང༌། ད་ཆ་ཟླ་བར་འཛིན་པའི་རྟོགས་བཟོས་རྣམ་རྟོག་མང་དག་ཅིག་རྩ་མེད་ཕྱིན་ཟིན་ཀྱང་དེའི་ཐད་མ་ཤེས་པའི་གནས་ཚུལ་ཡང་མང་དག་ཅིག་ལྷག་ཡོད། རྒྱུན་དུ་ང་ཚོའི་བློ་ལ་འཁོར་བའི་དྲི་བ་ཞིག་ནི་ཟླ་བའི་སྟེང་རླན་གཤེར་ཡོད་མེད་དེ་ཡིན་པ་དང་དེ་འབྲེལ་གྱི་དཔྱད་ཞིབ་མང་དག་ཅིག་བྱས་དང་བྱེད་བཞིན་ཡིན། ལོ་ངོ་བཞི་བཅུའི་སྔོན་ཨེ་པོ་ལོ་མེ་ཤུགས་འཕུར་ཟླའི་ནང་ཨ་རིའི་གནམ་རིག་པ་ཚོ་ཟླ་བའི་སྟེང་སླེབས་ཡོད་པ་དང་ཕྱིར་འཁོར་མཚམས་ཟླ་བའི་ས་རྡོ་མང་དག་ཅིག་མཉམ་ཁྱེར་བྱས་ཡོད། རྗེས་སུ་ས་རྡོ་དེ་དག་ཐོག་བརྟག་དཔྱད་བྱེད་སྐབས་རླན་གཤེར་གྱི་ཆ་གང་ཙམ་ཡོད་པ་རྙེད་ཡོད་ཀྱང་རླན་གཤེར་དེ་ཟླ་བ་རང་ནས་བྱུང་བ་ཞིག་ཡིན་དང༌། ཡང་ན་འཕུར་གྲུ་གོ་ལའི་བར་ནང་བརྒྱུད་ནས་ཡོང་སྐབས་རླན་གཤེར་ཞུགས་པ་ཞིག་ཡིན་མིན་ཤེས་རྟོགས་བྱུང་མེད།
འོན་ཀྱང་ལོ་བཞི་བཅུའི་རྗེས་སུ་ཚན་རིག་པའི་ཚོགས་སྡེ་ཞིག་གིས་ཟླ་བའི་སྟེང་རླན་གཤེར་ཡོད་པའི་དཔང་རྟགས་དངོས་སུ་རྙེད་པ་དང། བརྟག་དཔྱད་འདིར་ཟླ་བའི་འཁོར་ལམ་ཐོག་སྐོར་སྐྱོད་བྱེད་མཁན་གྱི་སྲུང་སྐར་ཞིག་གི་ནང་དེང་དུས་ཀྱི་འཕྲུལ་ཆས་ཚོར་བ་ཤིན་ཏུ་རྐྱེན་པ་ཞིག་བེད་སྤྱོད་བྱས་ཡོད། འཕྲུལ་ཆས་འདི་ལ་ཟླ་བའི་གཏེར་རྫས་ཀྱི་ས་བཀྲ་བཀོད་ཆས་ Moon Mineralogy Mapper – M3 ཟེར་བ་དང། འཕྲུལ་ཆས་འདི་ཟླ་བའི་སྟེང་འཁྱེར་མཁན་ནི་༢༠༠༨ ལོ་མཇུག་ཏུ་བཏང་བའི་རྒྱ་གར་གྱི་མེ་ཤུགས་འཕུར་མདའ་ཅཱན་དྷར་ཡན་ཞེས་པ་དེ་ཡིན།
ཟླ་བའི་ཐོག་དཔྱད་པ་བྱེད་འགོ་ཚུགས་ནས་ད་བར་བརྟག་དཔྱད་བྱེད་བཞིན་པའི་ཊཻ་ནི་སི་ Tennessee གཙུག་ལག་སློབ་གྲྭའི་ཚན་རིག་པ་ལེ་རི་ཊེ་ལར་ Larry Taylor ལགས་ཀྱིས་གསུངས་དོན། དེ་སྔོན་ཟླ་བ་ནས་འོར་འདྲེན་བྱས་པའི་བྲག་རྡོའི་རླན་གཤེར་དེ་དག་གོ་ལའི་རླུང་ཁམས་ཀྱི་རྐྱེན་པས་བྱུང་བར་བསམ་པ་ནི་ནོར་ཁྲུལ་ཆགས་ཡོད་ཅེས་བརྗོད་ཡོད།
ཟླ་བའི་གཏེར་རྫས་ས་བཀྲ་བཀོད་ཆས་འདིས་ཟླ་བའི་སྟེང་རླན་གཤེར་ཡོད་པ་དངོས་སུ་ཁུངས་སྐྱེལ་བྱུང་ཡོད་ཀྱང་ད་དུང་འདི་འབྲེལ་གྱི་དྲི་བ་མང་དག་ཅིག་ཡོད་པ་ནི། དཔེར་ན། ཆུའི་འདུས་རྡུལ་དེ་དག་ཐོག་མར་གང་ནས་ཡོང་བ་དང་རྗེས་སུ་གང་དུ་འགྲོ་མིན་ལྟ་བུ་ཡིན།
འོན་ཀྱང་ང་ཚོས་ཟླ་བའི་སྟེང་ཆུ་འདུག་ཞེས་པའི་སྐབས་སུ། རྒྱ་མཚོ་དང་མཚེའུ་ལྟ་བུ་དེ་འདྲར་གོ་ཡི་མེད། ང་ཚོས་བཤད་བཞིན་པའི་རླན་གཤེར་ནི་ཆུའི་འདུས་རྡུལ་ལ་གོ་བ་དང༌། དེ་ཡང་ཟླ་བ་ནས་ཕྱིར་ལྡོག་བྱུང་བའི་འོད་ཟེར་ལ་ཁ་དོག་སྣ་ཚོགས་ཡོང་བ་ནི་ཟླ་བའི་སྟེང་གི་རྫས་རིགས་སྣ་ཚོགས་ལ་བརྟེན་ནས་བྱུང་བ་ཞིག་ཡིན། དེ་བཞིན་ཆུའི་འདུས་རྡུལ་གྱིས་ཕྱིར་ལྡོག་བྱས་པའི་འོད་ཀྱི་རླབས་ཐག་དང་དེ་འབྲེལ་གྱི་ཁ་དོག་ཐུན་མོང་མ་ཡིན་པ་ཞིག་ཡོད་པས། ད་ལྟའི་གོང་འཁོད་ཕྲུལ་ཆས་དེས་ཆུའི་འདུས་རྡུལ་ལས་ཕྱིར་ལྡོག་བྱུང་བའི་ཐུན་མོང་མ་ཡིན་པའི་འོད་རླབས་དེ་རྙེད་ཚོར་བྱུང་ཡོད་པ་དང་དེའི་ཐོག་ནས་ཟླ་བའི་སྟེང་རླན་གཤེར་ཡོད་པ་ཤེས་ཀྱི་ཡོད། འདི་ནི་ཚན་རིག་པ་ཚོས་གཟའ་སྐར་གཞན་གྱི་གྲུབ་རྫས་བརྟག་དཔྱད་བྱེད་སྐབས་བཀོལ་བའི་རྒྱུན་ལྡན་གྱི་ཐབས་ལམ་ཞིག་ཡིན།
ཆུ་ནི་རྩ་རྫས་ཡང་རླུང་གི་རྡུལ་གཉིས་དང་སྲོག་རླུང་གི་རྡུལ་གཅིག་བཅས་མཉམ་དུ་ཚོགས་པ་ལ་བརྟེན་ནས་གྲུབ་པ་ཞིག་དང༌། ད་ལྟའི་གསར་རྙེད་འདི་ལ་བརྟེན་ནས་བརྟག་དཔྱད་ཀྱི་ཁྱབ་ཁོངས་གསར་པ་ཞིག་སྒོ་འབྱེད་བྱུང་ཡོད། ལྷག་པར་དུ་འདིར་བཀོལ་བའི་འཕྲུལ་ཆས་འདིས་ཟླ་བའི་ཕྱི་ཤུན་གྱི་ས་ངོས་ཙམ་ལས་གཏིང་རིང་བའི་ས་འོག་ཏུ་རླན་གཤེར་ཡོད་མེད་ཤེས་རྟོགས་མི་ཐུབ་པས། ཡོང་རྒྱུའི་དུས་ཡུན་ཁྲོད་ཟླ་བའི་ས་འོག་ཏུ་རླན་གཤེར་ཡོད་མེད་དང༌། དེའི་ཁྱབ་ཚད། ཐོག་མའི་བྱུང་ཁུངས་བཅས་འཚོལ་ཞིབ་བྱེད་རྒྱུ་ལྷག་ཡོད།
གལ་ཏེ་ཟླ་བའི་སྟེང་ཆུ་ཡོད་ཚེ་དེར་རིགས་གཉིས་ཡོད་དེ།
སྐར་རྡོ་སོགས་བར་སྣང་ཕྱི་རོལ་ནས་ཡོང་བ་ཞིག་དང་ཟླ་བ་རང་གི་སྟེང་དུ་གྲུབ་པ་བཅས་གཉིས་ཡིན། འོན་ཀྱང་ཚན་རིག་པ་ཚོས་ད་ལྟའི་གསར་རྙེད་བྱུང་བའི་ཆུ་དེ་ཟླ་བ་རང་གི་ཐོག་ཏུ་བྱུང་བ་ཡིན་པར་ངོས་འཛིན་བྱེད་ཀྱི་ཡོད། དེའི་རྒྱུ་མཚན་ནི། ཟླ་བའི་བྲག་རྡོ་དང་སའི་ནང་སྲོག་རླུང་བརྒྱ་ཆ་༤༥ཙམ་ཡོད་པ་དེ་ཁོང་ཚོས་སྔོན་ནས་ཤེས་ཀྱི་ཡོད། འོན་ཀྱང་ཆུའི་འདུས་རྡུལ་ལས་ཡང་རླུང་གི་རྡུལ་གང་ནས་བྱུང་མིན་བསམ་གཞིག་བྱེད་བཞིན་པ་དང་ཚོད་དཔག་མང་དག་ཅིག་ཡོད་པ་ལས་ཁྱབ་ཆེ་ཤོས་ནི་ཉི་མའི་རླུང་འཚུབ་ solar wind ལས་བྱུང་བར་འདོད་ཀྱི་ཡོད། ཉི་མའི་ནང་ལྟེ་རྡུལ་གས་འགྱུར་རྒྱུན་ཆད་མེད་པ་ཡོང་གི་ཡོད་པ་དང་དེ་ལ་བརྟེན་ནས་ཕོ་རྡུལ་གྲངས་ལས་འདས་པ་ཕྱིར་བར་སྣང་ནང་གློད་གཏོང་བྱེད་ཀྱི་ཡོད། དེ་འདྲའི་ཕོ་རྡུལ་ནི་ཡང་རླུང་གི་རྡུལ་དང་ངོ་བོ་མཚུངས་པས་དེ་དག་ཟླ་བའི་སྟེང་སླེབས་སྐབས་སྲོག་རླུང་དང་འདྲེས་ནས་མཐར་ཆུ་རྡུལ་གྲུབ་པའི་ཚོད་དཔག་བྱེད་བཞིན་ཡོད།
ཟླ་བའི་གཏེར་རྫས་ས་བཀྲ་བཀོད་མཁན་གྱི་འཕྲུལ་ཆས་འདིས་གསར་རྙེད་གང་བྱུང་བ་དེ་དག་ཨ་རིའི་ནཱ་སཱའི་མཁའ་གྲུ་གཞན་གཉིས་ནས་ཀྱང་ཁུངས་སྐྱེལ་བྱས་ཡོད་པ་དང་ཁོང་ཚོས་རྒྱ་གར་མཁའ་སྐྱོད་བསྟི་གནས་ཀྱི་ལས་མི་ཚོར་བསྔགས་བརྗོད་བྱས་འདུག